os dona heaslaintibh coitceanna labras se ar dus agus os e an fiabras as coitcinna aturru sin agus idir na fiabrasaibh fiabras tersiana masead as de sin as coir duind labairt ar dus as inann fiabras re radh agus teas nadurda ara claechlod a teinntigeacht do reir ipocraid agus gailighein agus adeir auerroes gurub ead as fiabras and teas noch chongmand agus noch gortaigeas oibrithe agus gnima agus is mar seo is coir sin do tuigsin i gurub ona leannaib bid efemeara isna sbiradaibh agus etica isna ballaib dluithe daingne agus an teas bis isna ballaib fiabrais he agus ni fiabras congmaid se an corp neitheadh acht mina bacaid amail adeir avicenna agus an fiabras coilearga bid an cuirp agus an fiabras fleadmatica an cuirp mina bacaig ele mar sin labrum anois don fiabras coilearga agus ataid da gne fiabras cointineodeach i fiabras gabas neach do gnath amail ata gnei ele nach cointineodeach acht aimsir aturru amail ata tersiana fire no nota tersiana agus tuig gu congmand tersiana neach on tres go ceili i gu congmand la no an tres uair do gach lo oir is bis tigernas ag lind ruadh agus gluaisid do lo gu noin agus is follus as sin and no tersiana dublaigte in tadbar on tres gu ceili labrum anois do tuarasgbail in terciana is tersiana feibris ann i teas minadarda arna tuismead o medugad leanna ruaidh nach gortigeas gach uile gnim agus fo on tres go ceili agus tuig gu fuil lind ruad nadurda and agus minadurda agus gneithe air linn ruad minadurda mar ata nota tersiana agus ataid gneithe airsen or doniter notha tersiana o comcumasg leanna fuair ar linn ruad agus doniter e o loisgad mar ata coilera aerusinosa agus coilera prasina agus adeir isag na dentar fiabras dib sin agus adeir auerroes gu ndentar agus is amlaid seo is coir sin do tuigsin i gurub marbthach na gneithe agus trid sin ni dentar fiabras dib sin noch fetar do slanugad agus is amlaid sin taertar radh agus ata nota tersiana ann ar son comcumaisg leanna fuair agus atait da gnei air gne ar son comcumaisg leanna fuair seim agus as i coilera citrina agus gnei ele ar son comcumaisg leanna fuair remair agus is e sin coilera uitalina item tuig nach dentar fiabras o lind ruad glan acht o fuil seim coilirda no o fliuchaidheacht coilearga ara cuimisgenn linn fuar agus da nabra auerroes no neach ele co ndentar fiabras tersiana o lind ruad glan aderimsi gurub amlaid as coir sin do tuigsin i doniter o fuil seim coilirda no o fliuchaidecht coilirda no o fuil coilirda ar na cumuister no ara cumuiscter linn fuar et da nabra neach nach du leiges lagtach do tobairt isin tersiana oir adeir hali nach fuil leiges lagtach glanas fuil derg agus aderimsi nach fuil leiges lagtach glanas fuil derg glan gan claochlod agus gidh eadh glantar fuil derg arna claochlod no aderim co nglantar in rann do lind ruad bis a farrad na fola labrum anois do cuisib an tersiana agus tuig gurub i cuiss is tresi ina tuismigenn sin i an trath tigerndas coimplex fola deirgi a teindtigecht agus a tirmacht bi ullmugad aici do tuismid an tesa sin indti fein agus is i sin cuis in fiabrasa re nabar terciana continua agus ata a adbur leath isdig dona cuislennaib an cuis ullmuighte cum tesa minadurda a nimurcach an dilegtha i mballaib disle agus is i sin is cuis don fiabras re nabar terciana intrapullata oir leth amuich dona cuislennaib ata a adbur et atait cuise imda spetcialda rannaighte ele agna fiabrasuib sin i mar tait biada te tirim ainmesardha no co caiter imurcach don biad sin no co caiter robecan de no co caiter ar cedlongad e oir claochluighter aindsein annsa ghaile he agus annsa haeib cum tesa agus cum tirmachta laidire agus beirid an gaile agus na hae cum in coimplexa sin agus in fuil doniter don biad sin bi si te tirim ainmesurda agus imdaigter linn ruad ina meid agus ainmesruidter ina cail agus bacaid oibrighte in domblais agus ni tairrgnfe se linn ruad agus anfaid mar sin maille risin fuil agus biaid co hadhuatmar don naduir agus gebeid truailled agus morgad oir an tan teit linn ruad ona slighi nadurda fein ina meid no ina cail no indtu ar aon bi se ann sin arna dortadh i fuil deirg agus na baill oilter arin fuil sin bit siat tar eis a ceile ag dol ona coimplex nadurda fein cum drochcoimplexa te tirim agus doniter eslainti lenna ruaid mar sin is cuis ele don fiabras sin i aer te tirim agus imurcach saethair agus beith co rofada ina collad agus aicide na hanma mar ata ferg agus fuasmad agus smuaintige an craide agus neithi ele is cosmuil riu do comarthaib in fiabrais terciana agus tuic co fuilid da comartha diles agna fiabrasaib doniter o morgad i comartha dib nac bi ipostaisis a tosac in fiabrais oir ata in tes arna buaidirt na fedann se na lenna do dilegad comartha ele i an puls gu claechmoitheach doniter an claochlod sin ar son imurcaigh na lennann no ar son a mailisi tuig co naithinter comartha mailisech i comarthai deimne an fiabrais re nabur tersiana anterpullata i aimsear aturru agus o tri neichibh tuigter e i o red nadurda agus o red nach nadurdha agus o ni ata a naghaidh na nadurdha amail adeir isag red nadurdha mar ata ais agus coimplex agus red nach nadurdha amail ata aer agus aimsir agus fon red a naghaidh na nadurdha amail atait na hairrgheana tig o adhbar na heaslainte mar bis greann tig a dosach na haicsisi agus neithi is cosmail riu sin aithinter an fiabras sin o raod nadurdha or is minic gabas an fiabras so nech aga mbi coimplex te tirim agus a naois oig agus go hairigi da mbia folt cass dub air agus e fein truagh agus corp edluith aige oir in terciana doniter o aontugad na neithidh rannaighte sin is e is terciana fire ann aitinter an fiabras sin o raod nach nadurdha oir is minic tic se a samrad agus a nuair impaiges an taer a tesaidecht agus a tirmacht agus aitinter he o saothar agus o oibriugad in eslainti oir mad duine he doni saothar co himurcach ina slainti beirid sin cum tirmachta he aithinter in fiabras so o raod leth amuich don naduir los o adbar te tirim doniter he an uair bis a ngaire do ballaib uaisle mothuightacha is egan grenn lisda bruidernech deirgi ann sin mar gu mbeidiss snathada no deilgne aga mbrugad agus sin do techt i tosach na heslainti no na haixisi oir an trath teit geiri lenna ruaid trit na ballaib mothaightacha nach ar gnathaigh se bruidigi se he agus tuismide se cinel creatha indtu agus is riss sin aderimsi grenn item teid in naduir cum na mball inmedonach ar son in raoda urcoidigh bruidiges hi agus na baill agus fuaraid na baill imellacha ann sin no co teigi agus co lasann an tadbur agus co sgailter an tes ar fud an cuirp uile oir muchtar an tes agus ar son tosaigh agus na heslainte agus na haixisi o lennuib morgaighti agus an trath morgas co himlan agus cumaisgter risin tes nadurdha sgailid ar fud in cuirp uile agus muchtar an tes ar a son sin agus is mor an lasad doni agus doni uiresbaid collata agus teindus agus bruidernach isna haeibh agus na dethaighe gera eirgess on corp millit siat in tochlugad agus donit seirbe isin bel a nderigh an aixisi oir is e sin sdaid in fiabrais agus in lucht ara mbi in fiabras teilgid siat a nedach dib agus tic an trath sin sgeithrach coilirda no allus coilirda no ferad coilirda oir mad etrum glan in tadbur is le hallus glantur agus mad trom remur is le ferad glantur agus mad aturro sin is le sgethraigh glantur comartha na heslainti so do leth in fuail i fual seim doinderg tanaide agus is i a cuiss a beith a ndeirge i tes an cuirp agus cuis a tanachta tirmacht leanna ruaid item fual doinderg agus ina dath agus tanaidhe ina folud agus solas ina ichtar agus dorcha ina uachtar ag duine og coilirda maille risna neithib randquidhigiss riu signidi sin terciana fire item fual dub ina dath agus tanaidi ina folud agus dorcha na uachtar signidi sin a nduine flegmatacha agus a mnai terciana dubullta item fual doinderg ina dath agus tana ina folud agus dorcha na uachtar a macamaib signidi sin in fiabras re nabar terciana continua item fual derg ard ina dath agus buaiderta ina folud agus dath an luaigi na uachtar signidi sin terciana continua o linn ruad nadurdha et adeir galen nach fuil deichfer itir terciana agus causon do reir in adbuir on dentur iat oir is o linn ruad doniter iat ar aon agus is ann is causon e i an trath bis tigerndus ac linn ruad a fiuchadh leth isdig dona cuislennuib a bhfhogus don craidhi no don gaili no dona sgamanaib as ann as tersiana e an trath gluaisiss linn ruad ar fud an cuirp a ninadhaib fuidi on craidhi na mar sin i dona fiabhrasuibh doniter on fuil re nabur sinoca agus sinocus o fuil morgaigthi let istig clona soighthibh doniter agus i sinoca agus o imurcach fola gan morgad doniter sinoca et do can galen osa cara don naduir an fuil do fetfuigi a morgad na a cur i follamnugad na nadura agus da curtur ar son geri lenna ruaidh da ngaba morgad impuigter an rand seim bis di a linn ruadh agus in rand remur a linn dub et adubairt a contrarda so i co ngabond fuil derg morgad agus truallid cuice agus co tuismigind fiabhras agus aontuighid na doctuiri lesin radh sin agus ni coir techt a naigid a raithid acht a nordochad agus maille hanoir gid edh adubrumar co mbi an fuil co nadurtha isna cuislennuibh agus isna hairteribh agus co follamnuighter on naduir hi agus ona hinnstrumintibh i on tes nadurtha agus in uair tollus linn ruadh cuigi cuiridh on mesurdacht nadurtha iad agus uair and teighidh uaithi fein co nadurtha agus truaillter hi oir in uair loiscter an rand seim agus teigidh an naduir e agus an uair claius an naduir e indurbaid tre faothugad e no tri fuil na srona no na timtirachta no na breithe agus uair ele ni fetunn a hindurbad asna cuislennaibh amach acht doni a suigugad i mball eigin cum na nescoidi re nabur flethmon et uair ele ni fetunn in naduir cechtar dib sin do denumh acht anaidh an tadbur isna cuislennuib let amuich agus arna cur i follamnugad na nadura truaillter he agus doni fiabras ger da laibeoram do gneithib in fiabris so ata air i aumasticus bis ag metugad coidhche agus epamasticus bis ag laigdiugad coidhche agus omatenus bis ag anmuin a naonsdaid et ata sa cetgnediansgailes agus nach cnaidind agus trit sin is anfainne e et ata sa gne tes diansgailes agus is is trit sin is laidire agus is mo do reir cnaitige an adbuir isin gne is cudruma an diansgailedh agus in cnam agus is trit sin anas a naonsdaid agus is cudruma a breitemnas cum bais no cum beathad agus uair ele is mo diansgailes na morgas agus is slighi an gne sin cum slainti oir in uair tic in faothugadh is bec an tadbur agus uair ele is mo an morgad na in cnamh agus is olc agus is baoghlach sin is iad so cuisi na fiabhras sin i dunadh agus linadh comhnuidhi mor mailli moran do comarthaibh ele do biadh imduighes fuil derg do caithimh mar atait uighi agus bradain agus a cosmailius agus seachnadh obuir gnaith agus folmuigti agus gnathughadh oipre saothracha maille linadh in cuirp agus esbaid boill cum ar gnathaigh moran fola silid agus imud biadhunn cum ar gnathaigh fuil uisgiamail agus tortha agus baindi agus iascc oir is urusa leo sin impog cum linta glain uisgiamail agus morgadh do gabail oir donit duinti no teigid ni is mo agus doni in fiabras re nabur sinocus et madh maindechtach in liaigh ac oslucudh na nduinti no ag folmugud impoig cum in fiabrais re nabur sinocus et trit sin adeir hali co ngortuighind an imurcach sin o tri modhuibh i do reir caile amhain mar ata in fuil in uair teighis agus doni an fiabras re nabur efemera no gabuid se an fuil and sin ar son an spiruit agus tuismidter on rand is seime don fuil et tuismidter an imurcach do reir meidi amhain in trath imduighes an fuil do reir meidi amhain agus a cail amain do beith co maith agus ni cail morgaithi sin agus doni and sin an fiabras re nabur sinoca agus gorthuighe an tingor bis isin nescoid do reir caile agus meidi et ata galen agus avicenna ina aigid so oir adeir avicenna nach fuil acht tri fiabhrais diuidi and amhain i fiabras lenna fuair agus fiabras lenna ruaidh agus fiabras fola deirge oir an trath morgas ni dein si aonfiabras diuid amhain acht fiabras comsuigighti oir is mesurda in fuil agus in uair teighes agus morgas impoigh an rand is seime di a linn ruadh agus in rand is reime a linn dubh et adubairt avicenna co fuair se guth mor man raod sin galen agus adeir se co tuismidhind fuil derg aonfiabras diuid amhain et aderimsi cuigi sin co hatgerr da ngabunn ceo ar son morgaid na fola co nimpoighenn se a linn ruadh agus co morgann an fuil ana haonur ar son a remcuisi coimcenguil agus do tuic galen slighi dib sin agus avicenna slighi ele is iad so na comarthai tic roim in fiabhras so i tromdacht cinn agus atmuirecht isna suilib agus linad isna cuislennuibh deirgi aighchi tuirsi in cuirp uile amail do beith tar eis saothuir is iad so na comarthai tic leis fein i teinnes eduin agus co sailenn co faicinn caindle ar lasad ina fiadnaisi agus buaidert inntine raod eigin duiresbaid raduirc puls tondmur letan millsi beil fual tiugh tren agus dath an luaidhi ina uachtar bruth isin sroin agus arin muinel agus aran inadh a curtar na hadurca cumga anala collad trom decracht comraidh agus nescoid ar bonuibh na cluas agus na tengad agus is treisi na comarthai so a sinocus na a sinoca item ni tic fuacht na grend roim an fiabras so ar son gurub isna cuislennuibh ata in fuil doni an fuil a negmuis da ndentai o nescoid re nabur flethmon agus comad e a inadh arna haoibh no arin sgairt do beith sin oir teighidh and sin aixisi mar bud cosmuil re fiabras terciana e oir teighidh and sin mar bud linn ruadh item adeir aueroes gurub iad comarthai foillsighes an fiabhras so na comarthai foillsighes tigerndas fola deirge agus is iad so iad i tromdacht isin ceann agus isna suilibh agus isna hairgibh agus co hairighi i naimsir fola deirge agus collad agus menfadach agus buaidert inntlechta millsi beil dortadh fola on tsroin no on timtiracht no on breith da ti an fond agus in aimsir agus in aois le ceile agus bruth a naitt na cuislenn agus co faicid raoda derga a naislingtibh no fuil no blatha no garrdhagha aille a naislingtibh is iad so na comarthai tic andiaigh in fiabrais so i atmuirecht aighchi agus buigi in cuirp uile agus uair and bolgach no bruitineach no deilgneac agus squinancia agus drochcomarthai ele do gnathaige tiacht a naimsir na plaga agus o morgad na fola is minca tic so agus is anmaindi na comarthai so a sinoca na a sinocus ar son an morgaid agus is trit sin is cosmail sinocus re hefemera taisgelta isin eumasticus i gne marbtach hi mor nuair oir is i is mesa dib oir is minca tic a faothugadh an la agus crichnuighter uair and re folmugud mothuighteach agus uair ele le folmugud anmothuighteach agus ni foirbhthi faothugad na gnee sin oir teid si uair and cum causonites agus uair ele cum frenisis agus uair ele cum litairgia agus uair ele cum bolguidhi agus uair ele cum bruitinighi agus uair ele cum subeth agus uair ele bid att isin medhon agus bidh foghur and mar guth timpain agus mar toirrnigh agus ni coiscind dul amach sin agus aithiniter sin tri dileghad in la no in la ma tiucfa in faothugad in la agus uair crichnuighter isin la agus uair ni is deiginighi item is i epaumasticus is ferr dib so agus ata omatenus inmedhonach item da ndergit baindida lethna dubha no uaine ar dath in luaidhi ar fer in fiabhris so is comartha bais item da silid na suile co haindeonach isin fiabhras so is comartha bais mina roibh nescoid no bruth orro isna fabhradhuibh item is drochcomartha ann so agus is comartha bais tromdacht tar eis a satha collata do denum agus decuir mor ina anail do tarrring ar son egintais na heslainti item an trath eirges ar tengaidh fir in fiabhris so no a neslainti ger ele bainnidha beca dubha is comartha bais agus co hairighi da sanntuighe neithi te item da neirgi ar glun fir in fiabhris so baindi bec dubh agus a beith derg na timcill is comartha bais agus ce dechuid na baindida sin as co hopunn minar gnathaigh a mbeith air na slainti is cuis eccla agus is baoglach nescoid deirgi a mball oirida eigin agus co hairighi da neirgi nescoid aran inadh cum a cuirind in ball sin a imurcach no laim riu iarruidh leighes na heslainti so folmugud in adhbuir agus claoclodh aindsein agus aipsdinens bidh agus dighi agus is e in folmugud orduighes ar tus and so agus ni mar sin isna fiabhrasaibh ele a negmuis na fola mad maith hi mar is edh a sinocus et tuic gurub mor folmuighti iartur cum in fiabhris so i cuisle agus adurc agus fuil caol cos agus na srona agus na timtirachta agus an fuil mista agus fognuidh and leighes laghthach agus clisteridhi agus gaoithi agus is i an cuisle is deighinidhi acu agus is ferr agus mina fuilngi an brig agus an aois agus in aimsir hi curtur adurc air agus is i in fuil caol cos is ferr and et mina fuilngi se sin loigdigter a biad agus a deoch agus gnathaighe allus agus coimilt na mball agus orduighi hali sin an trath labras se don linadh imurcach agus is follus sin a sinoca oir adeir hali nach fuil cuis aigi acht linadh agus dunad imurcach doniter o fuil deirg ar pecugad a romeid o do labrumar don cuislinn fiarfuighter in du cuisle do legin ann so no co ngaba anmuindi an tothar agus aderur curub du oir adeir galen an uair ligmid isna heslaintib gera don othar hi a legan no co ngaba anmuine e oir fuaraidh si an corp co huilidhi a cetoir agus muchaid in fiabras agus lagaid in medhon agus tic an tallus agus is mor do dainibh do foiris co imlan uaithi masedh is du cuisle do legin don otar no co ngaba anmuindi e item adeir avicenna an ni cetna et ata aueroeis ina aigid so agus adeir se nach inlicti in cuisle don otar no co ngaba anmuine he agus adeir avicenna gurub ferr anmhuin leth istig don coir ag tairring na nimurcach na gan tairring do tobuirt item adeir se aris is fearr na huaire dimdugad na in med do medugad item adeir se aris curub du don folmugud beith cutruma isin linadh imurcach ac tairring in adbuir tar eis a ceile agus ni denund in folmugud sin urcoid don corp anmund masedh is lugha doni don corp laidir aderim cuigi sin le hauereoes gurub secranach an cuisle do lenmuin com anmund an totur oir adeir galen mothuigh a duine egnuidhi na gaba anmuindi tothar fad lamhuibh agus co fetund tu a lenmuin no co ngaba raod egin anmuinne as na geguibh e do reir consinus no mar adeir avicenna na coisc no co mbia a ngaire danmuinne agus is i anmuinne na ngeg labras se ann sin agus ni hi anmuinne na brigi masedh osa fuath lesin naduir in claoclodh opund tairrngter in tadbur tar eis a ceile dfolmugad in meidi is imarcach agus da fiarfuigter dit cad is med imurcach and sa fisigacht osa maith an fuil co leir and so masedh masa maith aonrann di co himurcach is imurcach an rann ele masedh is coir a tairring co leir da tairrngti aonrann de aderimsi mar sompla mar so gurub imurcach aonpunt amhain agus da tairrngti sin orduigi an naduir an cuid ele di agus o dogeibh an naduir furtacht ona neithi is nesa linuidh si an esbaid bis uirri et ni coir an resun is cintach hi co leir masedh is coir a tairring co leir oir da folmuighter rann di ni cintuighid na raind ele no is iad na raind is sia on craidhi is cintach and agus is uada sin is coir an tairring do denumh masedh is andsna geguib bis an tairring agus an esbaid and sin agus ni handsa preimh da fiarfuighter ca huair is coir do legin adeir avicenna na tobuir brigh a nuimir na laoithidh acht teilg brigh in othuir agus mad laidir hi lig cuisle do in u la agus ni insa u la amhain acht gach naonla tiucfuir cuigi agus gidh edh adeir avicenna mina legar cuisle a tosach na heslainti so nach fuil brig ana legan masedh ni coir a legin in gach naon la tiucfuir cuigi aderimsi isin fiabras morgaighti teid cum in tormuigh tar eis an tosaigh nach fuil brig ana legan oir is mo fuilnges lagad and sin na cuisle oir ata an tadbur arna dileghad oir ni fuil dileghad a tosach in fiabris so masedh leagur cuisle do ann da fuilngi an brigh agus an aois agus in aimsir hi ar tus lig cuisle medonach na laime deisi agus aindsein cuisle medhonach na laime cle agus ainnsein na laimhe deisi agus ainnsein cuisle na nao sa laim deis mad eigin agus ainnsein don cuisle cetna sa laimh cle agus mina fogna sin curtur adurc agus fuiliugad itir na slinnenuibh agus dentur fuiliugad arna calpadaib agus gacha lethi don leis agus osluicter cuisle an ailt gacha leithi isin da cuis so agus cuisle iachtarach na laimhe gacha leithi agus don laimh deis ar dus ar son na nao is tosach don fuil et mad lenm feolmar e legar becan fola do and sin oir adeir auerores cur lig auendsocuir cuisle da mac a cenn a tri mbliadan et mad bean hi agus a beith dunta osluicter le cuisle an ailt leth istigh agus mad iad cuislenna na timtirachta bis dunta osluicter iad le cuisle in ailt leth istig agus aderimsi gurub ferr let amuich a foslugadh agus mad iad cuislenna na timtirachta osluicter and curtur uindemuin berbti ar cennuib et inti ara mbi cengul ann tobuir clister do ara mberbtur sal cuach agus hocus agus mercuirial agus hocus mor agus bran agus casia fistula agus becan saluind is iad so purgoidi is coir do tobuirt ann i purgoidi glanas linn ruadh agus fuil derg ona lennaibh loisce mar ata casia fistula agus tamareindi agus sal cuach blath borraitse sugh glaisin coilled sugh ruibhi agus sug rosida agus miobolani§ ros mirbolani sitrini agus cebuli agus emblici agus beleritsi agus indi agus modh duine caithes ni roime he no bes ar misce na tobuir acht becan dibsin doibh no mad duine caithes moran do neithibh fuara e mar ata uisgi fuar agus tortha fuara agus a cosmailius et is iad purgoidi comsuigigthi is maith and ocsilatium agus diabruinis agus trifera sarasenica fecum dona neithibh fuaras agus is dona neithibh is mo moltur dib sin dib i in tuisgi mailles na cuingillib ele bertur cuigi agus in tadbur do beith dilegtha isna hindibh agus gan nescoid cruaid do beith indtu agus gan ichtar na uachtar an gaile do beith anmund no fuar agus gan morgadh lennand do beith and na dunadh na linadh imurcach mailles na cuingillib sin fetuid a ol in med is ailt don uisgi gan claoclodh anala arna folmugud ar tus tri cuisle oir in gac uile cas is i is firr acht mina roibh meisce and no imurcach linta oir da roibh is cora clister and sin no ailemain bidh agus dighi no gaothi no cuisle item mad seim an fuil is du a remhrugadh leo so i cruach padruig agus sil popin agus sil aduinne mad remur seimidter leo so i andiuia agus sgairiole sicorie lactuca i letus agus mina feta collad agus snas iboire arna losgad item is iad so remruighes an fuil i diadragantum gum arabicum sumac berberis samad coriandrum siucra rosicda item is iad so na neithi dobeir comhfurtacht uirre i triasanduile agus mina feta collad diapapauer agus diadragantum frigidum da mbe decracht aigi ima anail do tairring gid edh is tarbach doniter leighes in fiabhris so re nabur sinocus o da moduibh i o cuisle agus o uisgi agus adeir galen gurub maith an cuisle co brath ann da mbia in brig is i laidir agus ni maith an tuisgi fuar do gnath acht mina roib comartha dileghta in bidh isin flux no isin puls no isin fual agus in trath as mo agus is girra in fiabhras agus is trit sin mad coilirda in fuil co fognann uisgi roim dileghadh an adbuir oir dilegaid ac fuaradh agus ac cosc na mailisi mailles na cuingillib adubrumar i metuighi an tuisgi fuar na duinti uair and agus in trath ibes nech a saith de oir uair and leighisid no impoigh uair ele cum fletmancia agus adeir aueroes curub ferr sin na in tecc agus trit sin adeir se gurub ferr agus gurub disle campura do tabuirt do a lictubairibh agus a mbiadhuibh agus a ndeochaibh oir doniter deoch d'uisgi d'eorna agus indiuia maille campura i naigid na hitun oir is mor fuaras se item derbtur nach maith a tobuirt a ceachtar dib sin oir adeir galen nach fuil a naigneadh in lan bis isna cuislennuibh dfolmugadh tri leighes lagtach no nach fetur agus inti ara mbi an itta bi a lan isna cuislennuibh masedh aderim gurub e is lan and trit amach an uair imduiges na lenna co cutruma isna cuislennuibh co firindach ni fetur sin dfolmugadh tri aonleighes diuid lagtach agus tegemadh co fetfuighe tre leighes comsuighigthi et is edh is lan and no is linadh leth amaich dona cuislennuibh and an trath imduiges aonlinn amain agus is e a ainm sin linadh drochlenna agus folmuighter sin re leighes lagthach et da naburtur le galen gurub le cuisle is coir imdugadh na lennann dfolmugud agus mad aonlinn e gurub le leighes lagthach agus gurub eigin da reir sin co mbia leighes lagtach cum fola deirge amain and agus aontuigim sin agus ni du duinn sin do gnathugad gan ullmugadh leo so i aloen agus detga sugh losa na feithlinne agus agairc et gid edh cum an focuil ut adeir aueroes nach fetur an lan bis isna cuislennuibh dfolmugudh le leighes lagthach aderimsi curub mar so is coir sin do tuicsin ni fetur i ni hurusa e no is decair e an uair imduighes aonlinn amain let amuich dona cuislennuibh is urusa sin dfolmugadh le leighes lagthach agus ni maith doih linadh an cuirp isna cuislennuib et is iad so na luibid foghnus isin fiabras so i potaitse arna denumh do min coirce agus do enbruithi cerc agus catbruithi eorna agus aran arna bruith a mbaindi almont agus enbruith circi maille letus mad anmand an brig agus eisg firuisgi agus feoil aga mbia folud tiugh glan maille sugh samuidh agus siroip aigeidi agus na saili chuach no raibi uisgi o do labrumar don cuislinn tuic curub doib so is cora agus is mo foghnus isna heslaintibh so i an lucht aga mbi cruas agus tighi cuirp agus o nach diansgailter acht becan agus ni mar sin don lucht aca mbi cuirp tanuidhi agus tigerndas lenna ruaidh i mbel an gaile oir ni fognand si doib sin agus i naimsir fuar fliuch agus is mo fognus dona dainib donna gnathuiges moran feola do caithim fiafraighidhter and so da mbia becan dfuil maith isin corp agus moran do lennuibh omha in fognand cuisle and derbtur co fognunn do reir galen agus derbaid ipocras an lucht linas co himurcach iad agus ara mbi laitert agus nach fetuid sin gan om lennann agus mar a mbi becan dfuil maith agus moran do lennuibh omha co fognann cuisle ann item cuirim mar sompla co tic nescoid cleib no sgaman o linn fuar maille laitert agus re hoime lennann agus is bec dfuil maith bis and sin ar son imuid lenna fuair agus in fiabris agus ni eitigenn aonnduine nac maith cuisle and so no muchad ele a cetoir agus da nabra nech nac foghnunn cuisle sa cas so is fir sin oir do racha an fuil maith amach agus d'anfadh an drochfuil istigh aderim ina aigid sin gurub glic in naduir agus ni fuil crich ara gliccus ag follamnugadh in ainmidhi agus mas fir sin coindemuidh si in fuil maith istigh aici fein agus licfid si an drochfuil uaithi item adeir galen curub i an fuil folmuighes in naduir fa deoigh a folud imurcach na lennand masedh connmuidh in naduir trina gliccas fein in fuil maith fa deoigh aici agus rachaid an drochfuil amach agus anfuid an fuil maith istigh et adeir galen a contrarda sin a follamnugadh na slainti et adeir galen na fognann cuisle sa cas sin agus is i so a cuis oir ni fognund si acht i nda casaibh i in trath bis tigerndas ac linn dubh amain no ac fuil deirg amain no agna lennuibh ele co huilidhi do reir galen agus ni fuil tigerndas ac fuil deirg ann so oir ni hedh doniter acht a loigdiugad na agna leannaib gu huilidhi acht acna lennuibh omha amain masedh isin cas so do reir riaglach galen ni fognunn cuisle and item lic galen co foigeonadh agus ni foghnunn a legin oir is omh righin na lenna agus cemadh mor in dorus ni fetfadis na lenna dul amach ar son a reime masedh mad bec dfuil maith bis and is iad is taosca rianas amach ar son a seimidechta agus gach fairsingi bias an dorus is usuidi le dul amach agus is follus as sin isna fiabrasuib gera morgaigthi colirda mar nach bi an urduil sin do reime modh cumang in dorus curub i in fuil maith seimh tic amach ar tus agus da medigter aindsein e co teit an fuil truaillighti amach item da legar cuisle sa cas sin do dena si urcoid mor fogras galen do seacna i co tairrngter omh na lennand ona cuislennuibh beca cum na cuislend mor agus modh isna cuislennuibh mora bes agus co tairrngter cum na mball agus do bud mor an urcoid na boill doilemain ona lennuibh omha masedh ni fognunn cuisle andsa cas sin na ni is lugha na si oir ni fognunn fotrachad na saothar na coimriachtain acht aipsdinens agus uaignes agus collad fada agus imcoimilt etrum arna balluibh agus neithi comfurtachtaighes iad cum in cetresuin aderim co fetund ni beith rolinta a negmuis lennann omha cemadh arrsaidh iad is in linadh et atait daine and aga fuilid cuislenna cumga agus gemadh bec do biadh caitit dileghit co maith isin gaile sin agus isna haoibh agus ni lughuidi remruighid siad co himurcach no dfetamuis a radh co fuil an urduil sin agan adbur gan sgailed ar son a saothair mina folmuighti co hopund e co muchfadh agus ni fuil ni is obuindi folmuiges na in cuisle agus cin co foghna si ara son fein fognuid si ar son an imurcaigh ar in corugad cetna fregruim cum in resuin dorindi se cum nescoidi cleib agus sgamhan cum in resuin ele i gurub glic an naduir ina hoipriugad aderim curub fir sin an uair buadartar co mor ina hoipriugad hi aderim cum in resuin ele aderim nach coir in cosmailius oir bi osluccudh mor agin cuislinn agus ni bi agan leighes lagthach acht teit ona cuislennuibh mora cum na cuislend cumang bis a ndruim na nao agus ainnsein cum na cuislend is cumga na sin re nabur miseracia uena agus mar sin is urusa a connmail fa deoigh masedh innurbtur fa deoigh an ni is mo imduiges no an ni is lugha ric a leas an naduir easlainti gan beith adburda i efemera agus etica agus is da fiabras iad agus osa cuis don cetgne i detica efemera is de sin is coir duin labuirt do reir aueroes et is uadha aderur efemera oir is inann efemiron isin greig agus iascc tre laidin agus iascc he nach bind acht aonla amain na beathaid agus mar sin nach teid in fiabras so da reir fein tar aonla agus is edh is efemera and i fiabras tic o ainmesurdacht oirida na spirut nach teid do reir a nadura fein tar huairib agus trit sin tuic co fuil efemera firi ann agus efemera nach fir agus ni teid in tefemera fire tar la nadurtha gan crichnugud agus teid efemera nach fir uair and co nuici an la agus uair ele co nuici an la et is i a cuis sin i reime in adbuir isin corp no dunadh na poirid baccus in toslucadh no ar son dunuid na poirid o cuis let imuich agus adeir gillbertus nach ar son a beith gan adhbur aderur nach adburdha in fiabrus so acht ar son nach fuil cuis lennuidhi aigi noch tic roime mar nach fuil ac in etice et ce cuiris avicenna in fiabras so do techt o moran do moduibh mar ata flux ainmesurda agus coimriachtain agus laitert gorta anmuindi craidhi agus esbaid collata agus moran da cosmailius gid edh do fetur cena a mbreith cum cuisidh amain gabtur an cetcuis dib o cuis let imuich noch teigis no dunas na poire do reir gnima no cumachtan mar ata tes greine no teinidh no fothrachadh maille raoduibh te no fothracadh ina mbi rabh no uisgi fuar co cumhuir gac ni dunas na poiri agus fosdas na deathaige tuic co tuicter atharrach fiabrais do reir aiterruigh na corp agus na ceoand oir mad te tirim in corp agus in ceo mar sin doniter in fostad ar son dunuidh na poirid agus a cosmailius agus tuismidter co hurusa and sin in fiabras so re nabur efemera et modh te tirim in corp doniter in ceo dfostad mar sin agus tuismidter co hurusa ann ceo agus fiabras morgaigthi agus an dara cuis biadha agus deocha agus leighes te tirim i mar ata fin glan laidir arrsaidh agus gairleog agus uinnemuin agus pibur euforbium agus gan a ngnathugad an cuis i gluasacht do reir in cuirp no na hanma mar ata ferg agus oiprugad ainmesurda agus a cosmailius agus da mbeith cuis and do fetur a mbrisidh agus a mbreith cuigi so an cuisar on nescoidi eirges arna hindibh cum a ninnarbtur imurcach na mball oirida fech anois cad ma nabur eslainti gan adbur osa cintach linn in gach uile eslainti ar domhun mad gortaigach in tadbur gortuiger an ball masedh o bis fuil in gach uile ball ni fetur gortugud mothaigthach do denum and mina gortuigter no mina cintuigtar adbur lennaidhi item adeir aueroes do reir na firinne nach fuil eslainti gan adbur diuid no coimsuigigthi oir ni fuil aoncuis isin corp is i te amhain na fuar amhain gan adhbhur agus ni fuil si comsuigidthi oir atait cuisi isin corp is i comsuidigthe te agus fliuch te agus tirim fliuch agus fuar fuar agus tirim item aderim co ngortuighann in fiabras so re nabur efemera in spirut bethad ar tus agus in spirut ainmidhi no an spirut nadurtha ainnsein agus atait so isna lennuibh no laimh riu cintuightar na lenna agus is taosca cintuightar na spiruta agus ni cintuightar mar sin iad innus comad eigin oipriugad ele do denumh ina naigid nach dingantaige a naigid na lennann no bunsginn acht is lor aiterrach amhain do denum ann sin agus efemera teighis and sin e oir adeir avicenna nach fuil fiabras ann sin adeir se no co ngaba teinntidhecht an craidhi uile agus ni hadburda e oir ni fuil adbur cintach and na folud cum folmuighti do reir leighis is mar so adeir isidorus nach eigin co foghnunn folmugud in gach uile eslainti ina mbi linn cintach mar ata causon o losgadh lenna ruaidh et tuic co mbi cuis leth amuich no cuis lenna no cin lennann ar son a imuid agus fognuid cuisle ann sin agus bi cinel agus cin lenna ar son causon no foluid no caile morgaigthi agus fognuid tairring ann sin agus bi cinel lennann ann ar son a geiri no a dasachtaigi fein agus fognuid aiterrach and masedh ta cin lenna in gac uile eslainti agus gidh edh ni hadburda he ni fuil adbur aigi noch is fomhuigthach no is egintech cum folmuighti agus adeir avicenna curub iad so comarthai coitinna in fiabris so i co tic se on primcuis agus nach tic se on remcuis acht minab efemera nach fir e agus ni tinnsgnann se maille fuacht na maille grend minabh efemera firi e noch tic o dunad agus o adbur lennuidhi oir is medhonach sin itir efemera firi agus adbur morgaigthi et is bec teit an puls agus in fual o beith co nadurtha agus ni loiscnech na bruiderrnach an tes nadurtha do reir a glacaid agus bidh mar tes duine saothraigh agus fergaid agus is minic crichnuidhter maille hallus mesurda et cuirid avicenna comartha ele air i curtur an teslan a fotrachad agus da ti driuch no grend de nar gnathaigh se and tar eis comhnuidhi tuicter gurub morgad e agus mina ti aiterreach cuigi ann sin acht mar do gnathaig tuicter gurub efemera e et do gabur comarthai spetsialta na primcuisi on otur fein i mar ata da mbia an cenn te on grein re glacad no da claocluighi dath in lethtuir cum dorchachta on fuacht agus da mbia in lethur cruaid tirim mar do beith se arna sinedh o neithibh sdipicdha doniter sin agus da mbia tesbec ar comuir na nao isin spirut nadurtha o digh no o biad agus in fual dathuigthe agus mod o saothar e is anmuinne and sin e agus bi teinnes isna haltaibh agus modh o fercc bit na suile tenn agus in aigid derg acht mina roibh in fercc cumusca re modurracht ar son nach fetund digultus do denum agus banuid and sin agus gabaid moran daiterrach dathunn e madh o modurracht tic bit na suili arna slugad anunn modh o neim tic bi tes mor agus tirmach let istigh agus doni itta mor aderur gurub lucht lenna duibh sin taoisgelta na cuisi sin i tuic curub decruir in fiabras so d'aithne agus tar eis a aithne is usuidi a leighes masedh da mbia in puls co hatruightech agus in fual gan dileghad teit se co hairighi cum morgaigthi mod drochbalaid an fual agus mod tirim cruaidh in corp re glacadh agus gan sin do techt o neithibh sdipicda let imuich is baoglach a dul cum etice agus is trit sin ni hintuca faill ina leighes item is iad daine is minca toitis isin neslainti so re nabur etici agus isin terciana i in lucht aca mbi coimplex te tirim acht in lucht aca mbi coimplex te fliuch is taosca toitid siad a coimplex an fiabris morgaighti o efemera agus tar a eisi sin an lucht aca mbi tes nis mo agus tar a eisi sin in lucht aga mbi tirmach nis mo et mad te tirim in coimplex agus gorta do beith air in otur agus esbaid collata agus saothar corpurda air toitid co heillinghthi aibeil a nefemera agus mina faghuid biadha a cetoir tiaguid a fiabras morguigthi et doniter leighes na cuisi sin o da moduibh an cetmod dib daiterreach an coimplexa te tirim a ni ele innus co ndentur ni a naigid na cuisi let imuich o ndentur an fiabras so maille folmugad bid agus dighi coimlintur an cetni dib sin re leighes fuar fliuch do reir na neithidh rannuighte i mar ata coimplex agus aos agus gnathugadh agusrl agus na cuisi so doni se masedh doniter an fuaraidhecht uaiti fein no o aicid uada fein i tri biadhuibh fuara no o leighes fuaras leth istigh o aicid mar ata fotrachad uisgi te no buig agus is mor foghnus an fotrachad isin fiabras so oir diansgailid se an ceo agus mina sgaile do cuirfid se in corp a teinntigecht agus do impogh se cum morgaid et is leighes coitcinn in fotracadh do gac nech bis isin fiabras so agus co hairighi da mbia ina digbail agus is intseachanta air an drong bis ullum cum morgaid in adbuir et is e leighes specialta na cuisi so i ni do denumh a naigid na cuisi let imuich on dentur an fiabras mar budh o teinnidh no on grein do dentai he agus curtur an tothar a ninadh fuar agus dentur an taor dfuaradh re linedach mar doniter bolgaireacht madh isin ceann bias an teinnes sin doirter uisgi fuar air oir fuaraidh sin co haibeil agus curtur a fotracadh uisgi te e agus bid co fada ann agus coimlintur ainnsein e le coimilt ola na roisi no na raibi uisgi no na saileach cuach do mad sdipicda an cuis foghnuidh fotracadh uisgi te innti agus olada osluigtecha gan beith sdipicda do coimilt don corp uilidhi agus neithi ele mar ata ola in camamil agus na coimilter hi na co tair in fotracadh agus na dentur an fotracadh acht aonuair mina impuighi an fiabras et da faicter na foigena do tuic co fuil linadh and no dunadh leth istig aigi agus legar cuisle and sin do agus boctur an medon le neithibh bogtacha oir is leighes medonach sin itir efemera agus morgad agus mad fuar an cuis cuirter ina lepuid e agus luibidh berbthi laim ris innus co mbentur allus as oir is ferr na a cur i fotracadh uisgi te agus coimilter neithi te do reir gnima de agus mod o biadhuibh te doniter an cuis tabuir siroip aigeti do agus neithi fuara noch fuaras an gaile agus na hao let istigh agus let imuich agus aran arna denumh maille finegra agus triasanduile maille campura mad o saothar no o gluasacht doniter an cuis so denadh comhnuidhi agus coimilter ola in camamil agus na saile chuach da altaibh agus dentur urbruithi dona altaibh agus do ros agus do sail chuach agus do camamil agus tobuir biad ailes co maith doibh mar atait uighi agus eisg beca agus uirgi caileach trit sin masedh ar teithed an fiabrais so do techt o saothar bid a fis agut cibe nech denadh siubul mor da condma se buathfallan na laim na gaillfe an sibul sin air adeir alibertus item tobuir prema buathfallain maille fin seim no maille henbruithi maith a nderigh lao don ti ara mbi tuirsi tar eis siubuil agus imeochaid an tuirsi uada mar nach beith si air amail adeir diasgorides et cibe nech doni aister da nimairci se lurga an meas tuirc allaid ni tegemad oilbeim do re cloich na re ni ele agus ni geba lathagh coisighi e agus da ngabha ni fuil acht ola rosicda do coimilt do no buidhen uighi is e omh no te is maith so dona braithribh doni siubul tiri agus do lucht na hailitri agus dona misideruibh do reir serapion agus mod o esbadh collata doniter he agus fostog do beith air tobuir clisteri no gaoithi meala do agus da mbia an biadh ar snamh isin gaile dentur sgeathrach do agus na caited biad no co ndilega in imurchaid agus na tobuir brig isin fiabras ann sin agus dentur an gaile do comfurtacht innus co ndilegtur an imurcach mad lagthac an medon curtur sugh mormont is e te ar bel an gaile agus tobuir biadha sodilegtha do rachas cum fuachta maille cinel sdipcidachta mar ata ros agus nutmuic guna cosmailius mod o gorta tic an tadbur tobuir biada do agus co hairighi modh he linn ruadh bis cintac no bis tresi and oir ni fuilngit siad aoncuid do denumh madh o nescoid doniter an cuis so eighister na nescoidi mar ata a trachtadh na nescoididh et is amlaid dleghus ailemain bidh agus dighi lucht na fiabras so beith ac dul cum fuachta agus cum fliuchaidechta a negmuis an trath doniter o imurcach bidh do caithimh o do labrurnar co mor don uisgi isna fiabrasuibh fiarfuigter an fognand an tuisgi isna fiabrasuibh in gach uile aois derbtur nach foghnunn se a naon aois oir ni foghnunn se dona macamuibh oir moran doilemain rigid a leas fo comuir a nol i meid agus ni fuil ailemain san uisgi masedh ni foghnunn se doibh item ni fognunn se dona dainibh oga oir is ona cosmailius doniter a coimed agus is contrarda an tuisgi da coimplex masedh ni foghnann se doib item ni maith dona sendainibh e oir is cosmail rena coimplex e isin lucht ainmesurda sin an trath curtur cosmailius a cenn cosmailis meduighi se e no cuiridh ar dasacht e masedh ni maith dona sendainibh e et ata galen ana aigid so a follamnugud bail a nabair se co foghnunn an tuisgi maith do gach uile aois et aderimsi nach fuil ar doman ni is mo foghnus do gach uile aois co huilidi na in tuisgi agus trit sin is mor do saothar is coir duind do denum dfagbail uisgi fuair glain maith agus gabum mar sompla biadh agus aoir agus na neithidh rannuighte ele ma seach agus aderim gurub iad na neithidh mesurda fognus do na neithibh mesurda agus gurub coitcind dona neithibh ainmesurda iad et aderim ce mad mesurda in aois agus ce madh ainnmesurda nach co tarbach ata acht co hegintach no gurub bec nach hegintach oir in uair is remur in biadh ac fecuin an uisgi agus nach fetunn se tollad cum na mball acht mina seimidti masedh osa seim siltech in tuisgi doni sligi don biadh cum na mball gan a bec na hurcoidi do denum agus ni fuil fin no baindi no ni diuid ele doni mar sin masedh ni fuil ni is mo fognus do gach uile aois na in tuisgi maith et na resuin dorindidh i naigid na coda so cetuigim iad oir ni fognunn se sa sligi ina ndernuidh na resuin agus fognuidh cena ag denum sligi don biadh cum na mball mar adubrumar et tuic curob iad so cuingill an uisgi maith cuingill dib gurub urusa a teighidh agus co fuarunn co hoponn cuingil ele dib gan corp cumusca dfaicsin ann cuingill ele gan a beith buaiderta cuingill ele gan beith granda drochblasta cuingill ele da ngabuir da uisgi agus becan foilci do cur trit agus in tuisgi na buaidhrind acu is e is ferr acu cuingill ele i gabuir da edach inunna agus fliuch co leir i nda uisgi iad agus co commor agus tirmuig co cutruma iad agus in tedach acu is taosca tirmuiges is e in tuisgi ina roibhe is ferr and cuingill ele i curtur da uisgi a meidh commor dib agus in tuisgi is etruma acu is e is ferr agus adeir se gan an tuisgi teid tri fedanuibh do gnathugad oir ni maith do reir na nuile doctuir co firindach etica oir is eadh is etica and i eslainti gan beit adburda agus is fiabras cnaidtech e agus aderur fos gurub edh is etica ann i fiabras continoidech gan cin lenna morgaighti noch darub bunadus an craidhi agus na boill dluithi agus atait tri gneithi air an cetgne de etrum i in uair lastur in tes let imuich isna fliuchaidechtaibh nadurtha agus isna premhuibh bis i folud na cuislann mbec an uair lasus an fliuchaidecht re nabur ros an gne isin fliuchaidecht noch bis isin feoil agus in uair diansgailter hi fetur a lesugad uair and le biadh amhain agus is i sin an uair lasus in fliuchaidecht re nabur campium an gne is i is mesa dib an uair bis an tes let amuich arna doimniugad isna ballaib dluithi doniter on tsilni agus is i sin an uair cnaiter in fliuchaidecht re nabur glutinum oir cenglaid si na boill da ceile is iad so cuisi na hetice i gach uile ni teigis agus tirmuiges agus lasus an craidhi agus na boill dluithi agus tic si o eslaintibh ele do tiacht roimpe mar ata efemera agus causon cona cosmailius agus co hairighi an trath furailter aipsdinens orro a trath eccoir no bactur deoch uisgi fuair dib an trath bud coir a hol oir is urusa leo sin agus leis na dainibh te tirma dul a netici agus leis na dainibh truagha agus tic o cin an craidhi agus in sgamain agus in ochta mar ata tisis agus nescoid cona cosmailius et doniter hi o aicidib na hanma agus is fada laidir iad agus co hairighi teindes agus modurracht cumga indtindi ferg agus saothur toirrsighis in corp agus in tanum agus comhnuighi fada a prisun agus trid sin adeir avicenna anti fagas a opuir gnaith co teid se a netic agus is ingnadh sin oir inti sechnus saothur is na comhnuighi is mo bis siad agus fliuchighi an comnuighi an corp item in te bis mar sin is eslainti o linadh lennann gabus se cuigi masedh ni ho eslainti digbaluigh gabus item inti treiges a saothur is a fuacht teid se trit sin aderim co fuilid da etici and i eitici tic o arrsaighacht agus eitici tic maille fiabras an ti seachnus a saothur teid se a netici na harrsaidachta oir anuidh in imurcach isin corp agus anmfuinnige sin in corp agus in dileghad agus doni eslainti tic o linadh lennand agus masedh cuiridh duine i narrsaidacht agus is fuar tirim an aois arrsaidh oir anmuindidter in tes ar son na nimurcach anas isin corp masedh anmuindighter an dilegad agus ni dilegtur an biadh co lor isin gaile na isna haoibh oir in secran doniter isin cetdilegad ni certaighter sa dileghad taniste e do reir isidorus no sa dileghad masedh bid na boill gan oilemain co mor no gu lor agus truagaigid masedh bi an eitici a lenmuin an atcomuill et trit sin is coir a radh curub e cetni cnaiter san eitici in metradh nua bis timcill na mball ndaingen ndluith let istigh agus ni he an methradh bis a nimell agan leathur agus tar a eisi sin cnaiter an methradh is arrsaidhi ann no fogairter gneiti na heitici agus ni do reir traothaid aiterruigh na flichechtan acht do reir traothaidh aiterruigh na mball i mar ata an methradh agus in feoil ar tus agus na hairteri agus na cuislenna aindsein agus na cnama agus na maothain co rannuighte agus is mar sin anti gabus eitici co teit se cum eslainti doniter o linad lennann co haicideach agus cum flux aicidigh agus cum fliche mar ata an tatcomull et ac labuirt don eitici tic maille fiabras uair and tic si co haicideach oir inti tsechnas a saothur anuidh a nimurcacha aigi agus tri esbaid gaothmuirachta tiaghuid cum tesa agus morgaid agus lenuid an eitici gac uile fiabras morguigthi tic co minic noch leanas agus anas co fada is mar sin cetuicim co ndein na saothuir mora agus oiprigti anmanna ainmesurda an eitici uaiti fein agus co ndein comhnuidhi fada a prisun add which is translated§ agus seacna oiprigti gnaith co haicideach hi et doni imurcach coimriachtana agus flux mor medhoin agus na timtirachta no na breithi no an fuail no sgethruighi ainmesurda agus esbaid collata co minic agus imurcach smuaintigid agus gach uile ni teigis agus tirmuigis in corp co himurcach agus adeir avicenna curub minic le gach folmugad imurcach fiabras do tuismed agus co hairighi etici comartha na heitici tuic curub du puls agus tes in eslain dfechuin a cend tri nuairidh deis bidh do caithimh agus a fechuin in mo isna feithibh e na isna cuislennaibh agus is na hinaduibh is nesa doibh oir in trat is cutruma an tes ni bind deichfer aturra do reir a nadura fein agus teit a leatur cum feoigechta agus is comartha sin don cetgne d'etici is decuir daithne agus is urusa do leighes do reir auicenna oir adeir avicenna co fetur in cetgne d'aithne ona beith gan tirmaidacht et adeir galen co meduighenn an tes ac lucht na heitici an trat caithid biadh agus adeir aueroes gurub tri uairi da eisi doni se sin i in uair doni se raod egin dilegtha et aderimsi an trath caithes se biadhag teacht i biadh leth imuich co fuarund ann sin in corp agus in trath caithes se biadh sa slighi dilegtha isin gaile maille cinel dileghta isna haoib diansgaoilter ar fud na mball e innus co teigenn se ann sin co teigenn tar a eisei sin na boill agus mar gabus an tedach bis is isin la tar duine tes on corp agus co teigenn in corp ainnsein sa dara gne d'eitici bi tirmacht co follus innte agus cibe trath caithes biad is moidi a lasad agus is luguidi a puls agus ni fuil comarta ar an eitic ni is deimnighi na sin is in gne d'eitici bit na suile arna sluged co reigh agus in leatur is e sinti agus leanuid an medhon don druim agus bi in puls is e cruaidh arna tennadh mar do beith ted arna tennadh agus in fual mar ola agus da mbuailter ar cloich e is bogar in fogur bis aigi agus trit sin an trat delbtur in fiabhras truaigaighi se an corp ara mbi agus tirmuighe in leatur teid in aigid a micruth agus doimnigid na suile agus in trat tic cum in ceime deiginigh don eitici do citfir na suile mar do beith luaitrid orro arna crothadh agus tairrngter na fabradha sis mar do beith nech ara mbeith spasmus agus bi leathtur an eduin sinti tirim agus bid na cluasa arna mbuidhiugad agus bi croicinn an neith re nabur mirac is e tirim cas et is edh is mirac ann i an ni bis let imuich do sifac arin medhon agus sifag leth istigh agus is e deiligis na baill oilemnacha ona balluibh tuismidteacha agus is and bitt na hindi agus bi in puls sinti mar do beith teid agus se co luath anmund agus in fual mar ola item bit na cuirp re nabur crinoides isin fual o loscad fola agus feola isin cetgne d'eitici agus ina coimcengul risin gne taniste agus ticid na cuirp mar lannaidhi o ni imillaig dona ballaib daingne agus na cuirp mar bran ona ngrindell agus signidi an gne d'eitici agus is iad is mesa and agus gach loighid bit is misdi oir is ona balluib is daingne tiaguid ann sin et da mad o aonball amhain do tiucfadis na cuirp re nabur crinoides gach med do beith is do bud misdi agus trit sin ni maith adubairt egidius co signidis na cuirp re nabur crinoides an gne d'eitici ticid na cuirp bis mar bran uair and on leis agus bid dath maith ara fual and sin agus uair ele ticid on corp uile mar bis isin eitici agus bidh drocdath ann sin air et is edh is crinoides and i cuirp remra mar cruithnechta arna brised cu remur no arna drocmeilt et in trath bis methrad isin fual mod on corp uile tic se agus a tiacht co mall bid se mar lin gabala eisc isin cetgne d'eitici agus da ti co hopund is ona hairnibh tic agus ni bi dath fiabris arin fual ann sin agus da mbia an methrad coimtiugh re lin an damain allaid signidi an gne d'eitici agus da mbia mar ola signidi an gne d'eitici oir adeir aueroes is andum tic in fiabras so acht deis in fiabris re nabur efemera acht isna corpuib bis ullum cuigi no tar eis fiabris morguigti agus trit sin is eigin a fis dfagbail cad iad comurthai cumuisc in fiabris so re heitici agus is iad so iadsein i imurcach tresi an la a tes co hairighi oir is minicc tinnsgnus efemera dol cum digbala tar eis da uair agus in trath teid tar da uair deg gan comurtha digbala acht a gnathugad gach aenla co cenn in la is eitici and sin e is iad so comurthai comsuigigti na heitici re fiabras morguigti i in fual agus in ferad do beith meith agus ticid na haicidi mailles in letur do beith feoigi agus a beith te tirim tar eis digbala in fiabris agus na haixisi agus tuic co minic binn aixis san eitici firi ina mbi haimsira na heslainti da ti an eitica fire o nescoid te bi in puls co luath is iad so comurthai sdaidi in fiabris so da ti an eitici i cromaid na hingne agus geridid agus biaid in lethtur mar do beith pudar air o losgad greine agus bit srama tirma air agus ni hosguilter na mailgi ar son a truime biait na suile agus tromdacht na fabrad agus bid na suile dunta amail do beith na collad agus caolaid a srona fasaid finnfad na malac agus eirgit na slinnein agus is and sin is sdaid don cnai taniste d'eitici agus in uair teid cum digbala a leagaid na maothain agus tic in gne d'eitici item isin cetgne d'eitici is ferr bis se tareis a codach na roimpe isin gne is ferr bis roimpi isin gne is cutruma bis taiscelta na heslainti so re nabur eitici tuic curob urusa in cetgne di do leighes tar eis a haithne gid edh is decuir a haithne et is hurusa an gne d'aithne agus is decuir a leighes et ar ordugad ar domhun ni leighister in gne oir ni fetund na boill daingne tic on tsilni co hairighi do fliuchad arna tirmugud item in trath cromuid na hingne agus toitis in folt biaid in tecc a ngaire agus da ti flux and trasgurtur an brig co hopund agus is becc nach olc in flux i nderigh gac uile eslainti faidi agus da nattuighi na calpada is doich co racha decc fo cenn an la agus in trath bid na dernanda o feoighi rena nglacadh agus co te deis bidh do cuaidh in tadbur a tisis item da toitid in brig tochlaigthech agus nach fetund si biad do caithimh na do slugad ar son tirmuighachta an dibacain no nach fetunn ni do caithimh acht neithi fliucha biaidh in tecc i ngairi ann sin item an trath doniter in eitici on gaile adeir hali co fetur a leiges oir in trath doniter on fail o tirmuigheacht in gaili is indleighis hi agus adeir galen curub inunn cuis o ndentur in fail o tirmuigheacht an gaili agus in eitici o tirmuigheacht in gaili oir ni fuil sa fail acht crupan in gaili nach fir agus trit sin in trath doniter o tirmuigheacht e in fliuchudhuiss oilemhnaigi is indleighis e agus is mar sin san eitici tic on gaili sa cetgne gid edh in trath doniter in fail no an crupan o ni hindleighis hi agus ni bi isin gaili acht mina fuilngi ina comtraothad no ina comsaothur mar bis a lucht na heitici agus na tisisi

coimlintur leighes in fiabris so ar tus le neithibh fuara fliucha agus le biadhuibh fuara fliucha aindsein le lictubairi agus aindsein a fotracadh agus le huindiminntib ainnsein agus le follamnugud bid agus dighi ainnsein le plastradib agus ainnsein tri neithib certaighes an taor agus tre leighes na naicidigh is iad so na raoda fuara fliucha tanuidhi i biadh agus leighes is iad so na leighis sin i siroipi coitcinna agus siroip na raibhe uisgi agus in rosa agus in uiola et mad ceanguilti re fiabras morguighti e is maith siroip aigedi and sin agus oiximel diuid agus comsuigigthi item dentur an deoch so do lucht na heitici i gab rand do premuib na raibe uisgi lan duirn de gach ni dib so i indivia agus ao aba agus gallfotannan agus rabh uisgi da ti tesaideacht na nao no fiabras morgaighti gabh leth glac de gach ni dibh so sgairiole serban muc sicorie agus mina roib miailgis bid air is maith glac co leith do uiola and agus do letus agus losa mor fliuchus an colladh lucht na heitici is maith sil letuis agus lactuca indti agus lactuca fein agus sil popin gil agus na haduindi agus na sila mora fuara agus leth do gach ni dib agus r puint dfigeduibh agus leth r d'almontaib agus do rois da mbia in gaili co rote da do sanduili albii agus rubia da mbeith na hae co ro te agus do snas iboire arna losgad da mbia an craide rote agus leth do campura agus is maith blath na raibhi uisgi agus blath na saili chuaich and so da mbia fostog air i leth r do gach ni dib so agus leth do caisia fistula madh hi in cetgne d'eitici hi agus r do licoris agus punt d'eorna arna glana da mbia in sgaman co rote agus punt no do do siucra no do reir acmuinne in othuir gid edh is ferrdi gac med do siucra bias and et dentur in tsiroip so do le huisgi topuir no fertana no le huisgi eorna ar teinidh seim gan detach agus gnathaighedh ac luidhi agus ag eirgi agus da mbia in gaili fuar a naimsir geimridh tobuir bog do hi agus mina roibh tobuir fuar agus ni mar sin isna fiabrasuibh ele oir isna balluib dluithi bis in tes and so item is maith in tsiroip so do lucht na heitici agus na tisisi agus na cosachtaighi agus do lucht bis ag eirgi a heslainti fada te ele agus co hairighi don lucht doni imurcach coimriachtana agus smuantigi agus is trit sin aderimsi ria so in tsiroip orda is iad so na biadha tanuidhi leighis i uisgi eorna no sisan arna sgagad agus fin find uisgiamail deghblasta agus enbruithi cabhun agus cerc agus baindhi agus catbruithi eorna no coirci gan sgagadh agus cuilis agus uisgi feola agus is maith na neithi so and so oir adeir galen gurub usa do nech a linadh do digh na do biadh agus is amlaid so is coir sin do tuicsin i don biadh tanuidhi no don biadh remur oir is andum in dilegad indtu so et adeir aueroes curob e in sisan biadh is ferr don lucht aca mbi coimplex te tirim do caithimh tar eis fotraici madh te tirim in aimsir ar son co fuarann agus co fliuchighinn agus co furtachtaighenn d'innarbad a nimurcach in gach aon aimsir in gach slighi agus mar sin aderim ann so co fuil coimplex te tirim co haicidech and so et da nabairsi nach fuil imurcach and so oir ni heslainti adburda hi agus aderimsi co tuismigter imurcach innti ar son imurcaigh na hanmuinne brigi no esbada in dilegtha gid tercc iad ni hiad is cuis don eslainti so et is amlaid so doniter an sisan don eorna i glantur hi agus berbtur no co mbrisidh uirre agus sgagtur hi no mar so i curtur eorna i soightech glainidhi lan d'uisgiagus curtar sin a crocan lan duisgi agus berbtur gan detach agus cuirid daine ele an med so ann i cum tri puint d'eorna agus se puint d'uisgi agus cuirid drong ele punt d'uisgi ann agus ni fuil ann sin acht gurub eigan a mberbad co da punt et adeir aueroes curob maith don lucht na heitici fin find uisgiamail deghbalaid agus gac fin ele uisgiamail maille huisgi na heorna ma dognathaigdair curub tar eis dilegtha an bid ibhter e agus is mo dfurtachtaibh doni se na in tsiroip oir baccaid in fin don biadh beith ar snamh isin gaile agus cnaiigh in gaothmuirecht agus grennuidhi in fual agus in tallus agus furtachtaighi se in naduir d'innurbad na nimurcach in trath bis esbaid dilegtha ar lucht na fiabris agus co hairighi in trath bis esbaid collata orro no modurracht orro et adeir avicenna co ndenuid neithi fliucha urcoid doib san eitici oir teighid mar ata in fin aca tuicsin and sin curub fliuch e agus adeir isidorus curub fliuch in fin ac fechuin lenna duibh agus gurub tirim ac fechuin lenna fuair agus is fliuch do reir coimplexa losa grennuidhes in fual agus in tallus curob soimpoigh a linn ruadh e agus trit sin is tirim he do reir brige agus ni hedh do reir tigernduis adburdha is fliuchaidhi e na do reir tigernduis delbta as tirma e mar aderur do reir sompla gurub fliuch ina folud e i tanuidhe no no co fliuchunn se do reir a foluid oir is soimpoigh a fuil deirg gid edh losa tirim e ni maith and so e acht in fin seim uisgiamail co handum agus becan de so an trath bis an brig annmunn et adeir bernard tuic co mbi in fin nua te sa cetceim agus in seinfin te sa ceim agus in fin inmedhonach sa ceim taniste agus ni maith in fin arrsaid co poindidach mar leighes amhain agus ni maith in fin nua mar biadh na mar leighes agus is maith in fin inmedonach mar biadh agus mar digh agus mar leighes agus is maith in fin dona dainibh te oir folmuige se iad agus is maith dona dainibh fliucha e oir mesruidhi se in fliuchaidacht aipighi agus is maith dona dainibh fuara e oir beirid cum mesurdachta iad agus is maith dona dainib tirma e oir fliuchid se iad agus failighid agus do reir sin is maith do gac uile coimplex e i in fin maith et ni maith do gach uile aois he oir ni fuil acht teine a cend teinidh a tobuirt dona macamhuibh do reir avicenna agus in med furtachtaighis se na sendainibh gortuighe se na macaim in medi sin et adeir galen da nibter in fin co mesurda in trath is coir co furtachtaighenn se in brig nadurtha agus ainmidhi agus trit sin dobeir se gairdechus agus dodanacht agus in med doni furtacht da caiter co mesurda e doni se ni is mo na sin da caitter co hainmesurda e d'urcoid oir da mbia in gaili coilirdha impoigh a linn ruad e agus da mbe fuar impoigh a naigeidecht agus doni pairilis agus crupan et inti aca mbi a incind anmund is hurusa leis meisci da gabail agus tic in meisci o anmuinne na hincindi no o rotreisi in fina no o foilme in gaili no ona beith lan do lennuibh agus trit sin ata mar riagail nach du in fin dol gan ni eigin do caithim roime et ni du do nech aga mbi cenn anmunn fin dol acht becan maille huisgi agus trit sin an ti bes ar festa no ac ol maille companachaibh mina feda a coimet ara gabail caithid perida no sdupocca praisce no a sil tar eis a codach et da tuca drochamuntur air beith ar meisce mar moitheochus se ar teanga ar tus aca toirmesc eirgid amach agus sgeighidh agus mad fer he nighid a baill imellecha agus coimilter iad agus madh bean hi nighidh a boill imellecha agus a cighi agus dentur uisgi fuar do crochad aran aigid agus coimilter ola rosicda don cenn agus bidh la coidche gan biadh gan digh agus denadh arna mairech saothar agus fotracadh agus caithedh co deighinech biadh secnadh neithi dodilegtha agus aderim nach du criostuidhi beith ar meisce co fis do fein oir ce ti sgetrach agus allus da heisi gid edh is mor in baoghul sgetrach do denum ar eccla co toitfe se toitmindach no san apoplexia no a muchad na breithe ac mnaim et trit sin is imdha mod is ferr na so ar glanad an cuirp agus ata se uile a naigid dia agus resuin et in coimplex tesaide ibid fin finn is e seim arna mesrugad le huisgi oir ni fuilid furtachta an fina acht a corpuib mesurda no fuara agus na hibidh aonnech fin tar eis coimriachtana no saethair moir mina derna comhnuighi da eisi agus mina caithed ni dobera comfurtacht arin ghaili et tuic gurub e in biadh tanuidhi leighes is ma foghnus isin eslainti so i baindi do reir aueroes is e baindi is ferr and i baindi na mban ar tus agus baindi asail aindsein baindi gabuir aindsein baindi bo aindsein agus do bud ferr co mbentai a im de et in trath coimcengultur fiabras morgaighti re heitici adeir galen nach foghnunn baindi ann oir is urusa in baindi agus in silni agus in fuil do truailled oir adeir galen nach bind in silni let amuich dona soightibh uair na momint gan truailled et is du an baindi dol i on cigh aga sugad mad grain leisin othar sin gabad e mar is teo fetfus et gabur soightech duisci te agus cuir uisgi te ele ara uachtar agus dentur in baindi do crudh na cenn sin agus eabhur co deibidech e agus is ar cedlongadh is du a ol an meid sailfir do dilegad de agus doni gruth de co hurusa isin gaili agus ni fuil acht neimh ann sin agus trit sin is coir becan do tobuirt ar tus de agus meduigh tar eis a ceile co roichir punt do reir aueroes no beantur fiuchad as agus curtur becan uisgi agus meala agus saluinn airar mbuain a cubair di trid no minntus no a sugh agus muchtur clocha srotha is iad derg no iarund te ann agus is faididi bis gan truailled agus ni techtfa agus is gerride bis aga fagbail in ghaili agus da techta se isin gaili aitheontur sin arin puls oir is cumung anmund ann sin e agus mina techta se and sin is mor laidir in puls do reir galen et adeir se co naithinter ar loigid an medhoin i cur dilegthar an baindi agus mase baindi in asail is faidi co techtann ann orduigter an tesel do betughad re heorna agus le letus agus rena cosmailius sin et tuic curub iad enbruithida is ferr isin eslainti so i enbruithi feola mairt agus cerc agus cabun agus feola reithe agus uisgi praisce agus pissi agus is maith sin do lucht na heitici agus cibe fiabris bis orro acht isin crith ger amain et tuic acht ce aderuid na daine curub inunn uisgi na feola agus enbruithida na feola ni fir sin oir is e uisgi na feola in feoil do gerrad co min agus a berbad agus a brisidh agus a fasgad agus a sugh do buain aisti agus is follus co coitcind ce he enbruithi na feola agus na tobuir uisgi na praisce nait na pissi isin fiabras so da mbia flux air et orduigter da leighes ann so re nabur ordenatum agus auenatum i leighes doniter d'eorna agus leighes doniter do coirci et is amlaidh so doniter ordenatum i a croicenn do buain d'eorna agus a nighi co maith a haiterrach uisgiidh go minic agus a berbad in fedh re mbeireochuidhi feoil mairt agus a brugh co maith a moirtel aindsein agus curtur bainne almont trit agus leagar tri edach e agus berbtar no co tinnscna tiugugad do denum agus is ferrdi feoil do berbad trid ar an corugad cetna doniter auenatum agus ni fuil and sin acht gne potaitse doniter do min coirci maille huisgi agus re feoil agus doniter potaitse donit gaill do min remuir coirci maille huisgi agus re feoil agus doniter potaitse maith tanuidhi mar sin re lind noch is maith do lucht na heitici agus dona dainibh doniter do comthraethadh agus is beg nach maith do gach uile duine he lictubairi is maith isna fiabrasuib so mochtrath re nabur siucra uiola agus siucra rosicda tar eis a codach noch doniter mar so i gabh punt siucra agus do cloich diamanna agus do cruel derg agus gel agus dena pudar de agus curtur siucra rosida tritu agus caiter le huisgi rosicda et gab in lictubairi sin ac loigi agus ac eirgi agus gab da de gach ni dib so i diadragantum frigidum agus diapeniton can canel agus curtur tri na ceile iad agus ebtur le huisgi na heorna et da mbia an tadbur morgaighti arna coimcengul re heitici is maith in rosata nouilla isin cetgne coimcenguil in morgaid isin eitici agus da fetur ann sin becan fola do legin oir in tadbur morgaighti is du duin a fritbualad ar tus oir is e is taosca marbus duine agus is maith ann sin triasanduile agus diaarrodon abatis tuic mina roib adbur morgaighti arna coimcengal no nescoid arna hindibh no cosachtach arin othar gurub maith fotracadh isin fiabras so fa do sa lo ar ndilegad an bidh ma do gnathaigh se he agus ni du do acht beith bocc oir cnaiigh in tes agus teigidh agus folmuighe masedh ni foghnann san eslainti so nac adhburda et ni du a beith fedh alluis do denum ann acht uisgi fuar do dortadh air a cedoir no a crothad innus na gortuighe se e oir ni fognand fotracadh uisgi buicc no te doib cum folmuighti a cuirp innus co fetfadis uisgi dfulung a nderigh in fotracaigh do reir galen et adeir aueroes curub fotracadh uisgi fuair is ferr ann da fedadis a fulung co haontadach agus coimil ainnsein ola comsuigighti no ola uiola agus na raibi uisgi no ola na roisi no ni eigin sdipicda ina mbia cinel fuachta dona ballaib imellecha agus daltaibh in droma do connmuil fliche in fotraici leth istigh agus tirmuigter ainnsein e le hedach bocc lin agus curtur na lepuidh e agus edach na timcill agus tobuir do mar adubrumar baindi do et in trath tair sin do dilegad fotraici aris mar adubrumar agus curtur i teg folam no uaignech deghbalaid e ina mbia becan aoir agus osluicter na fuinneoca ainnsein fuartur an taoir agus is coir an taor do mesrugad an tinadh nach faghann edach in trath fa teid se san fotracadh et bid edach fuar solus i fiadnise a leptha tar eis in fotraici agus na huindiminnti arar crothad uisgi rosicda agus bidh soightech ina curtur duilleoga saileach agus roisi agus finemnach lan d'uisgi fuar i fiadnisi a lepta agus curtur duilleoga soilech timcill a leptha tinoilter re neirgi don grein ara croiter uisgi na roisi agus denadh collad tar eis caithme et mad te in aimsir dentur an taor dfuaradh le huisgi aca suathad aca tocbail suas i soigtec agus aca legan sis aris i soightec bis co hisil mad on gaili no on ucht no ona dubhanuibh no on indi re nabur ieiunium curtur an drochcoimplex cum in cuirp uile mad on craidhi tobuir neithi fuara comfurtachtaighis an craidhi do mar ata rois agus campura agus blatha raibi uisgi agus cnaim craidhi in fiadha agus a cosmuilius mad o nescoid curtur e leighister mar adubrumar agus o tes na nao no on sgairt no on sgaman no on breith no on indi re nabur calon ona cuislennuibh re nabur misiracia uena laighdighter an tadbur o tainic se ar tus et is e fotracadh is disle agus is ferr ann so i fotracadh ailemnach bocc agus lo bud mor a cosda sin dona dainibh bochta berbtar tri galuin no a do lemnacht agus curtur barr lin fillti ar tri and agus ni is taosca na tindscnus fuaradh cuirter timcill an othuir hi agus bid baindi acu re na aigid ina mbia cinel tesa and aca dortad air ar eccla a gortuighte o fuacht agus tirmuigter ainnsein e le hedach min lin agus is maith do gac uile duine bis arna traothadh so acht mina roibh fiabras ann no nescoid et tuic curub lugha doni fuacht an bainne urcoid don corp na fuacht an uisgi acht ce doni gach fuacht urcoid do lucht na heitici ar son a truaighi do reir galen agus o adeir se nach fuil fuacht dobeir furtacht gan urcoid masedh tobuir na neithi fuara arin ordugad is ferr da feduir item gab moran do buidhenuibh uighi agus dentur a suathad co maith tri lemhnacht agus dentur fotracadh dibh ni heigin uindimint do coimilt da eissi sin oir connmuigh na buigena flichecht an baindi istigh is iad so na plastradha is maith don ghaili agus dona haoibh agus dona ballaib te tirma i rois maisdix sanduile agus cera ar son an gaili ao abha maisdix lignum aloes iboiri ar na loscad ar son na nao is iad so na sugha is maith doibh i sugh teinegail agus ao aba samaidh adhunn letus andiuia cruaiche padruig plur mine eorna no curtur a folud so a nedach lin agus curtur risin inadh a mbi tes iad agus dentur a naiterrachnaiterrach go minic agus mina derrnair do dena urcoid is i ailemain orduigter doib so i baindi dol mar adubrumar agus fotracadh do denurn tar eis bidh do dilegad agus caithedh becan do biadhuibh sodilegtha maille folud fliuch do beith acu agus arna ndilegad sin fotraiche agus curtur uinnimuin faoi mar adubrumar is iad so feolunna is fer ann i ein arna mbethugad le cruithnecht agus is maith innti buiden ogh agus caibdel do denum dibh maille becan fina agus is maith indti cabuin arna mbeathugad le cruithnecht agus is maith doib pertrisi agus gaillein agus feoil truagh muici et adeir aueroes curub i is ferr ailes and agus na tobuir acht becan di arna brugh agus arna cognumh co maith agus tobuir co hairighi feoil ailt in droma ann agus is maith becan di maille haran item gabh eorna no cruithnecht agus berbtar a mbaindi no a nuisgi iad maille moran do sheicidibh agus ailter na cerca leo sin agus is maith iad dona dainib truagha oir remruide sin iad ltem bethuig cabun le blath croind noch dobeir toradh in cetmi don tshamhradh agus is maith sin do lucht na heitici item dentur cotunna beca dona figedaibh agus tobuir dona cercuibh agus meduidhi iad agus dofetur baindi agus feoil mennan arna rostad do tobuirt isin eslainti so ar mbuain in raoda imellaig cruaidh bis orro dib agus is maith indti feoil uan agus mennan agus ni abruim feoil do tobuirt doib acht a ndubuirt gustrasta is iad so na luibid is maith cum a potaitse i ao aba agus hocus agus sal cuach letus pasiens agus is maith do lucht na heitici co hairighi letus oir ricid a leas co hairighi in collad do denum et is anmunn a mbriga agus ni fetuid moran do caithimh i naoinfecht agus trit sin is coir a mbiadha do roind agus becan co minic do tobuirt doib et is e iascc is ferr doib i iasc firuisgi ara mbit lanna et is e aran is ferr doibh i aran cruithnachta agus eorna arna cumusc agus becan saluinn air agus nighter a huisgi no a fin he ni is taosca na caitid e agus na bid so a comnua sin innus co mbeith se te agus do fetur a cur a lemnacht agus is maith an biadh mar sin e agus remruige co maith et na caithed smir na incind gid edh fetur uindimint do denum da coimilt don ucht agus dona haltuibh do smir fiadha agus laigh agus dim gan tsalund agus do blonaic uir muici agus cerc agus gum arabicum do cur innti agus becan ciara agus is romaith so ge madh on sgairt tic in eitici et is iad so a comurthai i esbaid ceille agus anala oir isin egbaid ceille doniter on sgairt bi in anal luath bec agus isin esbaid ceille doniter on incind ni bind urcoid co mor isin anail acht isna suilib agus isin sroin agus silid braona fola astu agus adeir galen mad on sgairt tic in fiabras so bi in anal uair and is i robec uair and is i romor uair ele romall agus uair and in trath bis ac tairring an aoir cuigi is eigin do tairring do tobuirt air agus aris aga cur uadha item is maith isin eslainti so dubhcosach agus mindtus agus pollitricum maille licoris agus re blath hocuis agus ros mailles na silaib mora fuara maille siucra et coimilter salunn agus finegra da cuislennuibh agus da cosaibh agus nighter iad a duilleogaib sailech agus finemhnach agus is maith isin eitici clister bogtach dola uiola agus do salunn agus coimilter ola uiola timcill na sgairti agus curtur edach lin is sughuibh fuara agus curtur urre iad agus ni du an tinadh sin dfuaradh co romor ar teithidh na cosachtaigi et curtur letus agus popin agus coriandruim ina mbiadhuibh agus is maith in taor fuar co nadurtha and so no co heladhnach agus is bec nach lor do leighes e in gach uile eitici nac fetund duine biadh do caithimh agus is maith clister doniter do cuilisibh cerc agus do cabunuibh maille henbruithi feola mairt do tobuirt oir tairrngid an brig athtairringtach on imlican mar is follus isin toirrcis masedh tairrngidh isin ninne re nabur Yeiunium oir teid in clister co nuici sin agus ni teit tairis acht maille egintas ar son na naicidi tic isin fiabras so tuic gurub baoglach flux and so andsa tisis agus isin natcomull agus da ti tobuir siucra rosicda agus cruel derg agus nemanna maille becan do maisdix and so item gabh da glaic de gach ni dib so i cruach padruig agus slan lus agus lus in sparain agus do rois agus tri glaca do letus agus eorna arna cruadhugad dentur deoch dib maille uisgi a muchtar iarunn te agus le siucra item fetur potaitse do tobuirt and dfeoil reithi agus do baindi almont agus cruaich padruig agus ao aba agus do duilleoguib praisce arna mberbad a nuisgi agus a fasgad item gabh ein geala cerc oir is iad is fuairidhi and agus ailter iad le heorna arna berbad a sumach agus sal cuach agus ibidh enbruithi na nen sin agus caithid iad fein item da mbia tesbach no losgad aran eslan mailles an flux gabad pillidi doniter do campura maille huisgi na roisi no cruach padruig agus is mar so doniter iad i gabh diboiri loisci agus do bolus armoricus agus tri do rois agus da daghuind agus dentur pillidi dib maille sugh popin agus na cruaiche padruic agus curtur da do campura ann agus do cruel derg item is maith isin flux sin bainde ina curtur clocha srotha agus a mbeith derg cu ma dho no cu ma tri mnina roibh fiabras morgaighti and gid edh ni du do lucht na heitici baindi do gabail acht roim biadh agus is du doib a gnathugad o tosach earruigh co derigh samhraidh agus is maith isna haimsiribh ele he agus ni com maith agus and sin et tuic curub maith fotracadh do neithib sdipicda doib agus adeir aueroes curub i ndighbail an flux is maith e agus ni maith isin sdaid oir do tarrongad adbur na heslainti ar fud in cuirp et is maith in fotracadh so and i gab cait oga agus bentur a nindidha astu agus curtur a niboill imellacha maille luibidh fuara fliucha mar ata ros agus duilleoga soilech agus finemnach agus letus agus curtur ar son in fluxa cruach padruig agus slan lus agus tartaire agus duilleoga croind perida no darach agus a mberbadh a nuisgi agus fotruic and e gaca tratha is ailt o nach eslainti adburda hi mina roibh nescoid no fiabras morgaighti coimcenguilti ria no lenna omha no morgaighti an eitici noch tic o arrsaidecht noch lenus comtraothad na mball ndaingen ndluith tuic gurub mar so ata isna dainibh arrsaidhi agus isna dainibh fuara cumtraotha agus isna dainibh tirma agus a lucht lenna duib agus i ndainibh oga gurub bec nach fognunn mil agus baindi doib gidh edh adeir galen co ndein an mil olc mor doib isin eitici doniter o arrsaidhecht oir adubuirt se co facaidh se fein senoir do bi cet bliadain na bethaid agus is e biadh is mo dogeibed se baindi gabuir agus uair and do caithed se becan arain agus uair ele do cuirid mil trit agus do berbad e agus aran no smera no minntus et fiarfaigter in foghnunn an bainne dona senndainibh derbtur nach foghnunn oir neithi te fliucha is ferr dona sendainibh agus adeir galen curub fuar an baindi masedh ni himcubaid doib e item is dona neithibh renab usa truailled do gabail cuigi in baindi oir raod sofuluing he agus ni himcubaid dona sendainibh an ni bis mar sin masedh fagtar nach coir baindi do tobuirt doib et atait tri foluid and i gruth agus medg agus im agus ni imcubaid sin mar a mbi an brig anmunn agus is mar sin atait na senndainibh masedh ni maith doib an baindi ata galen ina aigid so isin lebur dorindi se do coimet na slainti agus aderim do reir indtlechta galen agus a inntinne curub maith baindi dona senndainibh agus dona senoirib agus co robadar daine ina mbeathaid cet bliadain ar baindi mar biadh gid edh is eigin a dilegad co maith isin gaile agus gan gruth do legin do do denum na impogh cum gaothmurachta na duinti do denumh agus trit sin ni maith he dona dainibh aga mbitt cuisleanna cumga co nadurtha mina cuirter salann ann agus mil indus na derna gruth de agus na derna duinti agus na impogh cumgaothmuirachta agus is maith e ann oir is urusa a dilegad agus tollaid co hurusa agus aontuighe agus ni hurusa ni ele do caithimh na diaigh no co ndilaigther e aderim cum in cetresuin in trath adeir se gurub fuar in baindi agus co fuilid da rand fuara and agus aonrann te i in tim agus is ferr oiles mar sin an tim e na oiles arna degailt ris oir dobeir an medhg furtacht cum tolltanuidhi agus comfurtachtaighi in gruth in brig in uair nach deguilter ris e agus is e ni is baoghlaigi gruth do denum de isin gaili agus o baccaidhter sin de is maith e oir is te do reir an imhe e gidh fuar in da rand ele et aderim cum an da rann ele co fetur a saoradh ar truailled le salunn o do berar a corp arna dilegad co maith oir ni bad maith e innus ele agus is obund aithinter sin trina truime agus trina ledurthe agus trina cosmuilius aderim cum in resuin nach fuilid tri foluid isin baindi do reir gnima acht do reir indlechta agus cumachtan agus is ferrdi e sin oir furtachtaigi an medhg do tollad roim an im agus glanid se slighi in fuail agus in feruigh agus ata in gruth do reir cumachtan ann oir dobeir se comfurtacht arna ballaib anmanna et adeir catisden nach maith an baindi do gach uile senoir acht amain don lucht fetus collad do denumh agus a dilegad co maith agus nach fetund agus nach fetur aon teindes do mothugad dona taobhuibh agus co hairighi in taobh deas agus in lucht aca mbit cuislenna cumga no leathna agus ag nach bi bruchtach goirt na gaothmuirecht da eisi sin tobuir baindi deghblasta doib noch tic on ainmidhi bethaigter a cluain mhaith is iad so na luibi is maith doibh i elefleog persilli hocus sgairiole mersi elestront na praisce feoil ur is maith doib agus figida tirma do caithimh sinnser agus caisi oir lagaid siad co maith aran tocbala is maith doibh arna berbud co maith a mil no a fin agus is maith doibh fotracadh uisgi milis agus fina oir fliuchaid siad co maith et is maith doib gluasacht mesurda agus collad oir adeir galen gurub mor desbaid collata bis orro agus trit sin is coir lactuca do tobuirt doib agus canel agus nutmuicc agus sinnser agus spica nardi agus lignum aloes agus ni fin nua na arsaidh is maith doib acht fin inmedhonach agus ibid co lor de oir adeir galen nach fuil acht teine do cur a cend teinidh agus an condum do beith anmann fin do tobuirt dona macamuibh agus adeir a tobuirt co mesurda dona dainibh oga agus a tobuirt dona senoiribh in med is ail leo acht mina roibh in cenn agus na feithi co hanmand et in drong bis maille fairsingi na cuislennuibh gnathuighe baindi maille mil agus re salund agus figidha tirma maille sil nennta in cetla agus is maith doibh claired maith noch doniter do spisraduibh deghbaluid agus sechnadh cuisle agus coimriachtain agus imurcach coimriachtana agus smuaintighidh agus teilgte gid maith ferg doib oir uair and teigid iad co mesurda agus adeir galen nach decc trite agus ni maith doibh moduracht na cuimgi aicneda na saothar acht becan agus a ninadh an tsaothuir gnathuighe fotracadh et da nabra is maith doibh fin masedh ni maith doibh bainne oir is trit an cosmailius doniter an coimet agus ni trina contrarda aderim gurub du na daine slana do coimet agus dfollamnugad trina cosmailius agus ni slan na sennadaine acht maille geran oir adeir galen curub nemnechtardha is coir do radh riu agus trit sin agus tri neithibh mesurda ina mbia cinela tesa agus fliuchaidechta is coir a coimet item is maith doib clister bogtach dola uiola no dola coitcinn innus co coimetai lagtha iad agus mad eigin gabh becan sene oir is maith don radhurc he item mad ailt an remrugad gab picc agus bocc itir do meruibh hi re cois teinidh agus cuir riu tar eis fotraici agus athruigh co minic hi agus tairrngid sin in fuil cum in lethtuir agus tar eis bidh is du in fotracadh is ailt cum remruighti do denum sul coimlintur an dilegad acht mina baoglach dunadh na cuislann no na nescoididh agus mod baoghlach coimilter ola rosicda no lili doib agus curtur in picc riu aris agus mar sin co minic no gortuigher an corp le slatuibh beca co minic agus curtur cerin don picc ris agus is coir so do denumh do remrugad na mball teid cum digbala agus fotracadh rannuighte agus plastra rannuighte is du ann sin et tuic nach du dona senoiribh truagha finecra no neithi gera do caithim oir truaghuidhid mar donit desgad in fina noch gabuid daine co minic do lagadh agus ni du dona senoiribh acht becan do caithim oir ni fuil acu soillsi ullum cum mucha item adeir galen curub maith doib uindemuin arna berbad agus gairleog ma do gnathuighdair dentur saus do tsindser doib agus do musdard agus do canel agus d' ainis agus do cubibe do minntus agus do persill agus do muscus agus do clous agus da cosmuilius et fetur saus do denum doib do minntus agus do persille agus do saitsi agus do litronta agus do peletra agus is maith sin a naigid fuachta agus gaothmuirechta an gaili a anmuinne agus na nindidh agus da mbia fail air gnathuighedh aineid agus condmuid a anal co maith agus curtur neithi te arin gaili mar ata lamh te agus cercaill te agus plata te cardiaca pasio et cetera i is edh is cardiaca and i crith gluasachta in craidi a ningnuis nadura noch doniter o eccla agus o cuimgi no o moduracht et in cardiaca re nabur singcopis is inund sin agus gluasacht ara mbi esbuidh gluasachta agus motuighti in cuirp do reir in raind is mo de anfuindi an craidi agus is inund singcopis re radh agus ecc beag et atait da cuis agin cardiaca i cuis leth imuich agus cuis let istigh agus is iad a cuisi leth imuich i imurcach tesa noch tic co hopund no imurcach fuachta no imurcach anmuindi na nadura mar ata imurcach alluis agus fotracadh arna denumh le drochconnum amail adeir galen agus gach uile nech doni an naduir do comtraothad co hopond agus imurcach coimriachtana agus aicidi na hanma agus gach uile ni sgailes in tes co hopund on craidhi agus teiigis tes minadurtha co hopunn cuigi agus doni neimh arna caithim in cetna agus gerradh ainmidi neimhe agus gach uile ni anmuindiges in craidhi agus a brig agus pestida agus imurcach bid agus dighi agus aor pestelensach agus drochaimsir na plaga agus coimriachtain re mnai bis isin lubra agus imurcach smuaintighidh et is i cuis let istigh i eslainti aca fialus risna ballaibh inmedhonacha mar ata in craidhi agus trid sin tic an cardiaca ar son eslainti na hincindi mar ata in galur tuitmindach agus apoplexia agus tic si ar son eslainti in gaili mar ata linadh agus traothad agus teinnes in gaili oir adeir galen curub mo is mothuightach bel an gaili na gach uile ball agus doni colica agus ilica in cetna agus is fir sin do gach uile flux ce madh e flux an medhoin e no cuislenna na timtirachta no an fuil mista no allus mad imurcach e item doniter an ni cetna o gach uile ni cuiris drochceo cum in craidhi mar atait pestelens no an breith an uair fostoigter hi doni si truailled no lenna truaillnidhe isna haoibh no sa seilc agus tic si o dunadh na poiridh agus na slightidh ar son tesa in craidhi agus ar son seimidechta agus tesa agus fuachta na lennann agus ar son imurcaig teinnis na fiaccal no an cinn agus rand ele an cuirp agus ar son cneadh agus nescoidid agus inguir agus ar son teinnis doniter o teinnes na fiaccul agus na feithid et cuirid galen cuis follus arin eslainti so i mar ata flux brond agus dortadh fola agus anmuindi agus eitici agus eslainti fada oir bid an anmuindi co mor agus comcnaidit na spiruta and sin oir in lucht eirges a heslainti fada is bec dfuil agus do tes agus do spirutuibh bis inntu agus do tes nadurtha agus trit sin is anmand in craidhi and sin agus in trath bis a aire ar raod anmunn crithnuide se co hobonn agus is mor is ansocuir do sin et adeir avicenna curub hi in spirut in premh agus in craidhi is geg agus in trath gortuighter in fundamint gortuigthear gach indstrument tic uaithi et ata mar cunntubuirt an ni in spirut is premh don craidhi derbtar nach hi oir is andsa craidhi cruthuigter in spirut adeir avicenna curub e in craidhi aon ni is taosca sa corp agus in spirut o tic se masedh is e in craidhi is premh agus in spirut is geg item bi in craidhi cin co bi in spirut ni is taosca na bis in spirut oir aderur a pronostica curub isin craidhi is taosca tic betha agus gurub uada is deighinuidhi o teit si masedh is e in craidhi is prem don spirut ata avicenna ina aigid so bail a ndubairt se curub e in spirut is prem agus in craidhi is geg agus ata galen a pronostica ina aigid so bail i nabhuir se co comhsuigter in corp on imurcoir agus on imurcur agus is e in spirut agus in brig in timurcoir agus in corp ani imurcar masedh is e in spirut is prem and adermuid cuigi sin co tuicter in spirut o da modhuibh i modh dibh ar son an tesa nadurtha agus mod ele ar son ceo is seime na in tes nadurtha oir bid da ceo andsa craidhi i in ceo is reime ar son an tesa nadurtha agus in ceois seime agus is teo is esin in spirut agus is da reir sin labrus galen a pronostica aderim mar adeir isidurus co fuilid da beataidh ann i beatha re nabur ailemnach agus betha re nabur motuightech agus ag gabail in spiruta ar son na brige bethad aderur curub e is cetinnstrumint don anum agus is mar sin adeir galen co comhsuighter in corp an ni imurcar agus an imurcar agus is i in brig in timurcoir no in spirut gnimach maille an mbrigh noch imurcas agus trit sin aderursa curub truma in corp is e marb na beo ar son esbada na spirut imuirceas agus etrumuighes in corp et trit sin adeir galen co mbi brig sesmach a corp an duine agus in trath bis se na sesum oir mina beith do toitfid se agus is follus sin isna dainibh anmanna oir re hanmuindi a mbrige sesmuidhi indtu ni fetuid anmuin ina sesam agus adeir se mar sin don en bis ar eitill isin aoir agus mailles mailles in spirut sin oir adeir avicenna curub e in spirut is imurcoir don brig et ar fecuin na neithid sin adermuid curub i in spirut condmus agus is prem agus gurub e in craidi is geg et aderur craidhi o da modhuibh i modh dib co haindiles ar son mill feola asa tuismuigter in craidhi diles bid dealb an mill sin mar bis delb becan roim anum do cur ann gabur an craidhi co diles tar eis a delbta mar sin agus ar cur anma and agus do reir an cetmuid dib sin is taosca in craidhi nait boill in cuirp aga tuismedh agus ni taosca arna tuismedh do reir aimsiri acht do reir nadura amain gid edh is taosca do reir aimsiri nait na boill ele iartur cum in cuirp do beith co maith amail atait na cosa agus na lamha no do fetur a radh co fuil an brig sa spirut mar premh agus corp in craidhi mar geig agus trit sin is e in craidhi is geg don brig oir is uaithi sin aderur craidhi do beith na craidhi agus in fedh bis an ceo re nabur in spirut do reir galen i ceo mesurda agus ni hecuibdech sin agus ag gabail in spiruta mar brathair don tes nadurtha mar adeir damasens ni mairenn se acht in fedh mairis in duine oir fuaruidh se aindsein agus truaillid an tes nadurtha agus bi ceo morguighti da eisi and no aderim curub e in spirut is prem coimdelbtha don craidhi agus is e in craidhi is geg comfurtachta oir in trath comhfurtachtaighes se sin an craidhi comhfurtachtaighi in craidhi na boill aderim anois cum in cetresuin co tuismuigter in spirut sin isin craidhi gidh edh is e is premh coimdelbtha na hindstruminti tic maille ris i noibrigenn se oir tuismigter a ninadh eile ac labairt don tuismedh tanaiste agus aicidech mar ata in spirut ainmide isin cenn oir gabuid sin and sin tresi cuigi trit a nabur ainmidhi ris i trit a cuirind a noibriged na brige ainmidhi re nabur mothugad agus gluasacht aderim cum in resuin ele curub sa craidhi is taosca tic betha itir na ballaib comhnuidtecha gidh edh ni he itir na ballaib siltecha mar ata in spirut agus na lenna do reir aueroes no aderim co fetfad siad techt le ceile i gurub e in craidhi is taosca do reir airidechta agus gurub e in spirut mar innstrumint agus gurub i is premh d'innstrumint in craidhi da naburtur curub e cetmodh ailemna do gnathaigdair masedh is iad na hao is taosca aderim gurub iad sin cetoiprigid na cetoifigi agus ni do reir tosaigh tinnscnuis uilidi agus uaislechta sin oir da reir sin iss e in craidhi is taosca and gidh ed do reir tosaigh tindscnuis rannaighte is iad na hao agus an incind agus na huirgi is taosca i is airidha do reir tosaigh no airidechta oifigid is imda ball oirida ann mar ata in gaili agus in scamhan agus mar adeir galen co fuilid secht mbaill oirida and do reir nuimre na secht nairdrennach aithinter na cuisi let imuich do reir breithemnuis in othuir fein da ti cardiaca o esbaid boill ele aithinter e trit in eslainti sin agus trina comurthaibh agus da ti o fuil aithinter sin ona neithibh nadurtha agus ona neithibh nach nadurtha agus ona neithibh ata i naigid na nadura da mbe in fual masedh is e derg tiugh agus in puls tondmur agus in aigid derg agus tes timcill an muinel agus ita ar in othar agus gurub occ saor subach e agus gur gnathuig se biadha imduiges fuil derg is coir and sin a radha gurub o fuil deirg tic an cardiaca da mbia in fual tanuidhi buidhi agus in puls luath maille tes mor agus gur gnathuig se saothur agus raoth do denum agus neithi imduighes linn ruad is coir a radh curub o linn ruad tic in cardiaca sin modh o linn fuar tic bi in fual is e tiugh isil inorduighti agus comad collatach e agus comad duine occ e agus aimsir geimrid ann dociter and sin fliuchaidacht lenna fuair do dul cum an craidhi agus nach ligenn do gluasacht co nadurtha agus trit sin gluaisid co hanordamail crithmar mod o linn dub tic an cardiaca agus aimsir foghmuir and bid in tothur is e truagh meta agus ni hingnadh lucht lenna duib do beith meta oir imurcuidh siad cuis na heccla do reir galen masedh dociter ar son na ndetaighe melingcech teid cum in craidhi doniter hi oir adeir galen curub uasal an craidhi agus nach dingmala lais na detuighe granda sin dfualung agus trit sin gluaisid co hanorduightech mar bis crith isin incind agus isna lamhuibh agus isna cosaibh an trath nach fetund in brig in tadbur dfollmugad no in ball oir is gluasacht comsuigigthi o gluasacht nadurtha in ball do beith ar crith da ti in cardiaca o pestib is mesa bis roime an mbiadh na na diaigh oir in trath tindscnus se biadh do caithim teithidh na peste roime i nairde mad o dighbail tic is mesa roim biadh na na diaigh agus mad o linadh is mesa bis na diaigh agus modh o gaothmuirecht obuind tid uaidhi co hopunn agus mad o tes bi in puls agus in anal luath anorduigtech agus mad o fuacht bid in anal mall anordamail ac so comarthai na hanmuinne craidhi re nabur singcopis i puls mall edluith agin othar agus claoclod datha na haighchi agus a suile dunta amail do beith cum collata agus allus ina mhuineil agus arna faicsin mar sin abuir co fuil an anmuinne re nabur singcopis ac tiacht et atait tri comarthai arin anmuindi re nabur singcopis i taiscelta agus comarthai foillsighti agus comarthai cuimnecha is iad so a taiscelta i crith craidhi agus claoclod dathand na haighchi a ndath minadurtha agus claoclod an puls cum maille agus fuacht na mball imellach is iad so comarthai foillsigti na hanmuindi craidhi i esbaid mothuighte agus gluasachta agus gne na haighchi mar do beith marb is iad so na comarthai cuimnecha i na neithi noch cuimnighes agus sighnidhes na cuisi let istigh agus leth amuich noch aderur agus da ti singcopis co hopund gan cuis let amuich no let istigh is comartha ar sin curub o eslaintib disle an craidhi fein ticc agus is olc sin agus is marbtach agus fiarfuighter don othar an mothuigand dlus no edlus an craidhi no tes no fuacht agus is mar sin aithinter na cuisi sin modh o neim tic is comartha aithinter ar in drochblas do beith isin bel agus ar comarthuibh ele na neimhe signidi crith in craidhi da mbia se fada isin eslainti so bas item da mbia crith an craidhi co fada ar nech isin eslainti so agus singcopis do techt co hopond tairring e et an trath bis an drochcoimplex co himurcach anmuindidter an brig agus dobeir an brig anmunn an crith agus dobeir an crith an tsingcopis agus dobeir an tsingcopis an bass item da mbia singcopis co fada ar nech agus dath a haighchi ac claoclod cum datha in luaidhi no datha uaine no dub sighnidhi bas opond item signidi an nech ara mbi singcopis da curtar pudar na sroin dfulairem sraoghaidhi air agus nach sraoghund ni fuil cuis leighis air item da mbia nescoid an craidhi co mor no co becc mad mor hi no mad bec hi mad te hi no mad fuar hi madh te hi marbaid an cetla madh fuar hi marbaid sa la mad bec mar goran sa la cuirid fuil tar a sroinmar dubh agus marbaid item tic an teindes aicidech da anmfaindiugad cum an craidhi mar ata moduracht agus cuimgi agus ferg agus teinnes corpurda is lugha tic cuigi agus da ti ni fada fuilinges e oir tic an tecc ni is taosca na daingnidhes teinnes isin craidhi item da mbia cned isin craidhi fech in annsa leith deis ata no sa leith cli modh isin leith deis ata no isin leith cli an bec no an mor mad mor marbaid co hopunn mad bec marbaid an cetla mad isin leith cli marbaid an cetla no in uair tic ge mad bec no ge mad mor oir adeir galen is marbtach an scoltadh doniter arin craidhi gan cunntubuirt agus ni heigin sgoltadh na mball ele minab mor e agus adeir se nach mesa sgoltadh na mball ele amail ata in sgamhan oir bid siad ar gluasacht do gnath item adeir avicenna nach fuilngenn in craidhi urcoid no nescoid agus adeir se a lebur na nainmidhi nach fuilngenn an craidhi eslainti trom et adeir se ina aigid sin co fuilngenn an craidhi singcopis i ecc bec agus fuilngidh se nescoid do reir resuin avicenna i co fetund nescoid beith in gach uile ball oir gach uile ni fetus medugad contrarda do gabail cuigi na hailemna co fetur a medugadco minadurtha maille himurcach ailemna aderim co fuilngenn in craidhi drocheslainti co minic i co fuilngenn co gerr agus ni dein co fada mar fuilngid na boill ele oir ni fuilngenn in craidhi eslainti trom acht o cuis roseimh aderim fos co mbi nescoid arin craidhi agus ni fuilngenn se a daingniugadh and oir teit an tecc gan fuirech ni is taosca na in sdaid agus is mar sin aderim co ngabunn teinnes an craidhi do tamall agus ni gabunn teinnes comnuidtech e no do fetfuidhi a radh co ngabund teinnes an craidhi tri comfulung na mball ele no tre coimcengul air agus ni hona eslainti dilis fein dofetur a radh na gabund nescoid in craidhi ona folud fein oir da ngabad do bacfuide a oipriged fein de i beatha agus do tiucfad an tecc oir adeir avicenna gurub tarbach an craidhi do gach uile ball agus nach gabaltach uatha e iartur moran cum leighis na cuisi so an cetni dib i in craidhi do comfurtacht agus in tadbur do dilegad aindsein agus in folmugad ainnsein agus follamnugad bidh agus dighi ainnsein agus oipriged rannuighte a naimsir na haixisi aindsein um an cetni dib sin tuic gurub du neithi degbalaid in gach uile crith craidhi mad te an cuis co ndlegtur neithi fuara deghbalaid do tobuirt indti maille becan dona neithibh te indus comad tolltanuidhi iad mad fuar in cuis dlegtur neithi te deghbalaid do tobuirt indti maille becan dona neitibh fuara degbalaid mina rotren an cuis oir ann sin ni du acht neithi contrarda do tobuirt is imda and sin neithi diuidi iartur do comfurtacht an craidhi agus is mor do neithibh comsuigigthi agus atait neithi diuidi te ann agus neithi diuidi fuara agus neithi comsuigigthi mesurda is iad so na neithi diuidi te comfurtachtuiges an craidhi ampra i silni an mil moir agus storax agus cailemint agus lignum aloes nutmuic cainel clous fin degbalaidh eillidh croch pimentaria mas sidubal is iad so na neithi diuidi fuara comfurtachtaighes an craidhi i rois agus raib uisgi agus campura agus samadh agus finegra uisgi rosicda agus coriandrum perida millsi pione bainde goirt sisan sal cuach cruel serban mucc campura iboiri loisce tamurindi agus airgid is iad so na neithi mesurda comfurtachtaighes an craidhi i or glan blath borraitse acht ge tiaguid siad cum tesa agus glasin coilled agus a sugh is iad so na neithi mesurda teid cum fuachta agus comfurtachtaighes an craidhi i snas iboire cnaim craidhi an fiadha sroll loisce gid edh tiaguid cum tesa agus cum tirmachta agus fetuid i caithim mar sin no is iad omh agus soillsigid in radurc da coimilter dona suilib iad agus athnuaighid an cuimne agus trit sin comfurtachtaighes se an spirut ainmidhi agus doni an spirut nadurtha fos oir remruige se an corp agus doni an spirut bethad do reir dilis oir foillsighi e et is maith na neithi so isin da cuis so i cruel agus airgid glas agus clocha nemuindi borraitse glaisin coilled croch iboiri loisce pimentaria tenga enain spica nardi lignum aloes atait neithi comsuigighti te ann agus neithi comsuigighti fuara is iad so na neithi comsuigighti fuara i siroip na rois agus na viola agus na raibe uisgi agus triasanduili agus siucra rosicda agus na uiola agus diadraganntum frigidum is iad so na neithi comsuigighti te i diamargairiton agus metredatum rosata novilla is iad so na neithi comsuigighti mesurda i diaborrinatum agus diarraton abatis et tobuirsi mo lictubairisi fein do i co leith do cainel agus de gach ni dib so i spica nardi agus lighnum aloes sanduile ainis andiuia let de gach ni dib so i ros derg clous cuimin sanduile ruibi scrubul de gach ni dib so i cardamomum spodi i iboiri loisce let de gach ni dib so storax cailimint blatha borraitse cnaim craidhi an fiadha nemanda gan tollad punt siucra agus dentur sin le da rand do mil agus d'uisgi roisicda agus in rand d'uisgi borraitse agus is maith sin in gach uile anmuindi craidhi cibe trath a mbia agus is minic do derbas fein a maith so item is maith a nanmuinne an craidhi da do sugh na glaisin coilled do gnathugad mad fuar an cuis agus is ferrde clous do cur indti item a naiged singcopis agus creta in craidhi gabh do snas an oir agus iv de so i bene album agus bene ruibia tri do cruel derg agus geal agus do nemanduibh arna tollad agus let do cnaim craidhi in fiadha agus dentur pudar dib agus gnathaig a mbiadh agus a ndigh iad agus ni haithnid dam leighes is ferr na so i neslaintibh in craidhi agus pudar orda aderur ris agus ni fes ca mincacht do derbad sa cas so e item is maith lignum aloes agus fin maith deghbalaid agus lignum aloes ina comnuidhi selad and agus a tobuirt da ol a crith in craidhi agus a singcopis et is e comartha in cardiaca crithnaighchi i lamh do cur arin cigh cle agus da mbia crith and is cardiaca crichnaighchi agus mina roib is singcopis re nabur ecc beg item is maith cnaim craidhi in fiadha maille fin maith ina curtur uisgi na roisi no glaisin coilled in gach uile cardiaca oir glanaid se linn dub d'arclaidhedh in craidhi agus trit sin comfurtachtaighi se in craidhi tuic co nabur ni do comfurtacht na brige o u modhuibh modh dibh ac nertugad na spirut agus aga nathnuaigugad mar donit raoda deghbalaid mod ele ag athnuaighugad na lennann agus aga nertugad mar doni in fin agus biada sodilegtha da reir sin comfurtachtaighi aran arna cur a fin no a nenbruithi cabun in brig do reir ailemna mod ele ag medugad an tesa nadurtha mar donit neithi te mod ele ag cumgugad agus ac aontugad rand in gaili agus in craidhi co mesurda mar donit neithi sdipicda da reir sin comfurtachtaighi an ros agus neithi ele sdipicda let istigh agus let imuich mar plastra oir is tresi na huile brig arna haontugad na arna sgailed mod ele ag indarbad na nimurcach mar doni an leighes lagtach da reir sin is leighes benas risin craidhi mar ata agairc agus mirbolani oir folmuighe na detaighe remhra melingceca truaillnidhe lenna duib on craidhi da reir sin is maith triacala a naigid na neimhe oir comfurtachtaighi se in craidhi ag cathugad ina haigid i i naigid dighi neime no gerrta ainmidhi neimnigh no gerrta madra cutaigh agus is mar sin is maith amamnat maille henbreuithi meith no re sugh na glaisin coilled i naigid gach uile neimhe fetur fos an brig do comfurtacht ag lethnugad an craidhi co mesurda mar doni an croch oir ni du acht becan de do tobuirt oir adeir avicenna da tuctur moran de co marbunn se an nech caithes le romed an gairdechuis doni agus furailes item dentur pudar do rois agus do lignum aloes agus do croch agus do clous agus curtur uisgi rosicda tritu agus tumtur lene nua lin indti agus gnathaighed anti ara mbi an eslainti so a cur uime oir doni athnuaighugad agus comhfurtacht agus beathaighe sin in craidhi agus is maith sin do lucht na heitici agus comthraothta lenna duib agus do dainibh modura ele tuicc nach du leighes diuid do tobuirt a neslaintib in craidhi acht mina tuctur ni eigin comfurtachtaighes an craidhi leis crichnuidhter an ni adubrumar re haiterrach dilegtha do reir aitherraigh in adbuir cintuigh mod fuil derg bis cintach and dilegtar an tadbur le borraitse agus le glaisin coilled ar ndenum siroipe dibh agus le siroip rosicda ina cuirfidter sanduile dubh agus campura agus gabur a mblatha agus curtur a mala lin modh linn ruad bis cintach and dilegtar an tadbur le siroip do borraitse agus glaisin choilled agus viola agus na raibi uisgi ina curtur sanduile agus rois agus campura agus gabur blatha na luibid so arna cur a mala mod linn fuar bis cintach and dilegtar e le siroip an borraitse agus na glaisin choilled agus hoiximel sgille ina curtur nutmuic agus mayorana agus gabur ubull noch doniter do silni an mil moir agus do lignum aloes agus do nutmuic mad linn dub bis cintach and dilegtar le siroip an borraitse agus na glaisin coilled agus le siroip in fuimitir agus le oiximel sgille ana mbia lignum aloes agus canel agus clous modh o gaothmuirecht tic in tadhbur coimilter na boill agus caithed an tothar diagalingan agus gairiofilatum agus diasimmum agus sechnadh gach uile ni doni gaothmuirecht mar ata pis agus ponuir agus a cosmailius modh o pestibh tic an tadbur tobuir and tri do sugh eillidi maille sugh mersi oir marbaid sin na pesti arna tobuirt le siroip aigeidi no le baindi goirt agus doni sil praisce agus cnaibi in cetna agus doni tri do premhuibh eillidi a marbadagus a ninnarbad coimlintur an ni adubrumar le neithibh lagus agus folmuiges adbur na heslainti noch dobeir comfurtacht arin craidhi do reir dilis i mar ata h a cuis fuar tirim sal chuach ac tobuirt agus blath borraitse casia fistola glaisin coilled aca tobuirt maille henbruithi cabun no medg baindi bo arna glanad legar cuislenna isin cuis sin acht ce folmuigi si in cuis agus in tes agus in spirut et gid mo dobeir si anmuindi na gach folmugad ele do reir galen gidh edh foghnuid si agus is mar so is coir sin do tuicsin i gurub mo doni folmugad na fola anmuindi na folmugad gac lenna ele agus da labra se don cuisle is mar so is coir sin do tuicsin i in trath legar in fuil co himurcach agus curub mo doni sin anmaindi na gac uile folmugad ele doniter tri leighes oir folmuighe an cuisle gac uile linn agus in tes agus in spirut agus ni dein an folmugad ele an urduil sin agus ni folmuigter in spirut in urduil sin o folmugad ele acht mina roibh leiges neimi and noch dobeir nech cum anmuindi et is don folmugad nach labrann don anmuindi agus nach traochann in brig labruimsi no neo ni cuirinn folmugad ele nech a nanmuindi mar cuiris in cuisle ar son a obuindi tic in fuil amach agus in tes agus in spirut oir isna folmuigtibh ele is mo folmuigter na lenna ele agus in tes agus in brig tar eis a ceile mina fostoigi in brig fostuigthe no mina tuctar leighes lagtach co himurcach mod o linn ruad tic in tadbur folmuigter e le sail chuach agus le tamarindi agus le casia fistola oir adeir avicenna co comfurtachtaighenn tamarindi craidhi lucht in drochcoimplexa ac dul cum lenna ruaid oir mesruighe se tes lenna ruaid agus glanaid se e lesin mbrig lagtaigh bis indti mar sin comfurtachtaighes mirbolaniemblici in craidhi in uair bis modurracht no anmuinde o seime fola air oir adeir avicenna is do reir complexa fuaraid siad agus is do reir brige lagaid siad in raod loisce bis and agus is mar sin comfurtachtaighes iureubarbrum in craidhi ag comfurtacht na nao ar tus oir is e is betha doib do reir aristotuil is iad so na neithi comsuigigthi folmuighes linn ruad i siucra in viola agus diabruinis agus diareubarbrum agus lictubairi do sugh na roisi mod o linn fuar tic in tadhbur glantar e le hagairc agus le tuirbit maille becan sindsir agus tobuir no do do maille fin degbalaid is iad so na neithi comsuigighti folmuiges linn fuar yra pigra galeni agus iara longadion modh o linn dub tic in tadbur glantur e le sene agus le sgim agus adeir avicenna co failtigenn in sgim in craidhi co haicidech ac tairring lenna duib na hinncindi in craidhi agus in cuirp uile agus dlegtar ainis agus cuimin do berbad faria do traochad na gaothmuirechta is iad so na neithi comsuigighti folmuighes e i diaborrinatum agus diasene agus ira rufini coimlintur in ni mar adubrumar le biadhuibh sodilegtha lenab urusa impogh a naicnid na spirut agus trit sin adeir avicenna curub maith uisgi na feola ann so oir impoigh co hurusa a naduir na spirut tuic do reir avicenna co meduidter in brig on fin agus o biadhuibh seime agus o balad maith agus o gairdechus agus o soinind agus sechnad modurrachta agus feirge agus o thathigi neitid ngradach agus o coimnuighi maille dainibh disle agus trit sin adeir consin do reir ughdurais galen co cuirind comradh itir daine gradacha agus egnuidhi in saothur ona dainibh agus ona ballaibh inmedhonacha item is maith ein cerc arna rostad agus blonac do cur inntu ar crotadh in fina orra agus siroip rosicda agus in fin do beith deghbalaid agus mad fuar in cuis ibidh se e te he maille clous agus mad te caithidh fuar e agus da feta feoil do caithimh is i ailemain is maith isin anmuindi re nabur singcopis mad te an cuis i baindi goirt ar mbuin a ime de agus iascc fuar siucra smera aipchi perida maithi ubla degbalaid mad fuar an cuis tobuir buighen uighi mbocc do agus caibdel agus feoil agus uighi arna mbrugh trina ceile maille baindi agus re croch arna corugad le henbruithi cabun agus damh agus faiscter an enbruithi astu ainsein agus doirter fin air is maith in biadh sin item dentur cerca no pertrisi do rostad no feoil caorach no gaillein agus curtur clous agus blonuc air agus curtur uisgi na roisi agus fin deghbalaid orro agus gabad in tothur a mbalad co fada agus bruiter aindsein co laidir iad agus curtur a nedach lin iad agus faisc a sugh astu agus teighter he agus tobuir don eslan agus is mor in comfurtacht dobeir air item tobuir biada ailemnacha sodilegtha don lucht traothta ima feoil agus tobuir becan do neithib degbglaid do tar eis a ceile agus tobuir na neithi deghbalaid sin don mnai ara mbi anmuinne craidhi o muchad na breithi anis agus tobuir anuas dona feruibh ara mbi an anmuinne tobuir na biada ailemneca sifl agus sodilegtha don lucht ari mbi traothadh ara feoil agus tobuir becan dona neithib deghbalaid tar eis a ceile doibh arna nanmaindiugad o linadh trit sin pecaigit in lucht dobeir fin agus neithi deghbalaid let istigh don lucht ara mbi anmuindi craidhi agus toitim na brigi o linadh agus trit sin ni dlegtar biadh do tobuirt in gach uile anmuindi re nabur singcopis oir is mo is eigin a folmugad le clister agus le sgetrigh agus le haipsdinens agus a leighes le coimilt agus le cengul na mball imellach coimlintur an u ni adubrumar le sraogaid agus le coimilt na mball imellach agus le neithib deghbalaid masedh an uair bis nech a naixis na heslainti so curtur cleiti circi na sroin dfurailem sraeguigi air arna tumadh a finecra laidir agus coiscid in aixis item doirter uisgi rosicda no uisgi ele co hopunn ima aigid oir is maith isin naixis gid edh doni se urcoid da heisi da mbia a fad air mar bis isin anmuinne doniter o lennuibh omha agus o eccla oir omhdhuighi sin an tadbur agus connmuidh in tadbur leth istigh agus in spirut agus trit sin is du in tuisgi do dortadh co hopund air agus gan comnuidhi do legin do air et dlegthar uair and an tuisgi do dortadh tar eis a ceile agus comhnuidhi do legin do and agus mar bis i nanmuindi doniter o gairdechus agus o flux dlegtar ann sin sgethrach do denumh agus in tsron do coimilt agus na slindein agus dethtach do legin futhu fon medhon do reir galen agus is maith in tuisgi fuar do dortadh co hopund isin cuis so ar son in buille dobeir do duisecht an tesa agus do bud ferr and sin a duisecht le coimilt agus le neithibh deghbalaid sa cuis fuar masedh agus a techt o linadh ni maith ar tus in tuisgi do dortadh gid edh fo derig agus ni har son in coimplexa acht ar son an buille dobeir toburtur aindsein neithi deghbalaid sa cuis so mar ata sanduile agus sal cuach agus raib uisgi curtur a nedach lin iad agus curtur sa cuis fuar agus curtur lignum aloes agus lapadanum mod o linn fuar tic gabh alifidanus cata agus coimilter na boill imellacha agus co hairighi an trath tic in tadbur o linadh mad o neim tic an tadbur tobuir niamnuid maille fin no le baindi innti no cno maille figedhidh no sug athar talman is e bog agus curtur maide lethan itir a fiaclaib agus gairmter na ainm diles co hard he agus toburtur triacla do agus diamariton agus fin isin cardiaca crichnaighchi agus is maith na boill imellacha do coimilt agus timcill an craidhi agus gabur a mbalad so i ambra agus rois oir is du neithi fuara do cur tri neithibh te tirim ann so indus comad faididi do merdais siad agus neithi te tre neithibh fuara innus comad tolluidi iad agus tumtur edach lin a nuisgi rosicda agus curtur timcill an craidhi agus comfurtachtaighi e agus tobuir mas agus clous da comfurtacht agus is maith fotracadh etrum a cardiaca agus a singcopis mod o gaothmuirecht tic is maith na boill imellacha do coimilt le hedach te agus coirci arna ruadhugad do cur timcill in gaili agus diamfum agus diamasum do gnath agus sechainter gach ni tuismidhes an gaothmuirecht mar ata pis agus ponuir agus aran te agus is maith aran te ar na tumad a fin oir metuidhi se in brig agus in tes agus coimedhidhi se nech o neimh agus o plaigh agus apostema tumor idem sunt secundum anticos ut dixit galienus amail adeir galen is inund nescoid re radh agus att do reir na senndainibh agus is inund nescoid tri gaidlig agus opostema tri laidin agus is inund opostema ri rad agus att boill tar eis a deisigci nadurtha dfagbail agus is ime aderur at boill indus nach tuicfidi co mad nescoid in reme imurcach gabus in corp cuigi ar son ailemna bid no dighi agus adeir doctuir ele curub inund opostema re rad agus att boill a ningnuis na nadura agus adeir hali curub inund opostema agus eslainti comsuigigti tic o mailis coimplexa agus o meid agus o suigugad adeir avicenna curub inund opostema agus eslainti comsuigigthi ina fagur gach uile cinel eslainti oir bi mailis coimplexa agus comsuigigthi innti agus bacuid ina suigugad agus ina meid ar son imurcaig mailisi agus linta agus sgaraidh na ranna re ceile oir ni bi nescoid gan mailis complexa agus comhsuigigthi maille hadbur i maille linn cintach

et adeir consantin nach fir sin oir adeir isin ix lebur do pantegni co ndentur nescoid te o mailis coimplexa gan linn cintach aderimsi cuigi sin mar adeir galen co tuicter nescoid te o da modhuibh i mod dib ar son nescoidi gerite noch doniter co minic o fuil deirg agus modh ele ar son imurcaig tesa agus loisci agus is mar sin tuices consantin he oir adeir se co fuilngenn ball sa neslainti tes agus deirge mar do beith a fiabras et adeir consantin sa lebur a pantegni gurub inunn opostema agus reme no att noch fuilnges ball ar son imurcaigh lennann et adeir galen arin v ad gres dorinne ipocras curub inund opostema agus at agus reme let imuich don naduir isna corpuibh masedh o fetus att let imuich don naduir beith in gach uile ball fetuid nescoid beit in gach uile ball et is follus do reir galen co fetund att leth imuich don naduir beith in gac uile ball oir adeir avicenna mar so gac uile ball fetus medugad co nadurtha o gabail na hailemna cuigi fetur a medugad co minadurtha agus fetur gac uile ball do medugad co nadurtha o gabail na hailemna oir oilter e masedh fe tura medugad co minadurtha masedh fetund nescoid beith in gac aon ball et doni avicenna in resun cetna dona fiacluib agus dona cnamhuibh agus do nescoidib na hincindi re nabur frenicis da reir sin agus cetuiguim co fetund nescoid beith arin incind et adeir serapion nach fetund oir ball fliuch bog siltech hi masedh ni fuilngenn si adbur masedh ni fetunn nescoid beith urthi fregramuid cuigi sin agus adermuid co martur neithi co dilis cum nescoidi do beith i mball an cetni dibh i siled na nimurcach cum in baill an ni i in ball da gabail cuigi an ni a coimed and an ni reme no att do beith and agus do fetur na tri cetneithi dib sin do beit isin incind agus ni fetur in ni do beit co follus indti i in atmuirecht gid edh aderim co cetuigenn avicenna co fetund nescoid beith arin incind ina folud fein oir ball righin talmaide hi masedh condmuid si adbur na nescoidi agus is fir sin et is mo na sin cundtubuirt in fetund nescoid beith isin craidi oir adeir avicenna nach fuilngenn in craidi nescoid agus adeir hali co teid in duine decc ni is taosca na daingnidhes teindes isin craide aderimsi cuigi sin gurub marbtach gac uile nescoid bis i folud in craide agus trit sin ni fuilnenn se a daingniugad and i a sdaid oir is rena daingniugad adeir se staid agus derigh a toirmuigh oir teid an duine decc roime sin is iad so cuisi na nescoidi an cetcuis dib sin i adbur ar siled no arna cur o ball cum boill ele an hadbur imurcach na hailemna arna tinol sa ball fein doniter in cetni dibh sin o se cuisibh an cetcuis dibh i tresi an boill innarbus in tadbur oir adeir galen co cuirind na baill laidiri a nimurcach cum in boill anmuind agus na boill uaisle cum na mball anuasul an cuis anmuinne na brige innarbuigti isin ball gabus in tadbur an cuis imud in adbuir an cuis fairsingi na poiri an u cuis esbaid na brige oilemnuidi agus impoigh sa ball cum a curtur in tadbur an u cuis co mbit na boill gabus in tadbur faona balluib cuires uatha e agus cuirid consantin na cuisi so san ochtmad lebur do pantegni et do fetur na cuisi ele so agus in da cuis ele do cur cucu so i gluasacht an boill cum curtur in tadbur agus a tesbach oir adeir galen curub urusa in tadbur do dortadh cum in baill gluaisis agus teigis na cum na mball ele agus trit sin na nescoidi gluaisis agus doniter o faothugad agus is minca doniter iad is na haltuibh na isna hinaduibh ele ar son med in gluasachta agus in folmuidechta cuis na nescoidi doniter o imurcach na hoilemna arna tinal i mball i esbaidh na brigi oilemnuidi sa ball nach fetund se in biadh tic cuigi do dilegad co foirfe agus fasaidh an imurcach tar eis a ceile no co linund se an ball et is mar so fasus nescoid isin ball in trath fasus si o mailis coimplexa a mball no curtur imurcach cuigi o ball ele is tresi na se fein agus nach fetunn sin d'innarbad uadha na do dilegad and fein anaid an imurcach ann agus doni nescoid di mar so da tairrngter fuil derg no linn ele cum baill an urduil sin innus co linund se a cuislenna co leir agus bid na cuislenna and sin balc lan mar soightech agus silid ni asa poirib cum folmuidechta in baill bis ina timcill agus linuidh e agus dealaigi a randa re ceile agus doni att and re nabur nescoid et atait se gneithi arna nescoidibh a coitcindi do reir nan senndoctuiri o ndentur iad i na lenna agus uisgiamlacht agus gaotmuirecht o fuil deirg doniter an nescoid re nabur flegmon i att mor da reir sin ata deichfir aturra agus in nescoid doniter o linn ruad oir ni bi indti sin acht becan atta agus si ger gan beith lethan masedh mas i fuil derg is tresi is flegmon a hainm agus mad linn fuar is tresi tuismidter and an nescoid bocc re nabur sima madh linn ruad tuismidter an nescoid re nabur erisipila madh linn dub loisce bis trisi and tuismidter an nescoid re nabur cancer ullseratus madh linn dub aiceda bis treisi ann tuismidter an nescoid re nabur sglirocis i nescoid cruaidh madh fuil derg bis tresi and doniter in nescoid ri nabur carpungulus oir dergaidh si mar smeroid tenidh agus is nescoid comsuigighti hi tuic combi nescoid comsuigighti and agus nescoid diuid o aonlinn amain oir adeir avicenna mar so in remur in fuil no in seim mad remur in fuil doni in nescoid gabus in feoil agus in lethtur i naoinfecht agus bi bruiderrnach indti mad seim doni in nescoid gabus in lettur amain gan bruiderrnaighi agus spina a hainm madh o fuil deirg agus o linn ruad doniter agus comad hi fuil derg bis tresi doniter an nescoid re nabur fleghmon no erisipila mad linn ruad doniter an nescoid re nabur erisipila flegmonides et adeir avicenna co ndentur nescoid te o linn ruad agus ata linn ruad seim and agus linn ruad is seime na sin agus linn ruad roseimh o linn ruad is seime na sin doniter an nescoid re nabur formica corrusiua agus on linn is seime na sin doniter an nescoid re nabur formica miliaris agus is mo bis isin feoil na isin lettur agus bi si mar seangan mor o linn ruad roseim doniter an nescoid ri nabur formica ambulatiua labrum anois dona nescoidibh fuara agus o neithib doniter iad i o linn fuar no o linn dub agus o gaotmuirecht o uisgiamlacht na nescoidi doniter o linn fuar doniter ni dib o linn fuar seim maille becan do linn ruad mar atait na gorain fasas isin oidhchi agus ingena na hoidhchi aderur riu agus doniter ni ele o linn fuar remur mar atait cnuic braighid agus nescoidi na nosgall agus na loch mblen agus is da cinel sin na faithnidha o linn fuar medhonach doniter an nescoid bocc gan teindes o linn dub doniter sglirocis i nescoid cruaidh agus canncer i aillsi agus glanduile i nescoid bis mar mesoig agus bit siad arna ndeguilt risin mball agus a mesc in letuir bis sgrotuile agus lenuid siad don lethtur agus ni lenund don ball agus in da nescoid ele adubrumar i cancer agus sglirocis bit arna ndaingniugad i folud an boill agus ata deichfir aturra i bit sglirocis ina comnuidhi sa ball gan teinnes agus bacuid in mothugad agus bid cancer co siublach gortaidtach agus ni bacund in mothugad mina bia co rofada indus co marbond in ball is iad so na nescoidi uisgiamhla i idropis agus errnia agus tumtuidhi agus uair and bidh nescoid uisgiamail arin sicne is iad so na nescoidi doniter o gaotmuirecht i na nescoidi ina mbi siad mar anail agus sgaruid in feoil agus in lettur re ceile agus in trath glactur hi doni cinel gabala rit agus nescoid ele re nabur catexia bid gaothmuirecht indti a folud an boill fein agus in trath glactur hi ni gabund rit acht sgailid trit na poiribh et bidh a fis aguib co fuilid haimsera agna nescoidibh doniter o na lennuibh i tosach agus tormach sdaid agus digbail is edh is tosach di in trath tindsgnus in tadbur dul a nimell na mball agus tindsgnus medugad do denum is edh is tormach and an trath meduidhes agus attus is edh is sdaid and in trath anus agus nach meduidenn nis mo is edh is digbail an trath tinnsgnus laigdiugad agus aipiugad agus teid cum silid no sgailter gan mothugad no teid cum cruais oir is iad sin na modha ina crichnuigter na nescoidi sin is iad so na neithi on aithinter na hadbuir o tiaguid na nescoidi i dath agus teinnes agus fiabras noch lenas iad agus luas no moille in gluasachta agus glactur le mer no le derrnaind mar adeir hali is iad so comarthai na nescoidi doniter o fuil deirg i atmuirecht ina timcill agus linadh na cuislenn agus bualad agus buigi agus leimnech adeir averroes curub iad so comarthai na nescoidi doniter o fuil deirg i dath derg maille tes laidir agus re teinnes mor is iad so comarthai na nescoidi doniter o linn ruad i in ball ac dul a mbuidhecht agus teinnes laidir agus seime na lennann agus is da cinel sin in nescoid re nabur formica ambulatiua comartha na nescoidi doniter o linn fuar i in ball is se ban gan teinnes mor agus gidh glacuidhi e agus se bog atmur agus bunlethan comartha na nescoidi doniter o linn dub i gan teinnes mor agus dath dub riabach dorca air is e talmaide agus na cuislenna ina timcill lan do linn dubh mod o adhbur arna dortadh o ball co ball tic in nescoid tic sin co hoponn agus mad o imurcach na hailemna sa ball tic co mall tar eis a ceile madh comsuigighti na nescoidi bid signi comsuigighti acu do reir na lennand o ndentur iad mad hi fuil derg bis cintach no bis tresi and teid dath na nescoidi cum deirgi gan beith solus madh he lionn ruadh as mo tigernaidhas and teit an dath cum derge agus cum soillsi mina morga se madh linn fuar saillti bis tresi and teid cum baine maille cinel buidechta ar son cumuisc lenna fuair ar linn ruad oir bid linn ruad is e solus in trath nach cumuscinn se re linn ele agus bidh bruth do gnath san inadh a mbi linn fuar saillti mad e linn dub bis tresi bi in dath is e dub glas agus tromdacht agus anmotuighe agus cruas mor and oir da mbeith mothugadh and ni ho linn dub glan do dentaighe e et ni dentur nescoid o linn dub acht o fuil remuir duibh talmaide oir derbuid aueroes nach dein se fiabras neascoid o linn dub glan acht o fuil etc adeir agus dearbaid e aueroeis na den linn dub glan neascoid oir ni den si fiabras acht mina cuimesctar re linn fuar e no re fuil deirg masedh ni dein se nescoid oir is inund adbur doibh agus adeir Ysac isin trachtadh dorindi se fein don fual da nderrntaighe nescoid o lennuib truailligthi loisci arna impogh a naduir neimhe mar ata formica agus carpungulus agus antrax agus noli me tangere agus bi ann sin drochbalaid agus teinnes agus bruth agus dath dub glas agus truilled agus mairbi in boill tuic co tuismigter nescoid isna ballaib let isthigh mar tuismigter isna ballaib imellacha agus atait neithi dibh marbus co hopund ar son uaislecht na lennand agus na mball agus teindis agus fiabrais mar ata eslainti in craide agus a nescoid neithi ele is moille marbus na sin mar ata nescoid na nao no na selci agus na narunn agus in gaili agus atait neithi ele aga fuilid anmunda disli mar ata nescoid in easnuidh re nabur pleurisis et is ime aderur pleurisis ria i is inand pleur isin greig agus easna tri laidin agus isin gaedilg agus is inund sis agus suigugad i is uadha aderur pleurisis i ona suigugad arin esnach no laim ris arin sgairt perpnomonia i nescoid na scamhan frenicis i nescoid na hincindi agus atait comarthai ari naithinter in nescoid bis let istigh i att agus teindes agus gortugadh na noiprigthi agus na neithi adubrumar mar ata fual agus feradh agus neithi is cosmuil riu et atait u comarthai airighi ac pleuricis nach etur do sgartuin ria i decracht na hanala do tairring agus fiabras gnaith cosachtach tindes isin taobh agus cuiridh avicenna in u comartha cucu so i puls serrinus mar fiacla cailligi ac bualad a fad o ceile agus coscc aturru tuic co nabur nescoid o da cuis i co mbi si o adbur te co nadurthano co ngabhund si tes co haicideach tri morgand mar adeir avicenna comarthai nescoid na sgamhan ann so i puls tonnmur agus tes itir na slindenuibh agus dergi na ngruadh att isna suilib fiabras rotren deacracht fana anail do tairring amail do beith aca mucadh comarthai nescoid na nao i puls is lugha na in puls remraithi agus teinnes maille tromdacht cosachtach tirim aiterrach gnee co minic ferad maille fuil agus ni loigenn anti ara mbi ara taobh deas fual buaiderta mar uisgi nighthi feola agus dealb na nescoidi mar re nua and agus in corp is e truagh comarthai nescoidi na seilce i att agus cruas ina leith cli amain agus ni mar sin ina cruas no na ndunadh can nescoid acht cruas indtu co leir oir is amlaid ata in tsealg ina ball edluith fada arna suigugad isin let cli arna hordugad do glanad fola deirgi acht ce adeir avicenna co fagur uair and in tsealg isin leit deis agus na hao sa leith cli agus lo sodhuin dogabar ni cuirid na fisigi brig and comarthai nescoid na narund i teindes agus tromdacht fiabras gnaith agus mad isin aruinn dheis bias arduighi a teindes co roich na hao agus mad isin aruinn cli islighi co roich in leis mad te in cuis bi in teinnes ger bruiderrnach mad fuar in cuis bidh in teinnes tromda minab gaothmur in cuis oir bid in teinnes and sin etrum luaimnech on inadh co ceile comartha na nescoidi doniter tri faothugad agus teid cum silid i teindes timcill in adbuir gan beith ger agus gan adbur te do beith ann o lennuibh te agus gan an brig do beith co laidir no anmunn acht aturra sin tiaguid na nescoidi sin isna balluibh inmedhonacha nach teid co hopund cum bais no cum bethadh oir is egin mar a mbi in nescoid sin co mbidh co fada isin eslainti agus na lenna is iad remur dodilegtha agus nac folmuigter an tadbur co leir amail adeir galen isin lebur do pronostica oir crichnuigter ann sin in tadbur adeir galen isin lebur do pronostica in trath bid na lenna te nach fetunn in brig beit co laidir agus is amlaid sin is coir sin do tuicsin i in eslainti nach tic o lennuibh te noch crichnuigter tri nescoid nach fetund in brig beith co laidir acht co hanmand and oir da mbeith si co hanmund dobud olc agus da mbeit co laidir do crichnochuide tri flux no tri allus in tadbur no gan mothugad agus is mar sin dona lennaib fuara et da mbia an eslainti isin geimred agus ar duine arrsaidh agus gan faothugad no folmugad ele do techt cuige fo cennla agus in teaslan ar bisech is comartha ar sin cur crichnuidhi a nnescoid agus in tinad is mo o tic an tallus is and tic an nescoid agus da mbuailidhi cuislenna na nairgidh co lethan agus in anal co luath is deimin co mbia nescoid a mbun na cluaisi no na leicne no isin mbraiget agus da mbia tairring laidir let atis don sgairt cleib no isna lochaib blen agus isna lairgibh agus teindes agus tesbach indtu is comartha air sin gurub isna ballaib ichtaracha ata an nescoid et adeir galen isna fiabrasuibh saothracha gurub isna haltuibh agus isna leicne is mo doniter an nescoid ar son anmuindi agus in gluasachta agus edluithe na mball agus a mbuigi oir tairringidh in gluasacht in tadbur cuigi agus cuiridh in fiabras cum na mball nanmund oir adeir an doctuir curub ullum cuires in naduir in tadbur agus imurcach na lennann cum na mball anmand abrum anois don fual i dfual lucht na heslainti so i na nescoididh agus tuic da mbia da dath isin fual i dath olla an camuill ina uachtar agus a ichtar a ndath inapus signidi sin nescoid agus da mbia in fual mar fual ainmidhi bruideamail signidi sin frenicis madh tiugh an tadhbur agus a beit uisgiamail signidi sin litairgia item da mbia an fual doinderg agus a beit la ac dul cum data inopus agus dath in luaidhi ina uachtar maille cubar crochda signidi sin nescoid te isna haoibh item da mbia in fual buaiderta bec omh signidi sin nescoid fuar na nao item da mbia in fual tiugh ina folud agus cinel aduirci ann ina dat maille moran do graindighibh beca soillsi na lar signidi sin nescoid an ghaili o linn fuar item da mbia in fual is e isil ina dat do reir egidius agus tanuidhi ina folud agus moran dellraid ann mar ga ngreine maille corpuibh beca mar luaithred ina ichtar signidi nescoid no dunad na seilgi item da mbia in fual is e dub ina dath no mar dath inopus i tosach na heslainti signidi sin an bas dfagbail agus uair ele signidi nescoid isna hairnib modh becc he item da mbia in fual arin dath re nabur sianosa i dath comhsuigighti sin o gile agus o duibi agus o deirgi maille corpuibh remra signidi sin creacht isin les o nescoid agus da mbiaidh gainemh derg and signidi sin gan na hairne beith co maith agus uair and ticc in gainemh sin o losgad fola deirgi isna cuislennaibh agus bid in fual and sin is e ard agus madh ona hairnib tic ni bind se co hard acht ac dul cum gili arna tairring uatha nis taosca na dilegthar e agus lesin modh sin o loscad na fola tic in gainemh agus bid se bog agus uair ele signidi se cloch isna hairnib agus ni bi bog acht se cruaidh mar is follus co coitcind a nadbur cloichi labrum anois do taisceltaib na heslainti so na nescoididh oir adeir ipocras curub tresi an teinnes ag aipiugad na nescoididh na arna haipiugad agus adeir galen curub fir sin agus co hairighi da ninnurbtur an siled tuic co crichnuidter ni dona nescoidibh a cindla agus ni ele a cind dala agus ni ele a cind trila oir da mbia in tadbur is e te agus in ball a mbia is e te crichnuidter sin a cennla agus da mbia an tadbur te agus in ball fuar no in tadbur fuar agus in ball te crichnuidhter sin a cind dala agus da mbia in tadbur agus in ball fuar crichnuidhe sin fo cenn trila agus dena sin do comairernh on la fa tiucfa na haicidi so agus bidh nis tresi no ni is mesa na mar dobai ar tus i driuch agus greand agus fiabras ger creid co mbrisfe an nescoid a cenn dala uadha sin no a cenn trila item da ndech adbur na nescoidi a nimell gan faicsin co hopunn ata cechtar do da ni and sin i teid in tadbur as gan mothugad no impoigh isteach aris curn tinoil agus is olc sin agus is baoglach oir da nimpoighi an tadbur asteach mairidh in fiabras agus na haicidi ele do rindi an tadbur ar tus agus ni husaidi don eslan agus in trath sgailter an tadbur gan mothugad sguiridh in fiabras agus dogeib in teslan furtacht tuic co fuilid u cuisi ima nimighenn adbur na heslainti gan mothugad i adbur na nescoidi i seimidecht na lennann agus edlus an boill agus tes an aoir agus brig in leigis agus tresi brigi in othair mar adeir galen isin lebur do pronosticorumh item is mo tic gach uile nescoid isin geimrid na in gach aimsir ele agus is fada anus agus da fagha foirithin ni impoighenn aris mar adeir ipocras sa lebur do prognosticoquorum agus is dona nescoidibh noch doniter o faothugad tic o lennaib fuara labhras ipocras oir is andsa geimridh is lia na lenna sin agus is and is lia agus is mo tiaguid na nescoidi sin item an nescoid bis i mball oirida gan teinnes signidi sin an naduir ar legan a brigi follamnuighti uaithi agus co hairidhi mod o fuil deirg no o linn ruad doniter et adeir damasenus gurub andum doniter teinnes nescoidi acht o lennaibh te agus adeir ipocras sa cetlebur do pronostica an nescoid cruaidh doniter gan teindes gurub neambaoghlach agus da nderntar maille teinnes ger gurub baoghlach hi ac fecuin na nescoidi doniter o lind ana mbi cruas agus teindes gan beit ger ach teindes tromdha item an neascoid na teit cum silid ni den teindes minadurtha leath amuith mar doni in neascoid doniter mar ata an nescoid doniter o gaothmuirecht no teid cum cruais agus an nescoid bis arna ballaib uaisle inmedonacha donit siad fiabras agus atait neithi dib nach fagtur co follus rena nglaca mar ata nescoid cleib no sgamhan agus atait neithi ele do gabur mar ata nescoid na nao agus na selci agus an gaili agus na nindigh agus caol na narunn agus in lesa amail adeir aueroes item an nescoid bis let anis don imlican is andum teid cum silid ar son fuachta an inuidh a mbi si item an nescoid aca mbi ceand ger gan beit lethan tis is ferr hi na in nescoid aca mbi bun lethan agus gan cenn ger aici oir signidi an cetnescoid nert na brige innarbus in siled item in trath doni nescoid sgamhan do nescoid an taoibh no litairgia do frenicis is olc sin agus is luga dolc doni mad hi nescoid an taoib doni do nescoid na sgamhan no frenicis do litairgia adeir avicenna et adeir se fos an trat teid in tadbur o ball uasal cum boill anuasail gurub maith an comartha sin agus an trath teid o ball anuasal cum boill uasuil na cum boill nach fetund a dilegad co maith is olc in comartha sin tuic curub minic bis fiabras agus crith tar eis an tsilid do denum ar son in adhbuir ac brised agus ag loscad an lethtuir agus gid eadh do coisc an fiabras dobi ar dus ac denumh an tsilidh item fetur an nescoid cruaidh bis isna haoibh do leiges i tosach in adhbuir maille decuir moir agus o sin amach ni fetur oir teid fo cenn u la ndeg a nidropis agus ni fagur a cruas re glacadh agus is i sin an idropis nach fetur do leiges tuic co crichnuidter an nescoid bis a ndruim na nao co minic o tri neithibh i o fual no o allus no o fuil srona agus crichnuidter an nescoid bis leth istigh isna haoibh uair and o flux agus o allus agus o sgetrig item an nescoid te bis isna hindibh feolmara uair and crichnuidter o diansgailed oir is anmann edluith naduir na feola agus ata si a ngaire don fliuchaidecht agus an nescoid bis isna ballaib feithtaca is mall tinailter agus is maille na sin diansgailes oir is maille bis an tinol and agus gach cruaidhe bis is moillidi gabus diansgailed mar adeir galen sa gres do rindi ipocras agus adeir ipocras sa gres dorindi damasenus an raod tic co hurusa co teid se co hurusa item gach uile nescoid doniter o neithib contrarda gacha dirga bis gurub misdi hi oir signidi imad agus olcas in adhbuir nach fetunn in naduir dfollamnugad na dfulung ar son na contrarachta oir adeir galen an neslainti aca mbi adbur mor agus aiterrach adbuir is faidi hi na an neslainti aga mbi aonadbur cemad mor hi oir ni fetunn an naduir an tadbur mor agus in taiterrach do dilegad re becan d'aimsir agus is amlaid is coir sin do tuicsin don eslainti coimsuigigthi doniter o tes agus o fuacht ac fechuin na neslainti doniter o tes amain agus ni coir a tuicsin don eslainti doniter comsuigighti o tes agus o fuacht ac fechain na neslaintid doniter o fuacht amain oir is faidi cotidiana simplex na nota terciana doniter o linn ruad agus o linn fuar gach nescoid doniter o adbur loisce mar ata antrax formica agus carbungculus is olc hi agus is marbtach da mbia maille fiabras trit sin is mor in secran don droing dobeir oslugad arna baindibh dubha ni is taosca na is abid iad da mbeid ar comhuir an craidhi no a ngaire do is marbtach agus da ndechaidh co hopund gan etrumugad don othar is comartha bais sin item gach uile nescoid asa tic fuil no sugh uaine roim in sechtmad la mina brisi co foreiginech signidi sin bas oir ni fetunn in naduir adbur na nescoidi dindurbad co hopund maille dilegad raoda eigin leth imuich don naduir oir ni foghnunn an dilegad doni in naduir i tosach in adhbuir gid edh da ti moran do comarthaib maithi uadha na diaig ata a naicid nach testuigenn co luath tuic fos gurub iad so is comarthai maithi in gach uile eslainti i brig laidir agan othar agus e fein co sdaidamail agus spirut maith aigi agus adbur na heslainti dindurbad co hurusa co huilidi agus co mad inunn bis an tes isin corp agus gan itta air agus comad maith bias fo cenn a fuail agus a feruigh agus a alluis agus collata agus cibe bes mar sin eireochuid se o gach uile eslainti adburda agus cuirid fer in trachtaidh so fersada orro so tri laidin agus is iad so a focuil tri ghaedilg i brig agus menma etrumacht spirut collad agus buille agus adeir gatisden gurub maith na comarthai sin et is amlaid so minighes se sin i in brig do beith is i tren etrum laidir agus in tothar do beith etrum ona eslainti tar eis comartha in dilegtha agus labairt maille resun spirutalta i spirut te no fuar do beith co cutruma maille menmuin i a beith slan gan miceill ag eirgi as a collad i a beith co maith gan buaidert o smuaintighibh no o aislingtibh grainemla buille i bualad laidir sa puls co follus oir mina beith se mar sin dobud olc an comartha sin acht ge adeir avicenna ni fhedamair ca meid do comurthuibh maiti maille grain do condcomur do truime an collata agus do digbail in puls agus d'esbaid alluis agus tainic an tothar ass fa deoigh cum faotuighti gid edh is andum tic sin agus trit sin is cunntubartach na comurthai sin agus ni fetur faistine deimin do denum ann mar sin mar tegmus co minic isna heslaintib gera agus fetur in focul so re nabur se builli do miniugad ar indus ele i do builli in bidh arna coguint isin bel oir is maith an comurtha da feta an tothar biadh do coguint co maith agus a bualad lena fiaclaib co laidir agus a bel do slugad co hordamail o do labrumur anuasana do signib agus do cuisibh na nescoididh labrum anois da leiges agus atruigter a leiges do reir aiterraidh na naimser oir is du ina tosach neithi fritbuailteca do tobuirt agus ina tormach an trath meduighes agus lethnuidhid na neithi frithbhuailteca maille neithi aipighteca agus ni is mo dona neithib frithbuailteca agus ina sdaid neithi aipighteca amain no ni is mo dibh agus ni is lugha dona neithib fritbuailteca no cutruma riu ar aon agus ina ndighbail neithi disgailes an tadbur is du ina tosach neithi fritbuailteca do cur riu acht a casaib airigtibh cas dib i mad follus co mbia in corp lan do drochlennaibh torrca oir adeir damasenus co toirmescter an fritbualad isna nescoidibh o tri neitbib i o linn mad neimnec no luaimnec e oir bid and sin bualad do reir brige no o linn pecaighes do reir meidi ar son a imuid co linund se na soigthige agus ni du and sin frithbualad do tobuirt agus laigdighter e ar son a brige oir madh anmand in brig ni dlegtur in fritbualad do tobuirt cas ele nach du an frithbualad do tobuirt da mbeid na nescoidi isna lochuib blen no na braighid no isna hosgallaib oir is cucu sin cuirid na boill uaisle a nimurcacha agus da tuctur an fritbualad and sin impuigter an tadbur cucu fein and sin agus is mor an baogal sin cas ele i da mbia nescoid arin timtiracht ni du frithbualad do tobuirt oir is cucu sin innurbtur a nimurcacha uile cas ele mad nescoid tic o faothugad hi ni du in fritbualadh do tobuirtacht muna siligh an tadbur cum baill neimnigh uasail mar ata an tsuil oir is du ann sin an fritbualadh do tobhairt add which is trans masedh doniter leiges na nescoidi te o da modhuibh i o folmugad an lenna o ndentur an nescoid agus o aiterrach an drochcoimplexa agus madh o linn ruad doniter a haiterrach is eigin and sin i in drochcoimplex d'aiterrach madh o linn fuar no o morgad doniter an nescoid folmugad is du do tobuirt and sin et cuirid aueroes an modh ann so i an remcuis daitherrach tuic co fuilid remcuisi agna nescoidibh i mar ata remcuis linta agus primcuisi i cuis let amuich mar ata toitim no bualad no gerradh ainminic na nescoidi doniter ona primcuisibh uair and doniter iad maille linadh in cuirp agus uair ele gan linadh gid edh bidh linadh rannuighte sa ball a mbi an nescoid agus is uadha doniter sin i o sgailed an adbuir cum in boill agus is uadha doniter an sgailed sin o linadh in cuirp uile no o linadh boill eigin bis a ngaire d'inadh na nescoidi no o nert an boill innarbus a nimurcacha uadha cum boill ele anmfuind furtachtuigi cuigi sin cengal na mball re ceile no fairsingi na sligidh agus uair and is cuis do tairring in adbuir cum inuidh na nescoidi agus drochcoimplex te an boill oir is dilis don tes tairraing do denum is cuis ele di i teinnes rolaidir an boill a mbi an nescoid agus doniter an teindes ara son sin agus doniter o gluasacht na brigi innurbuidti an trath indurbas a himurcach uaithe mar adeir galen do fetur a radh da reir sin co tairrngenn an teinnes oir is cuis e do reir galen ma cuirindin naduir in tadhbur ann sin nert na brige d'innurbad na nurcoidigh agus doni se urcoid co haicidec mad linadh is cuis don tairring sin madh o fuil deirg doniter hi legar cuisle do agus madh ar son mailisi lenna ele folmuigter le purcoid no le sgethrigh modh iad ar aon bis cintach dentur na tri neithi sin agus dentur in tairring cum in boill is faidi uait ara comuir i da mbia nescoid te arin suil curtur adurc maille fuiliugud ar cul in cinn oir folmuige sin adhbur na nescoidi agus tairrngid an tadbur ara comuir co mor agus adeir galen da mbia nescoid arin laimh ndeis tairrngter fuil cum na laimhe cle agus fa sech ina deis i da mbia in cois deis tairrngter mairt agus lachan agus gandul agus senfeoil saillte praisech pis caisi biada arna prigail indidha na nainminntedh agus gab ainnsein cosa cerc agus cuir fo luaith iad no co scara a feoil riu agus a croicenn agus cuir riu an croicenn is e te fo tri no fo agus ben fuil astu ainnsein fo guairt le tingin item gabh coirt sailech arna loscad agus cuir finecra trithi agus icid sin na faithnidha arna cur riu agus poiri agus ficcus i faithnidha boga bis laim ris in timtiracht agus bi a lan do grainnedhaibh beca indtibh mar bis isna figidh agus is ime sin aderur ficcus riu oir is inann ficus agus figi agus cibe ara mbiaidh sin ibhidh sugh pipinella agus cuiri e fein mar cerin riu agus foiridh item raod arna derbad agumsa fein co minic am corp fein i agremonia do coimilt dib co minic agus a brised maille salunn agus re haigeid agus a cur riu gach lao mar cerin agus portulaca do coimilt gach re la agus doni sugh duilleog sailech in cetna item cac gabuir agus finecra do cur orro agus foirid iad agus a cur te co minic riu agus maille finecra agus foiridh adeir calsidus curub leiges dilis coitcind doibh cocol agus fual do coimilt dib da mbeid siad mar mesoccuibh no mar sgeith ailt agus foirid luaith seilci maille senblonac gan tsalunn iad agus ni fuil aonni is ferr cucu sin na sin agus foirid se na nescoidi bis mar mesoicc et adeir iohannes de sancto amundo co foirid na figida anaipci maille finecra iad agus leiges righ adeir se ris sin item raod gan mellad indtu a nighi a huisgi asa nighfidhter duine marb et is imda cinel orro so mar ata lupia agus cocorrindes agus tuic gurub maith sin a ngerrad agus an ait do loscad indus nach silfe imurcach fola astu no brister gairleog maille salunn agus athraighter itir la agus oidhchi co ma tri agus gnathuigtar co maith re ix laoibh mar sin agus coimmbrisidh iad re plata mad ailt gan fuil do tsiltin doibh deis a ngerrta cuir lin an damhain alla riu no gelan uighe maille finnfad mil et is leiges coitcind orro a cengal faona mbun le ruaindi dfolt eich no le snaiti sida no co toitid siad et adeir aueroes curub i naimsir na plagha agus i naoir truaillnidhe is minca tic in nescoid re nabur carpungculus agus is trit sin fiuchus in fuil innte agus morgas agus lenas drochcoimplex fiabrais morgaigti comsuigigthi o athrugad na lennand i et is edh is foirmica and i nescoid siublus isin lethtur agus ni bid si co letan agus uair ann bid baindida letna on inadh co ceile and agus doniter crechta agus bit prema lethna acu agus bid siad ar dath na luatha agus linn ruad teinntigi is adbur doib antrax i nescoid neimnech doniter ona lennaibh arna losgad agus is e a hainm tre berla i filun agus ni commor loisces na lenna and agus isna nescoidibh re nabur carpungculus ina mbinn moran do dathaib i dath buidhi agus dath dubglas agus dath mar raithlean ar son fola deirgi agus lenna ruaid arna losgad agus ar nimpod i naduir na neimi agus lenna duib agus doni crechta et is ime aderur antrax oir is inann antrum tri laidin agus umha no clais a gaedilg oir donit clais san inadh a mbi agus is cosmuil leiges doibh sin maille cuislennuib agus re purgoidib agus is eigin na lenna uile do tairring and oir cinntaigid na lenna uile ann sin tuic nach du a foslugad no co folmuigter an tadhbur agus nach fagand slighi cum a nindurbtha ar son imuid in adhbuir indus co teid cum an craidhi agus ar son an teinnis marbaid mar do conduc duine ara roibi baindi dubh don cinel sin ar ndul decc arna osglugad no le snathuidh item secainter indtu sin neithi fuara laidiri sdipicda no frithbualtacha frithbualas in tadbur cum na mball inmedhonach oirida agus na ramruige an tadhbur co romor item secainter neithi diansgailteca rote indus na lasand an tadbur te acht curtur neithi tirma fuara gan losgad a mbia becan attairrngti riu mar ata cruach padruig agus min eorna agus aran brain agus ailim maille haigeit tuic mar riaguil coitcind gach uile leiges filuin co leigisind carpungculus o do labrumur don filun is iad so a taiscelta i sgetrachadh puls laidir allus fuar anmuindi craidhi agus da meduigidh sin is comurtha bais item in filun ara mbi dath na lasrach ni hindleigis e item tirmuig domblas ae muici agus cuir leitid a beil risin cneidh de agus mina lena aonraod de an cneidh is comartha bais agus da lena foirid in filun agus in gerrad doni madrad cuthaig item is do leiges in filuin cuisle do legin asin ball a mbia se oir is riaguil coitcind nach du an tadbur do tairring cum a contrarda cuir ainnsein neithi frithbuailteca timcell agus neithi tairrgteca gan beith rote arin nescoid fein agus tobuir let istigh neithi a naigid na neimi mar ata viola agus bithnum agus sgabiosa agus conduimiter an medhon lac do gnath le sene agus le casia fistola agus le sal chuach ainnsein d'aippiugad an filuin agus da brised cuirter buidhen uighi agus becan saluinn agus mela arna suathad trit a ceile co minic sa lo air no dentur cerin dfigedhuibh agus do taos goirt agus doilioli agus do salunn air item da curtur cac pecoigi air brisid agus aipighi agus slanuidhi item nonin do brisid itir da cloich agus a cur air agus buiden uighi agus se omh agus salunn arna loscad agus cuir trit a ceile agus brisidh fo cend an la item pimpernella do brug na aonar maille unmach agus is cumachtach sa cas sin item sgabiosa do brugh maille blonac agus is derbta cumachtach sa cas sin e agus glantur ainnsein an tinadh le sugh mersi agus le mil agus le min cruithnechta no le sugh mersi agus le mil amhain mad romor in tinnes gab prem lili arna mbrugha nuisgi agus cuir air no prem lili agus nonin agus gelan uighi agus cuir ainnsein pudar cnesuidtech riu do maisdix agus dfuil draige agus do rois agus dona neithibh is cosmuil riu mad ailt an tadbur do tairring o ball uasal cum baill anuasail coimilter sug an tsaurae o ninadh i fuil an filun co roich an tinad inarb ailt a dul agus cuir cerin tairrngti ann sin air item a naigid na tinedh dia i na nescoidi re nabur ericipila i gabh caisi ur agus bruid co laidir e agus cuir mil trit agus coimil dibh agus cuir duilleoig praisce orro da eisi sin agus icid labrum anois do nescoid na nuirged oir cruadhuighid na soighidhchi uair and agus bid nescoid orro agus bi as so at ara folud fein agus uair ele bi att inntu ar son tumtuighi agus is cosmuil re nescoid e agus ni hedh et is edh is cuis di sin i uair and in trat bis an geinemuin ar siubuil no ar slighi a dul amach mar bis isna dainibh glaccus na mna agus dlutuighes co laidir riu iad agus renab ail coimriachtain do denum riu agus na denuid agus uair ele ar son marcaidachta ar each ansocuir no ar son leime beires nech ar each agus tegmuid a uirgi faoi agus uair ele ar son aislingi collaidi agus cur tindsguin in geinemuin tiacht amach agus gur bacadh di tiacht mad o fuil deirg bias biaid in dath derg and sin madh on geinemuin biaid in dath riabach et is e so a leiges sin i clister do tobuirt re ruibh agus re meas torc allaid agus le cuimin agus re pairitair agus re lubaitse agus le uolubard agus le hola na roisi agus le benedicta arna gerugad le haigeit agus le hagairc item is maith do sgethrach do denum le coirt inmedhonach an truim agus ni du do acht becan bidh do caithim agus a beith na biadh sodileghta mad isin leith deis bias legar cuisle na laimhe deisi do mad isin leith cli legar cuisle na laimhe cli mar in cetna agus cuirter cuimin agus ponuir ar ndenum mine dibh agus ola in uolubaird agus pairitair trit a ceile agus curtur riu no ponuiri glana agus fin agus bran item gabh pairitair agus ruibh agus camamil hocus fransi lan duirn de gach ni agus berbtar a nuisgi agus dentur urbruithe um na huirgib dibh ar cedlongadh mad te an cuis coimilter ola na roisi de mad fuar coimilter ola an camamil agus da mbia an tinadh is e derg gabur sugh na cruaiche padruig is e bocc agus tumtur edach lin and agus curtur air agus legar cuisle inmedhonach in ailt let istigh do agus curtur fuil mil is i te do agus casia fistula uirrthe agus aipighi e agus gach uile nescoid te agus fuar item is maith in gach uile nescoid arand agus uirgedh gafunn arna berbad a fin agus a cur riu agus ceirin hocuis item aipighi in coblan nescoid fola deirgi agus boccaid a cruas agus doni ros lachan in cetna mad nescoid lenna fuair no uisgiamail bias and dileghtar an tadbur le prema mersi agus raideoigi agus le bilur agus le hisoip agus le calimint agus le licoiris agus le mil agus folmuigter e le hagairc agus dentur aris in clister agus in sgetrach ainnsein curtur riu neithi tolltanacha mar ata surrumunt arna berbad le fin agus le haigeid item is maith caondach craind ar gach uile nescoid bis i mball feithech arna berbad a fin no a nola agus is feithech na huirgi masedh is maith orro sin he item is maith in bilor maille huisgi agus re mil agus re salunn dona huirgibh madh fuar in cuis agus do gac uile nescoid uisgiamail item is maith terpintina agus blonac saillti muice arna nescoidibh cruaidhi item i maith uolubard agus ruibh agus min ponuiri mar ceirin in gach uile nescoid gaothmhuir item is maith terpintina agus ros lin agus fine grecum agus sil hocus agus croch agus bran arna criathradh co min ar gach uile cruas agus ar gach nescoid fuar ce mad bocc hi agus da mbia cinel teinnis innti curtur ainis fariu oir coiscid a teinnes item is maith fine grecum arna prigail a nim no a nola arna nescoidib cruaidhi agus is teo e na in ros lin agus mad ailt a oipriugad nis laideri cuir duilleoga lili fariu oir is mo coiscis an teindes na na prema gid edh ata brig aipigthe diansgailtech ina premuibh agus adeir avicenna gurub maith duilleoga lili isna nescoidibh te labrum anois dona nescoidibh te bis isin maclach doniter o cuis let amuich mar ata bualad no toitim agus o cuis let istigh mar ata fostog na fola mista no a decracht le lenb do breith is iad a comarthai sin i anmuindi craidhe agus teinnes cind agus muineil tromdacht isna suilib agus buidhecht isna balluibh imellacha itta sir agus gne don fual an galur re nabur disuria agus fiabras airduairighi and et doniter an nescoid fuar o cuis leth imuich mar ata fotrugad uisgi fuair agus gaoth fuar agus o suighi ar cloich fuair agus o biaduibh fuara rigne amail ata baindi agus imurcach tortha agus doniter o cuis leth istigh hi mar ata fostog fuail agus roimurcach lennann agus is iad so a comurthai sin i tromdacht isna ballaibh ichtaracha agus uair and fiabras agus cuiridh neithi fuara ar inti ara mbi madh nescoid cruaid hi bi cruas isin fordrond agus a mbel an maclaig agus tromdacht a ngluasacht na mball agus co hairighti a souena agus a cuislennaib in ailt agus ni hinand hi agus mola matricis oir da curtur lamh co cruaidh uirridhsi gluaisidh si on inadh co ceile mar do beith toirrces and leighister nescoid te na breithi o cuisle na nao agus risin cuisle ri nabur souena oir fostid an fuil mista andsa nescoid agus dentur sgetrach da eisi agus dentur sisan ina mberbtar sal cuach agus adhund agus na caithid anti ara mbi acht becan bidh agus dighi agus bid co fada gan collad agus curtur neithi degbalaid san inad a mbiadh aindsein cuirter casia fistola ina leigesuibh agus berbtar hocus agus ros lin agus cruach padruig agus curtur ola na roisi trithu agus curtur olund and agus tumtur an olund ainnsein uirridhsi aipigter le hocus hi agus le dathaibh agus le methradh ganduil agus le min eorna agus cuir mar ceirin arin fordronn agus ar an inad a mbia an teindes madh abuid hi brister le figedhuibh agus le musdard agus le cac gabuir no coluim agus glantur an crecht ainnsein le huisgi mela leigister nescoid fuar na breithi le sgetrach agus le clister tairrngthech agus le hagairc agus diligtur an tadbur le premhuibh feineil agus le mersi agus le dubhcosach agus le siterac agus le pollitricum agus le premuib cruaiche padruig agus le sgabiosa lan duirn de gach ni agus le coluimpin agus le pimpernella agus le nonin agus le smeruibh grianain agus le fuimiter agus le bithnumh let lan duirn de gach ni dib sin agus do licoiris do sil feineil let do sil no do blath camamil agus do blath saile cuach de gach ni dib sinagus siucra go leor agus dentar siroip dib agus gnathuigh mochrach agus trath nona agus re loighi agus foirid in tsiroip sin gach uile nescoid agus filun a naimsir fuar agus saoruid a neim agus on columpin ainmnighter hi agus is maith an gach aimsir te hi acht mad aonni co meduigenn na neithi fuara a naimsir te agus laigdighter na neithi te is maith in gach uile nescoid te uisgi na saile cuach maille midhuidhi trit ampersir le rois agus trit sin bid at menmain cum leigis gach uile nescoidi a ningnuis nescoidi na hincindi re nabur frenicis et mad cruaidh hi gabh smir fiada agus blonac ganduil agus lachan agus smir mairt agus buighen uighi arna cruadugad agus im agus ceir derg da de gach ni agus gabh ainnsein sil feineil agus ros lin commor de gach ni berbtar a nuisgi no a fin iad mailles na neithi adubrumar romuind agus curtur mar pisarium cum an maclaig item is maith sa cas cetna duilleoga na finemnacha agus ola agus uisgi agus duilleoga praisce et adeir avicenna da ndech an nescoid cruaidh gan leiges tar mi no gan an teinnes do coscc nach fetur a sgailed tri leiges item gabh senblonac muice co leth agus an urduil cetna do ceir agus do metrad ganduil agus do mil agus dim agus da do gallbarum agus brister an gallbarum a mortel maille dola agus leaghtur na neithi so uile agus legar tri edach iad agus gnathaigh sin a naigid gach uile atta agus cruais agus a naigid gach eslainti fuaire agus teinnis na feithid tuic gurub e smir is ferr ann i smir fiadha ar son seimidechta na lennann acu tar a eisi sin smir laoigh agus is e methradh is ferr and i metradh lachan oir is seimh e agus ni ger agus tar a eisi sin methradh circi agus is e metradh is ferr ac na hainmindtib cetarcosacha i metradh leomuin ar son a seimidhechta agus geir bo agus geir gobuir ainnsein item raod ele do sgailed agus d'aipiugad na nescoididh i ros lin agus fine grecum agus min eorna agus min cruitnechta figida cac coluim taos goirt arna berbad ar aonsligi riu agus curtur ria mar ceirin item dentur pudar do cac coluim agus curtur ola trit agus innurbuid sin gach uile cruas agus gach uile teinnes agus da mbia gaothmhuirecht isin mbreith urailter arin othar sraogach do denum agus tobuir diasimmum do oir is maith a naiged na gaothmuirechta e de lethargo labrum anois do litargia oir is edh is litargia and i nescoid bis aran incind cuil mar ata frenicis aran incind eduin agus is i sin is litargia uero ann i an litargia doniter o linn fuar amain oir doniter litargia non uera o dethaigibh noch buaidhes an cuimne no o linn ruadh arna cumusc re linn fuar doniter litargia uero o linn fuar morgaigthi sa cuil incind agus bi fiabras ina coimidecht et is iad is cuisi di sin i gach uile ni imduighes linn fuar agus linn ruadh isin corp agus isin nincind mar ata lus agus uindemuin agus gairleog agus tortuid uisgiamla fin rolinad bidh agus dighi laitert meiscci moran bidh bainbiadh do caithimh co mor aran arna cur a nenbruithi romeith iascc feoil muici moran comnuidhe agus ni bi se ina aonur coidhchi acht a lenmuin eslainti ele mar ata coitidiana continua noch bis do gnath is and bis an nescoid sin a fidhisib agus i polluib fancain agus is andum bis a folud na hincindi is iad so a comarthai i fiabras anmand aga lenmuin agus becan teindis dermud combuaidert resuin agus cinel tigi agus buaiderta ina fual amail do beith fual ainmidhi bruidemail agus moran collata is e bregach agus uair and dermuidid a fual agus a feradh do denumhdermad fo cheann a inglain or do trath fagaig fae a inglan gan rathugad et da mbia an tadbur comsuigighti agus comad e linn fuar is treisi and is truimide an collad agus bid an tothar tochtanach agus leisge gluasachta air agus duinidh a suili mar do beith gan anmuin mad linn ruadh bis treisi and biaidh an tothar co luaimhnec gan collad agus conmuid a suile osgailti agus gnathaigi aonraod dfaicsin co fada mad cutruma beith in da linn sin biaid na comarthai co hinmedhonach madh o linn fuar amain doniter hi bi meanfadach i tosach in adbuir imurcach seileger air agus collad trom agus conmuid a bel agus a suile nemhosgailti agus da nosluici iad dermaduid a niadhad agus bid in ferad co minic is e tiugh fliuch agus in puls agus in anal co bec cumung agus da naburtar guth mor ar in lucht ara mbi an eslainti so agus a ngairm na nainm diles ni fregraid agus da legar doib impoid co minic cum collata gan fuirech agus ni collad firi sin acht tromdacht agus modurracht is iad so comarthai na heslainti sin do leith a taisgelta i dath dub gorm ar in aigid agus att agus gluasacht anordamail oir is dilis na neithi sin indtu item mad saothrach e agus moran do caithimh agus imurcach saindti air cum tuillid do caithimh agus neithi nach aluinn do labairt agus a seile do cur amach co gnathach is comartha bais agus co hairighi da mbia allus fuar arin aigid agus arin muinel et da mbeit na comarthai sin gan tiacht is derb co fetur a leighes tuic co fuil deichfir itir in eslainti so agus itir in eslainti ri nabur sufucacio matricis oir fetuid so labairt indti agus ni fetund a sufucacio matricis agus da fobra labairt re nech ni fetund et ata deichfir aturru agus apoplexia agus epilepsia oir tiaguid na heslainti sin co hobond agus ni tic so acht co hinmall deis a ceile ata deichfir ele aturru agus in anmuindi re nabur singcopis oir isin neslainti so bid in aigid mar aigid duine slain agus a singcopis bid mar aigid duine mairb tuic gurub eigin do lucht na heslainti so caint ard do denum ina fiadnaisi agus i mboill imellacha do cengal co cruaidh agus a mbuinn agus i ndernunna do i coimilt co cruaidh no co neargaid siad agus curtur a cosa a nuisgi saillti co leit a lurgan tairrngter i folt agus a sron agus faiscter meir a cos agus a lamh co cruaidh agus furailter ar mucaibh sraogach do denum ina cluasaibh agus tobuir clister ger doib i tosach na cuisi a mbia Yra pigra galeni agus detda agus surrumont agus mormont agus a cosmailius agus legar cuisle in cind no na srona no an edain do agus bentur fuil asa sroin le guaireach muici et curtur cleiti no sima na sroin dfurailem sraogaidhi air agus na hantar as co brach ac bacadh collata de agus loiscter folt duine no neithi drochbalaid ele fona sroin agus curtur fasadurc itir a slinnenuibh agus curtur cleiti ina braigid dfurailem sgethraigi orro agus berrtur cul an cinn agus coimilter ola rosicda de agus aiget agus sugh mersi ar ndaingniugud na nescoidi in la no an la gab castorium agus sugh minntuis deirg uisgi finecra sugh mersi agus fiuctar trit a ceile iad agus coimilter do cul an cind iad indus co ndilegthar iad agus in tadbur bis and no tumtur edach and and sin agus curtur ar cul an cind agus athruidter co minic item curtur ceirin do cac colum agus do mil ar cul an cind agus furtachtaigi co mor e item da mbia becan da ceill aigi agus comad ail leo leighes do gabhail is lor da leighes musdard agus castorium agus sugh minntuis dol co minic agus loiscter cogna agus gallbanum agus legar a detach fon sroin ag a nduisecht et da mbia a bec da ceill aigi diligther an tadbur le siroip ina cuirfidter sugh saitsi agus bitione agus ruibi agus minntus calimint ainis sil feineil cuimin ros nendta sil ruibe finecra becan mhela agus siucra mad laidir in fiabras tobuir becan don tsiroip ara mberbtar dubhcosach do mad anmann no comsuigigthi in tadhbur tobuir siroip na viola do agus dilegthar le hoiximel sgille mod o linn fuar doniter in tadhbur bit na suile osgoilti ac fechuin aonraoda co fada maille comarthai gluasachta agus dilighter in tadbur annsin le hoiximel sgille agus le siroip an fuimitir agus folmuighter le hira pigra arna gerugad le becan do colacinda agus le hira longadion mod linn dub bis cinntach ann folmuighter le hira rufini no le diasene mad comhsuigigthi an tadbur comhsuighter in leighes le hira pigra agus le lictuairi doniter d'ola in rois item toburtur neithi da ol agus gairgrisim agus curtur ainnsein triacla ar a tengaid agus da feta sluigedh e do tobairt a cuimne doib dentur lictuairi do lignum aloes agus do casia linea agus in cuid d'eufoirbium maille peletra agus re mil tritu agus tobuir doib becan deis a ceile et berrtur cul in cind aindsein agus coimilter co cruaidh agus fuilidhter air agus coimilter a cetoir na neithi cetna de arna mberbad mad comsuigigthi an cuis gab ros agus sail cuach agus comamil agus suimsoga agus berbtar iad agus coimilter co hathgerr do cul an cind agus tirmuigh a cetoir item da nimpaighi frenicis cum lithargia is comartha bais agus da mbe bunsgind tic cum maithusa co minic item gab craidhi spideoigi uchtdergi agus cuir fa braigid anti ara mbi an eslainti sin agus an fad bias and ni coideola item gab an craidhi cetna agus craidhi ulcachain agus cuir a nairdi os cind anti ara mbi an eslainti so agus o teid a cuimne agus dobeir do hi item craidhi na faindle maille milagus inti caithes mar sin furailidh air neithi tanaic agus nach tanaic dindisin fo cetoir herrnia adhon is edh is irrnia and i tumtuigi agus is eslainti sin ina mbrisind in sicne agus le nabur sifacc no ina leathnuidter no ina sinter he agus ar a son sin tuitid na inne i sparan na nuirgid no attaid siad isin fordrond maille teinnes agus bacuid siubal do nech et tuic co fuilid moran do gneithib arin eslainti so i gne o gaothmairecht agus gne o uisgiamlacht agus gne doniter o lennuibh agus gne doniter o feoil agus gne ele doniter o cuislennuibh agus gne ele ona hindibh agus is i sin is errnia fire and oir is i sin in gne ina mbrisind an sicne re nabur sifacc agus is indtu tuitid na hindi i soithech na nuirgid agus gne on tsicne re nabur sirbus et tuic co fuil arin medhon i ar tus croicind imellacha agus leth istigh de sin an sicne re nabur mirac agus leth istigh de sin sifac agus leth istigh de sin sirbus agus leth istigh de sin na hindi fein et mar deluides an sgairt cleib itir na ballaibh ailemnacha agus na boill spirutalta is mar sin doni sifac itir na ballaibh ailemnacha agus na hindi agus na boill tuismigtecha ata se mar sac a condmail na nindidh a nairdi agus trit sin an trath brister e toitid na hindi sis et in trath sines se bi att agus teinnes isin fordrond agus is andum toitid siad ann sin cum soigthighi na nuirgid gan teinnes gan fiabras agus is i sin is errnia firi and agus uair and toitid gaothmuirecht i soightech na nuirgid agus attaid uair ele he bi uisgiamlacht and uair eigin bi linn dona lennaibh ar nat and agus uair ele bid feoil leth imuich don naduir agus uair ele lintar a cuislenna do linn dub agus doni cuislenna mora mar meid meir dib agus uair ele toitig in sicne re nabur orbus agus uair ele remruige na feithi mar curtur an silne cum na nuirgid agus an trath sinid co ro mor is iad so as cuise leth imuich don eslainte sin i saothar agus moran eigme agus leimnech agus co hairighi deis bidh agus an medhoin do linadh agus coimriachtain imurcach agus marcaidecht eich ansocuir a cetoir tar eis bidh cosachtach saethrach sraogach rolaidir et is cuis doib in silni ac brisedh cum a indurbta agus a fostad tri cuis eigin agus sinid na feithi cum a curtur e cum na nuirgidh agus attaid feithi na nuirgidh agus doni sin in eslainte cetna et doniter hi ar son cengail fada ar son fostaid na gaothmuirechta mar bis a neslainti re nabur colica pasio da derbad nar bis in sicne laighid anti ara mbi faon agus faisgid an tat agus cuiridh lena meir isteach e agus curtur na suighi e agus aburtar ris cosachtach do denumh agus da tuitid na hindi sis is bristi ata muna toiti is sinti agus item dentur teine do do trom agus inti ara mbi in eslainti sin mothuighe se detach na tenedh sinco hobond agus toitid na hindi sis agus bi ledurtach agus gairfidech mor na medhon agus ina nindibh agus do cluinter ar fud in tighi iad mad o gaothmuirecht doniter hi bi gaotmuirecht isna hindibh agus gairfidech agus gluaisid an gaothmuirecht on taob co ceile agus da curtur mer uirre ni mothuighter tonnmuirecht and agus ni bi tromdacht and acht etrumugad ac fecain na ngneithid ele mod o uisgiamlacht doniter hi meduighe sicne na nuirgid maille tromdacht agus re dellrad agus da nglacctar led mer e mothuighe tondmuirecht uisgiamail indti agus gabaid risin nglacadh agus ni gabonn risin gaothmuirecht agus is ullum anti ara mbi cum idropise mad o feolmuirecht doniter an teidhm so meduigi na huirgid gan teinnes gan nescoid maille cinel cruais agus an uair glactar iad mothuigtar feoil cruaidh ina timcell modh ona cuislennuibh doniter bit na cuislenna cruaidh fada amail do beidis slata croma and amail do citer a cosaibh na mbathlach imuirces eirida mora mad on tsicne re nabur sirbus doniter ce do loighi anti ara mbi faon ni impoighenn an tadbur suas mad hi an gne firi impoighid co hurusa da loighi faon mad iad na feithi tri na curtur an silni sinter and losa mor edluith na puill bis indtu is urusa leis na hindib toitim i soightech na nuirgidh is e ainm na feithid sin diudimi mad ona lennaibh doniter bi in corp lan do droclennaibh gan teinnes agus da nglactar in tadbur doni cinel gabala rit agus bid buigi inmedhonac and itir in gne doniter o feolmuirecht agus in gne doniter o uisgiamlacht mar sin taisgelta na heslainti so an trath is arrsaid an brisid agus bis bel na cneidi let istig lesach cruaidh tar eis bliadna no let bliadna ni leighisteragus is urusa gach uile tuitim do leighes ana tosach agus co hairithi isna macaib agus ni leighister isna sendainib agus co medonac isna dainibh oga in trath doniter ona hindibh hi agus si arrsaidh ni leighister hi acht maille sinidh laimhe no re loscad agus maille slapur agus re gerrad agus ni fetur in gerrad sin do denum ac na sendainib agus is andum tic in gerrad gan dol cum baisagus is trit gu saera dia sinn ar in uathfas sin ampersir da ndecha an gne sinti tar se misaib is eigin a leigin cum sinidh laime is mor do neithib iartur cum leighis na cuisi so an cetni dib i diet an ni i na hindi do cur ina ninadh fein an cuis i i connmail and an cuis na cneda do cnesugad an u cnesugad agus losgad no gerrad doniter in cetni dib sin o coimed anti ara mbi re se misaib gan linadh bid no dighi agus gan imurcach gluasachta do leigin do agus na caithed torad ur naid neithi doni gaotmuirecht amail ata pis agus ponuir agus lind ur agus na caithed a saith a naoinfecht agus na heirget asan inadh a mbia acht mina roibh roeigintas air cum oiprigti na nadurtha agus na denad aister agus na himighed i sdaighri agus na beirid leim agus na denad beicida agus da nderna se marcaidhecht acht bid a ninad ard ac dol innus co mbia si faoi agus ticid se indti anuas mad eigin do siubal no saothar do denumh cricnuigid se roim biadh agus connuimter an medhon lac le le clister no le potaitse bogtach agus sechnad coimriachtain agus fothrugad acht mina roibh an urduil sin dat isna hindib nach fetur a cur isteach oir fetur ann sin fothrugad do denum da nullmugad cuigi sin coimlintar an ni adubrumar cum in leighis mar so i loigid in tothar faon agus a leasa co hard agus a cend co hisil agus cuiridh in tinde co min min le mer suas no co ndech isteach tar eis a ceile ina inad fein mar sin coimlintur an ni adubrumar i na hindi dfostad ina ninadh fein i slapar airighti doniter cum na cuisi sin ina mbi meid mer doniter do linedach agus fillti imda and agus curtur cotun ar a lar agus fuaidter co maith e agus bid ted as le fetur a dunad agus a oslugad agus bid imell cruaidh d'edach lin a lenmuin de agus cuir itir a sliastaibh e parilis est et cetera adhon is edh is pairilis and do reir an ugduir i easlainti feithid noch tic uair and a ndiaig an galuir tuitminduigh no eslainti is cosmail ris et is inann pairilis re rad agus gortugadh boill agus uair ann gortuighter let in cuirp co leir on cenn co roich an cos agus gabaid si blogh don tengaid no hi co leir agus bacaidh si in urrlabra agus aderur pairilis uilidi ria agus uair and ni gabund si acht an tenga amain no an cos amain no an mer amain agus aderur pairilis randuighti ria sin masedh atait da pairilis and i pairilis uilidi agus pairilis rannuighti et is edh is pairilis and da reir sin i bogadh na feithid ar mbuain a ngluasachta agus a ratuighte astu agus is i sin is pairilis firi ann oir isin pairilis nach fir ni bentur acht an mothugad no an ratughad no an gluasacht mar bis ball na collad no mar tegmas a reogh no imurcach fuachta nach fetund a mer tsinedh na i dunadh no a dlutugad et adeir avicenna co nabur pairilis o comhrad coitcinn agus is inann and sin hi agus bogad cibe ball a mbi agus aindsein aenaighidt an da taeb a negmuis rann an cind oir da naontuighe a randuibh an cinn ni pairilis hi acht apoplexia oir bactar ann sin gluasacht agus rathugad et aderur pairilis o comrad diles agus is inand hi and sin agus bogadh a neachtar do da leth ar fad an cuirp masedh is i is pairilis uilidi and an trat gabus let in cuirp a ningnuis leit in cind et ata pairilis is uilidi na sin and i in trat gabus leth in cuirp ar fad agus let an cind oir atait randa an cuirp agus in cind arna ndelugad co fetur rand dib do cinntugad agus gan a rand ele agus is ime sin d'orduigh an naduir suil agus laimh et ata pairilis rouilidi and an trath gabus an corp uile a negmuis let an cind mar adubrumar romuind is iad so na cuisi let amuich i toitim agus bualad na feithi agus a combrugad agus a ngerrad tarrsna ferc agus eccla agus imurcach fuachta dunas no imurcach tesa sgailes agus glacad eiscc re nabur tarcon et adeir avicenna pairilis ris co cumuir tarbach ris gach uile ni cenglas agus dunas cind agus bunadhas na feithid agus nach fetund in spirut dul trithu is uada is minca tic sin i o linn fuar agus ni is lugha na sin o linn dub agus ni is lugha na sin o fuil deirg agus ni is rolugha na sin o linn ruadh acht mina roibh se arna cumusc re linn ele et doniter hi o nescoid agus o faothugad na neslaintid i in galar tuitminnach agus a colica agus a muchad na breithe agus an apoplexia et aderim co cumuir co fuilid cuisi generalta noch bacas siubal na spirut cum na feithid an cetcuis dib i deroilecht agus tercacht na spirut in tesa nach fetund siad imdugad na sgailed na feithid an cuis i imurcach fuachta condmus agus coimcenglas an feith an cuis imurcach tesa diansgailes an spirut mar atait fiabras loisce no imurcach comnuidi a fothracad rote an cuis tirmuiges casas na feithi agus is olc an cuis sin an cuis fliuchaidacht gan adbur deis a techt cum duinti an cuis rocumgugad agus cengal an boill an uii cuis dunadh cibe dib cuis o mbia ce mad o fuil deirg ar son a himuid no o linn fuar ar son a rigne no o linn dub ar son a rigne agus ar son a reimhe no o linn ruadh ar son a seimhe aga fuilairim arna lennaibh ele re cumsgugad do denum a tollad rempu arna cumusc masedh o doni linn dub dunad ni fuil slige follus trit na feithib a ningnuis feithid na sul agus in boill ferrda mar adeir galen an cuis i cruas agus reime na feithid tuic masedh co fuil deichfir itir in pairilis agus in crupan oir bactur in gluasacht agus in rathugad isin pairilis agus ni bactur isin crupan acht in gluasacht amain item isin pairilis bid teinnes isin leit eslain agus isin crupan bid teindes isin leith slain item isin crupan tairrngid an let eslan an leth slan agus ni mar sin isin pairilis item isin pairilis bid an dunad a mbun na feithid agus isin crupan bid isin feith co leir agus comartha ce in linn on dentur an pairilis mad o fuil deirg biaid in puls lan agus dath in cuirp is e derg agus cuislenna lana agus tancadar roime cuisi imduighti fola deirge mad o linn fuar biaidh in corp is e gel agus foillsigi signa lenna fuair roime sin isin corp oir cuirid fuacht air agus furtachtuigter o tes e agus da ngnathaige na neithi imduiges linn fuar amail ata bainbiadh agus iasc agus torta agus raoboidecht mad o linn dub biaid in corp ar dath in luaide agus ise dubh agus sailcnis air agus se truagh a naimsir aontadach ris agus da ngnathaige neithi imduighes linn dubh amail ata imurcach smuantigid agus modurracht agus feoil mairt agus mil muighe agus lachan agus gandul agus pis agus praisech agus neithi ele arna corugad le salann mad o linn ruad acht cin co tic se acht co hannum o cumusc lenna ele is comsuigigthi a signi i tes agus buidecht isin corp agus cinel sirbe isin bel agus silida agus ma do gnathaigi neithi rostuidhchi ar tus agus gairleog pibur no iasc no le neithib fliucha oir doni sin linn comhsuigigthi o linn ruad agus o linn fuar mod o nescoid tic in pairilis tic si maille fiabras agus bi cruas isin ball agus in puls is e diamhuir anmann anorduidtec agus in fual is e gel tanaidhe agus uair ele mar fual ainmidhi bruidamail agus uair ele is e ard ar son teinnis na narunn no fiabrais no eslainti ele coimlinas e agus an taobh easlan fuar mar do beith ag reogh agus an taobh slan te mar do beith re tenidh agus uair ele laigdigi an tsuil agus camuidh an bel agus uair ele crithnuighi an lamh ar son an cathuighti bis itir an naduir agus in eslainti mar adeir galen oir dingid tromdacht no adbur na heslainti anuas agus ni fetund an brig anmand gabail riu gu leir agus in meid fetus doni agus do beir urtocbail suas agus o nac fetunn an ball anmuin na inadh fein co diles bid se ann sin ar crith taisgelta na pairilisi and so oir da ti crith cum fir na pairilisi is maith an comartha item da ngaba fiabras e is maith an comartha item mad arrsaidh anti ar a mbi an eslainti so is decair a leighes no ni fetur item da ti in pairilis o combrudh na feithid no ona ngerradh tarrsna ni fetur a leighes item na macaim bis a fiabras agus fual uaine acu signidi sin an pairilis no in crupan do tiacht item an trath bis nec a fiabras maille teinnes mor na ceann ar cosc an teinnis moir mairid in fiabras agus mairid in teinnes agus re linadh re tromdacht is minic lenas an pairilis sin oir indarbaid in naduir an tadbur on inncind cum na feithid maille hinnurbad tromdachta agus ni maille folmugad imlan item ata in fuacht isin cetceim cum buaidertana brige ainmidhe agus in spiruit agus in fliuchaidacht isin ceim deis na fuachta agus trit sin is minic doniter in pairilis o tes item in duine ara mbi tromlaighi co minic mothuige se ar apoplexia no arin pairilis no arin galar tuitmindach e item an nec aga mbi leimnec na corp gnathaighi se beith maille anmuinne agus re buaidert an rathuighte agus re modurracht na mball is ullum cum na pairilise e mina folmuigter linn fuar coimlintar leighes na pairilisi co coitcinn agus a folmugad coitcind uair and re rand don eslainti agus uair ele re dilis agus uair ele re diet coimlintar an cetni dib sin maille neithibh do cur re cul in cinn oir is o bunadhus is mo tic in eslainti so agus o cul in cinn ata sin agus tic in leighes sin d'eslaintib ele na feithi mar ata modurracht agus crupan na mball agus crith coimlintar an ni maille leighes aga fuil do brig agus do ruidlis comfurtacht na feithi mar cumfurtachtaighes blonac mic tire na feithi fuara agus desgaid na hola rdoniter don lin agus agairc agus oiprecha mesurda ele mar ata ola laurinum agus costinum agus adeir se gurub maith triaclum an gac uile eslainti na feithid noc tic o fuacht ara mberbtar uisgi ainissi agus duilleoga ruibe agus saitsi agus is maith e in gac uile aimsir a naigid na neslaintidh so adeir misue agus is maith a tosach na neslaintidh so e oir dileghi agus seimighi an tadbur agus claoclaigi mailis an adhbuir fuair agus is maith iad tar eis a a ndileghta oir folmuigid siad agus diansgailid fuigill in adbuir agus ata ruidlis acu cum comfurtachta na feithid agus is e med is du do tobairt de i co leith coimlintar an ni adubrumar le becan bidh agus dighi agus le diet teit cum tirmachta aca mbia do ruidlis comfurtacht na feithid mar ata incind mil agus taim isoip pibur peletra enbruiti sencailigh arna buaidert le gluasacht no co curtur e is iad so na neithi is coir sechna isin cuis so i imurcach coimriachtana agus collad tar eis morain bidh agus meisci agus deoch d'uisgi fuar agus deoch a cetoir tar eis bidh agus moran fina ar cetlongad oir tollid se roim in adbur na feithi agus gach uile ni goirt do sechna agus cuisle agus comnuidhi fada a fothrucad agus detach in airgit beo agus fhinecra agus ubla saothar laidir tar eis bidh agus aor fuar agus gac uile ni rofuar agus co hairighi isna cosaibh agus isna lamhaibh agus isin ceand agus gan acht becan dighi dol agus gorta dfulung coimlintar an folmugad dilis o neithib an cetni dib an tadbur do dilegad an ni a follamnugad an ni fuigill in adbuir d'inurbad cum a contrarda an na baicidi do certugad coimlintar ni cetni dibh sin le neithib claoclaighes ir tadbur et dentar an tsiroip dilegtha so air so i gab sil feneil agus parsille agus milbocain agus ainis saitsi emir slebi caliment soigerin bitoine surrumont macall lan duirn de gach ni sindcer peletra cogul pibur dubh fada ruibh tirim stoinsi pasio lauri musdard gensiana de gach ni brister iad agus berbtar agus sgagtar agus dentar mar is du siroip dibh maille mil item siroip ele is maith a naigid gac uile eslainti fuaire na feithid do reir seon misue i gab sian slebi co leith tim caliment de gach ni ainis peletra se ℈ de gach ni pipur fada tri sindser canel calmus aromaticus croch co leith de gach ni agus cenguilter na neithi derindeca so a nedach lin agus dentar siroip dib maille mil agus re siucra agus is i meid dleghtar do di i da maille huisgi ara mberbtar spica nardi agus saitsi item piment noch doniter mar so i gab galun dfin maith arrsaid agus da punt do mil ar mbuain a cubair di agus crotur orro sin tri do canel agus do spica nardi agus do sinnser agus do mas agus do lignum aloes agus da do saitsi tirim agus do croch agus tobair orro becan bristi agus curtur a nedach dluith lin iad agus is maith sin ar fuacht in gaili agus na nao agus ara mbuga agus ara ngaothmuirecht agus doni anal maith madh o linn dub doniter hi dentar a dilegad mar so i gab prema raidisi agus corr copoice lili pione comtrom de gach ni bristir agus curtur a finecra agus a fin re la co naidhchi agus gab aindsein saitsi agus emir sleibi agus mordairgin tim caliment cuigidech isoip lan duirn de gach ni d'ainis agus do sil agus do sil feineil dailestar do nutmuic do canel do blath borraitsi co leith do coirt fuindsinn agus co leith do coirt croind critaig ar punt co leith do mil agus berbtar a nuisgi i muchthar iarund derg agus mad te an aimsir agus an duine co hocc fetuid crim muc fiadh do cur and farui sin agus is i sin siroip na raidisi mad o fuil deirg bias dentur a dilegad le oiximel diuretica no pliris dianntos diacostorium a naois fuar agus i naimsir fuar tar eis folmuighti sul ti an tadbur cum anmeine coimlintur an ni rannuighte adubrumar maille folmuighthe disli agus na tobuir tairring laidir i tosach in adbuir indus nach racha in brig a nanmuinne agus na tairrngter na neithi seime agus na neithi ramra gan tarring et tabuir clister bogtach do ar tus da mbia cengul air i gab dedga agus in da hocus mercurial surumont ruibh commor de gach ni berbtar agus curtur tri d'ola coitcind agus ix do salunn agus do bran co leith dira pigra galeni agus dentur dib co punt co leith agus fetur an tadbur do dilegad aris agus ma sech tar eis a ceile item folmuigter an tadbur maille hagairc agus re tuirbitt agus le hyra pigra galeni gan urcoid agus deis a folmuigthi dentur an clister so do i gab soigerin agus cartlann caliment mormont musdard macall sgim hocus mercurial agus dentur clister dib maille becan saluinn agus re him agus re hola coimlintar an ni adubrumar le gairgrisim agus le neithib glanus an cenn doniter gairgrisim agus le neithi glanus an cenn le mar a mberbtar musdard agus peletra agus elisdair agus sdafisagria ysoip caliment maille becan aigeti coimlintur in ni le coimilt na mball agus le huindimindtibh agus le ceirinuibh agus le fotracadh et dentur an coimilt sin ar cul an cind co minic agus arna ballaib imellacha agus tirmuighter an cenn le premhuibh lili agus le hedach nglan item an trath curtur ni risin mball teinn is coir a fechuin agus a aitherrach co minic oir uair ann crechtnuidhe se agus roteigidh agus ni mothuighter re fuacht an boill e agus da mbia in ball co derg agus att and agus in trath laigter air gurub gelad doni is comartha maith sin agus mina derrna acht a deirgi fein danmuin and is comartha sin gur teig an ball agus da mbeith na crechta ann is deimnighi na sin gurub coir a leighes d'atrughugad agus da fetur a fulung coimilter an ball le nendtoig greguidh agus le heigind talman maille fual agus coimilter don ball oir is du na neithi minadurtha do tairring cum tirmachta agus trit sin is maith doibh rostad re spisruib agus feoil fliuch arna pudrail agus becan bidh agus dighi dol co cenn se la aindsein gabh caliment agus campure saitsi uindemuin emir slebi macall soigerin eiginn talman co lor ruibh agus brister iad agus curtur blonac ganduil fariu agus blonac madruidh agus cait duibh agus co leith do pibur agus aindsein cuir a medhon cait duibh iad ara mbuain a indidh as agus ara mbuain a croicind de agus rostur e agus in sugh tuites as mar sin tinoil agus coimil don ball eslan agus is mirbuilech an furtacht dobeir don ball sin agus on cat ainmnigter an uindimint sin agus is maith uindimint in ganduil isin eslainti fuar agus isin idhuin fuar item bid boill isin pairilis nach eidir uindimint do coimilt dib mar ata in tenga agus in breith agus feithi an lesa agus is edh aderur and sin an leighes do coimilt do cul an cind agus in tenga do coimilt agus do nighi co minic le huisgi beata agus le gairarisimce mad duid no comsuidighti agus edach lin dordugad ar cumadh na teangad agus a cur orro san uisge agus an tuisge agus in tuisgi beata do coimilt co minic do cul an cind agus don tengaidh agus don ball pairilisech agus dobeir sin an urrlabra mar do derbad ar moran do dainibh agus is du becan don uisgi sin maille mil no maille fin uair and ag laigdighugad na heslainti agus uair and a medhon na proindi maille henbruithi no le siroip no le lictubairi ainnsein dentur cerin iman mball le musdard agus le mil agus le ruibh agus le salann remur no dentur i do gumaguibh te arna tinal a naon inadh amail ata gallbarum agus ocabanatum agus sirabanum agus deillium agus mirr agus maisdix agus lapadanum eufoirbium castorium agus gumanda ele cona cosmuilius et dentur fotruchad doibh leis na luibib so i saitsi agus emir slebi soigerin puiliol ruigel elistront orofunt feinel nendtocc camamil eiginn talman et dentur fotrucadh fliuch do tar eis na cerinech agus in corp do glanad le huisgi ara mberbtar sindach co himlan no co sgara a feoil re na cnamhuibh agus ruib agus elestuir agus carui agus pione luibh na pairilisi uervine aindsein curtur fasadurc co minic ar bunait na feithid agus fetur fa deoigh becan fina is e te do tobairt doib agus toctar agus coimilter an ball co minic le laim agus cludtur co maith re croicind sinduigh no le furun e idropis est et cetera i is edh is idropis and sechran na brige aontuighte isin corp uile noch lenus claoclod na brigi neach leanus claeclod na brigi dileghta isna haeibh agus isin corp uile do reir auiceanda neach adeir in trath nach aentaigeann in oileamhain risin mball a teid ataid e si doni si atcomhall agus in oileamhaim sin dileagthar ar dus hi agus is ann sin sgailtir hi agus aentaigid si ann sin risna ballaib agus cosmailigh an treas uair donitear fos an easlainti seo o anmhuindi na brigi atairrngti na narann no ar son dunaigh no cuimgi na sligeadh ata idir na hae agus in domblas no ar son brig anbainne brig attairrngthi no ar anmhuindi na brige atarraing e an domblais agus ar son dunaigh na sligeadh ata on domblas cun na ninneadh no ar son anbainde no easbada na brigi indarbthai sa domblas fein oir an trath duntar an tslighi sin bid an duine mar bis neach aga mbi inde dunta oir ni aileamhnaigi ata an brigh attaraing ailemna ata in brig tairrngidsi agus coimlinuidh an brig ailemna a hoipriugad ar son na mbrig so agus in trat tesduiges brig dib tesduidi co leir agus is mar sin atait na hao ar son an domblais ao agus adeir averoes in trath bis aon mbrig dib co daingen gan truailled bi in corp ina sdaid fein gan cunntubart comartha na hidropise ac techt agus co hairighi timpanites mar adeir galen isin gres dorindi agus adeir se cibe nech aga mbia ledurtach agus teindes fao an imlican agus faona hairnibh agus na coiscenn sin re dul amach no re leighes ele noch teid se a natcomall tirim re nabur timpanites comartha ele cur tindsguin si i att do beith isin gaile tar eis bidh agus a beith co fada and agus da fogruidhi an medhon re bualad mar timpan no mar tabur agus nach etrumuidhind in flux don othar agus nach etrumuigenn an medhon do reir a laige is comartha sin cur daingnidh si item bidh in fual isin gne so tanuidhi agus uair and co hard agus is luga is ard and e na isin gne re nabur alsites oir adeir galen curub o tes doniter an gne so agus ni ho tesaidacht moir na o fuaraidhecht moir acht o tes medhonach agus co coitcinn is mo bis tes isna haoibh agus is tighi in fual a nalsites ar son na lennann bis and item bi in puls is e luath cruaidh ar son gaothmuirechta comartha na hidropise re nabur asites ac tiachti drochdath arin aigid ac dul cum buidhechta agus in fual co hard co minic agus nach mothuighann a bec ac tiacht ris agus buidecht isna suilib co minic agus tromdacht isin leit deis fon asnach tar eis siubuil no marcuidhechta no tar eis bidh no coisidechta no saothair ele item comartha co tainic an tatcomall re nabur alsites i at isna cosaibh agus isna ballaib ichtaracha agus eirgi amach aga imlican agus na boill uachtaracha do claoclod agus in aigid agus in muineil agus in tucht agus na lamha item bi in fual is e ard tiug bec agus is minic bis cubar crochda air agus da dath air agus uair and attaid na suile tri detaighib noch teid ona haoib cucu agus is decuir lais a anal do tairring agus cosachtach tirim agus itta gan bathad miailgis bidh ar son imurcaigh na dighi agus a hailgisa agus da mbuailter an gaile fograidh amail do beith timpan and no da soightech lethlan comartha co fuil an tatcomall re nabur iposarca aga tiacht i fostad na nimurcach noch do clecht siled mar atait cuislenna na timtirachta agus fuil mista agus allus agus fual agus dath na haighchi ac dul a mbaine ni is mo na mar do gnathaige agus roailgis bidh no miailgis agus cinel atta isna huirgibh agus rolinad lennann isin corp uile comartha co tainic an eslainti re nabur iposarca i att bocc co huilidhi isin corp agus da nglacuir co cruaidh led mer doni clais and agus ni com atmur an medhon and risna gneithib ele agus bis an puls tonnmur lethan agus imurcach an cetdilegtha is e geal agus isin da gne ele dath fola bis uire agus bi in fual uair and is e ard agus ni ho tes sin acht o anmuinne na brige dileghta isna haoibh agus nach fetunn in fuil do sgartain re huisgiamlacht an fuail masedh ni fuil acht da gne ar comarthaibh na hidropise comartha dilis agus comartha coitcind noch ata na comartha dilis and co coitcind i attmuirecht na cos agus na mbonn agus drochdath arin corp uile agus atmuirecht na sul ar son anmuinne an tesa nadurtha agus lo na hinnurbtur an ceo cum poiridh an cuirp ar son anmuinne na brige indarbaigti indurbtur iad cum na mball uachtarach on brig arna cur agus los anmann an dileghad and sin agus in tes nadurtha impoigh cum na cos agus doniter an gaothmuirecht agus an atmuirecht da fiarfuigter cad dobeir gurub mo atuid na cosa isin atcomall na na lamha aderimsi mar adeir sirapion gurub gar na lamha don craidhi agus is trit sin glactur an puls agan laimh agus is e in craidhi dobeir an tes nadurtha agus is fada on craide na cosa masedh is fada o tobur an tesa iad agus is trit sin tindscnus an tecc ona cosaibh adeir galen masedh is mo dileghtar agus comcnaiter an imurcach isna lamhuibh na isna cosaibhcuis eli uair is tusga agus is usa leis in laim gluasacht na leisi na cosaib ar son meid a saethair dixailter a ndoirter cucu don adbur§ cuis ele oir is e dilis agus naduir an adbuir remuir toitim sis masedh is dilsi dona cosaibh at na dona lamhaibh comartha dilis cuisi na hidropise agus ni hiad comarthai na ngneithidh an idropis doniter on gaile agus ona hindibh agus ona cuislennuibh re nabur misiracia uena aitinter sin on flux fada do beith roime agus gan dath fola air an trath tic si ona haoib doniter e o cosachtaigh cruaidh agus o imurcach an cetdileghta do beith cruaidh an idropis tic o nescoid aithinter sin o dath fola do beith arin flux an idropis doniter on tseilcc aithinter on dath ac impogh cum glaisi no cum datha an luaidhi agus teindes isin seilcc roime an trath tic si ona hairnib bid in brig tochluigtech co fuirtill agus teinnes agus tromdacht im na hairnibh don leth tiar agus becan bec lethatair do cris an triubuis no becan lethatis tuicc co nabuir galen co tinnscnann timpanites on gaili agus comfuilngid na hao ris doniter alsites ona haoibh agus comfuilngid na boill ele riu doniter iposarca o esbaid an dileghta agus comfuilngid na hao ris agus creidimsi co daingin nach dentar ceachtar dibh gan cin ona haoibh taiscelta na hidropise adeir aueroes gurub i timpanites gne is mesa don idropis agus adeir aueroes gurub i alsites is mailisighi agus yposarca is etroma agus timpanites is medonach et is cuigi aderim gurub i timpanites gne is mailisighi agus is mesa cum leighis dibh oir doniter o fuacht anmuind hi anmuidighes an tes agus o tes luaimnec agus trit sin ni fidir liaigh na fisigi uair and cad dodenadh se ria oir da curtur neithi te cuici meduidhi adbur na nao agus in gaili agus doni itta agus da curtur neithi fuara ris coimedhuighi an gaotmuirecht agus remruighid na boill agus da curtur neithi fuara arna haoib meduighe an gaothmuirecht oir furtachtaighid na hao an gaili cum an dileghta agus da nanmaindigter na hao anmuinter an dileghad agus is as sin doniter an gaothmuirecht agus is mesa alsites do reir aicidig na timpanites no fetur a rad gurub mesa alsites do reir leighis medhonaigh agus is mesa timpanites do reir in leighis let imuichi do reir gearrtha oir is andsa gaili bis an atmuirecht agus da ngerrtur sa cuid tana e is bas gan cunntubairt item in tatcomall maille fiabras is e is mesa and item gach uile eslainti tic isin crith ger no atcomall no lenas e is olc item adeir avicenna da ti flux isin atcomall maille fuil is bas e item da ti flux isin atcomall agus gan etrumugad don othar is bas item flux fola no mar do beith fuil ar techtadh signidi sin in bas agus co hairighi mad fada in tatcomull item da ti flux uisgiamail gan fuil is comartha slainti agus mad ainmesurda is comartha bais et da ngaba cosachtach fer in atcomuill is comartha midochuis et adeir serapion da ti sele drochdatha drochbalaidh leisin cosachtaigh gurub drochcomartha cuigi sin aderimsi co fuilid da cosachtaigh and i cosachtach tirim agus costachtach fliuch cibe acu sin o tic se on rema no o adbur na heslainti mad on rema tic ni marbtach agus mad o adbur na heslainti is marbtach agus trit sin adeir ipocras da lena an cosachtach an tatcomull is olc he agus da ti roim an atcomull ni holc et adeir serapion an trath bis tigerndus ag adbur na heslainti i in atcomuill an urduil sin co ndein se cumga ochta agus anala signidi sin an bas fo cenn an la item an tatcomull tic tar eis cruais na seilge is mo is comartha slainti na in tatcomall tic ina diaigh oir ata doich leighis asin cetcuis agus ni fuil aga cuis deiginigh mina roib an nech dodenadh an leighes co fesach fricnumach agus in tothar co humal do tuic nac fuil cunntubairt gurub indleighis gac uile idropis doniter o fuacht agus adeir serapion nach leighister aonduine an idropis te aderimsi gurub fir sin do reir a nadura fein agus leighister do reir ealadhon no aderim mar so nach leighister an indropis te acht maille decuir agus re saothar mor agus brig in othair co laidir agus coimplex maith laidir aigi no aderim mar so co leighister an idropis ina tosach agus ina tormach agus ni dentur tar eis a sdaide agus adeir an doctuir so i co facaid se an gach uile gne don idropis daine aga roibhi u oirdloigi do med ina medhon ni is mo na mar do gnathaig agus do foirid re toil dia iad agus nir gab nec dibh da leighis d'airighthi oir ni du gella sa cas so acht maille cuingillda leighes ach da dearbhad agus eir cuingill§ da mbia esbaid celle ar nech agus atcomull do tiacht cuigi foirid cuisi na miceille oir is slanidi an tatcomull hi hi do reir aueroes item is ferr i tosach an atcomaill an bru do beith tirim na fliuch lac oir signidi sin an brig do beith co laidir acht mina roib nescoid te and noch tirmuiges an desgaid item da fasa alga sa corp tri drochcoimplex na fola agus isin bel tri mailis an ceoa agus na gaothmuirechta is comartha bais sin item da ti isin atcomull drocbalad arin corp uile agus ar in anail agus ar in sele agus arin allus agus arna neithib ele tic as in corp signidi bas oir signidi an drocbalad truailled isin corp item adeir ipocras da crechtnuigter arin corp isin atcomall nach urusa a leighes oir ni leighistir na cneda no co tirmuighter iad agus ni hurusa na cneda sin do cnesugad na do tirmugad oir atait siad fein lan do fliuchaidacht uilc aicidig adeir avicenna da mbia crechta sa ball a mbia an drochcoimplex no alga nach leighister iad no da leighister is fada co ndentur mar ata fer an atcomuill no na lubra item da mbiaidh da dath i fual fir an atcomuill is comartha bais mar do beith se ruad tuas agus dath an luaidhi na uachtar no is e derg tuas agus dub tis item adeir ipocras da mbia teinnes timcill na nao isin atcomull o gaothmuirecht da ti fiabras na diaigh icid sin e masedh fetur a rad co leighister timpanites da ti fiabras na diaigh oir bid teinnes fona haoibh and agus na timcill o gaothmuirecht et is breg a radh co leighister timpanites o fiabras oir meduighi an gaothmuirecht ag anmaindiugad an dilegtha oir is atcomull tirim eisein agus is tirim in fiabras masedh is breg adubairt ipocras aderim cuigi sin co mbi teindes isna haoibh o nescoid te agus o dunadh agus o gaothmuirecht agus tic teindes agus fiabras leisin teinnes tic o nescoid agus is bec an teindes tic o dunadh oir is mo tromdacht and na teindes an teindes tic o gaothmuirecht remur gan fiabras da ti fiabras na diaigh gan cunntubairt foirid e anois cum in resuin aderim nach bind teindes isna haoibh a timpanites acht isin gaili amain agus isna hindib agus ni comaontuighand an fiabras risin ngaotmuirecht bis isin gaili item gabaid an tatcomall an lenm a mbroind a matar o caithim morain do tortuibh fuara agus o bainbiadh agus aitinter sin o meid an medhoin agus o imurcach gluasachta an toirrcis agus an trath tic aimsir a breiti mina sgailter issi dogeibid ar aon bas agus trit sin is mor an secran do mnai torruigh moran do tortuibh do caithim agus do bainbiadh item da ngaba an tatcomall bean agus foiritin dfagbail di is gnath lesin torrcis toitim isin atcomull oir is uisgiamail co leir an fuil da ndentur he agus trit sin is urusa leis toitim isin natcomall do leigis na hidropisi and so agus atait da leiges uirre i leiges dilis agus leiges coitcind is edh is leiges dilis di i moran datrugad spisraid agus luibid is dilis cucae d'ordugad co coir cum a leigis is edh is leiges coitcind di i in fliuchaidecht uisgiamail do tairring agus a tirmugad na diaigh et adeir consin co ndentur an tairring sin o moduibh mod dib le neithibh furailis an fual do tobairt mar ata spica nardi agus casia linea mod ele uisgiamlacht do tairring le hallus agus le sgetrad agus le clisterib agus doniter sin le hagairc agus le sugh gloriam agus doniter an fotrucadh agus an tallus do tairring le saile agus le huisgi saile no le detach uisgi ara mbertar pairitair agus lubaitsi agus bran agus le huindiminntibh te amail ata arraton abatis agus agripa an mod i nglantur e i fual anti ara mbi an tatcomull dol agus foirid ann sin agus in galar buidhi an tan tic on tseilcc agus glanaid medg baindi gabuir no baindi bo an tuisgi cetna sin an ni tairrngter in tuisgi sin i gerradh letid tri mer let atis don imlican no fuiliugad itir altuibh an droma no uirre fein no asna bonnuibh gid edh cena is baoghlach an gerradh sin agus ni foghnann se acht isin atcomull re nabur iposarca adeir avicenna agus in uair lintur an medhon d'uisgi agus in brig is i laidir agus in tadbur d'ullmugad tar eis a ceile indus na folmuigter a naoinfecht he uman ni adubrumar a cianuibh i bid a fis aguibh gurub iad so na neithi te furailis an fual do tobairt i ainis agus sil feineil cuimin pione spica nardi casia linea asarabacara agus balsamus sginantum spica selsia is iad so na luibi te furailis an fual i bilur agus uolubard ysoip mersi elestront lubaitse emir sleibi persille feinel stoinsi in da buatfallan milbocain lus na magrall litront mormont agus na neithi ele is cosmail riu item neithi fuara doni an cetna i sanduile andivia agus a sil serban mucc sgairiole ao aba dubcosach lactuca portulaca na sila mora fuara melones sitruilli cumquimiris cuquirbita gurmailli cnaim imoire item neithi furailis sa cuis te agus fuar i spica nardi emir sleibi dubcosach andivia crim mucc fiad ao aba sanduile canel maisdix nutmucc nux muscata medg baindi gabuir reubarbum agairc casia linia et dentur leiges spetcialta na hidropise re nabur alsites tic o tes mar so oir is baogluigi hi na iposarca i da mbia cengal air dentur clisteri bogtacha do ina cuirfidter na neithi so mailles na neithibh coitcinda i uormont detga cuimin paritair salann bran ola coitcind dentur ainnsein an deoch so oir foirid in deoch so ina fuil dilegad lucht an atcomuill agus marbaid imurcach tarta iad agus in tairrngti i gab prem feineil agus mersi agus persille rand de gach ni andivia sgairiole lactuca ao aba dubcosach lan duirn de gach ni sanduile albi agus sanduile ruibia na sila mora fuara agus na sila beca fuara i sil lactuca agus portulaca indivia sgairiole let de gach ni snas cnaim iboire de gach ni da do nutmuicc canel tri de gach ni do licoiris no punt do sugh na cruaiche padraig no cuirter hi fein fariu let do siucra dentur tri no de mina roibh cosachtach air cuirter becan finecra and agus da mbia flux air dentur hi le baindi ina muchtar iarunn derg agus madh arrsaidh an tothar curtur ainis agus isoip agus bilur indti agus gnathaigter gach lae hi agus da rigi a les purgoid dilis tabair trifera sarasenica maille rebarbum ar medg bainde gabuir arna glanadh le huisgi andivia no le ni don tsiroip adubrumar romainn gid edh is bec orumsa gac uile leiges lagtach isin cuis so acht clisteri agus reubarbrum ar medg bainde gabuir arna glanad oir donit na neithi so uile urcoid acht mina roib uisgiamlacht romor and agus cengal air madh anmand an tothar na tobair do acht leighes do berbo tar ar medg bainde gabuir et gid edh aderim aonni nac mor do maith doni an reubarbrum sa cas so oir da tuctur e glanaid se linn ruad co hoirida masedh da tuctur e is bec is coir do tobairt de acht mina roibh an galur buidhi air isin idropis no fiabras lenna ruaid no nescoid te oir fetur and sin an tsuim is mo do tobairt de agus is coruidi a tobairt oir aderur gurub betha dona haoib e agus is secran follus dona dainibh fuara e mina beith curub maith doibh e do reir coimplexa agus gan acht becan de et do connac co minic co lagand maille mdg lucht an galuir buidhi tri imud lenna ruaid inntu gid edh adeir avicenna a caibidil in fluxa re nabur disinteria co ceangiann an reubarbrum an bru agus is fir sin in trath doniter becan da tirmugad re tene no is tri aicid doni se sin a comursandacht na nao no ac tairring ienna ruaid noch is cuis don flux item da tuctar co minic in lictuairi so i sanduile da de gach ni snas cnaim iboire arna iosgad co let de gach ni cubibe let agus da mbe tes mor and da de gach ni agus sil dona sila mora fuara agus da do sil andivia agus portulaca agus lignum aloes nutmuic co let de gach ni agus punt do siucra agus dentur sin le huisgi ara mberbtar andivia agus gnathuiged se med maith mocrach de agus na denadh ag loigi acht an trath na d'ingnadh se suiper oir ni du leiges na nao do tobairt acht an trath bis an gaili folumh mar is ferr co fetuir agus uair and cuirimsi spica nardi a ninadh lignum aloes agus do derbus an lictubairi so a moran do dainibh agus is diamair spetcialta agum fein hi agus ni coir a denum na munad do nech acht ar ngabail luaighi leigis ar tus oir foirid fo cenn becain d'aimsir et dentur cerin ainnsein do i ros agus sanduile agus indiuia cruach padraig min eorna aigeid agus na laigidh se no do fetur a tairring le sugh cruaiche padraig no inidhuidhi no samaidh agus dena a mbogad agus cuir becan aigeidi tritu agus tumtur edach lin annagus cuir arna haoibh agus na cuir a ninadh ele agus tobuir no do do spica nardi gach lao do maille medg bainde gabuir no bo arna glanad et da mbia fiabras cenguilti risin nidropis no nescoid no da ndentur an idropis o fostog na fola mista no fola na timtirachta fetur and sin becan fola do legan co handum oir fuaraidh digbail na fola na hao agus beiridh a nailemain ona balluib oir an uair bis moran dulc isin coluind agus becan do maith adeir avicenna co ngoidenn an cuisle an maith le agus co fagann an tolc ina tigernus fein mar a roibi ar tus no tuic mar so an ni adeir avicenna an uair bis an fuil seim agus na lenna remra rigne a fad o inadh a legar an cuisle gaidid an cuisle ann sin in fuil maith agus fagaidh an droch fuil istigh et bidh a fis aguibh ara son sin curub maith moran fola do legin co minic isna heslaintibh so tic o linadh an fiabras tic o imurcach fola deirge re nabur sinoca agus neithi ele is cosmuil ris agus is maith uair and cuisle do legingo minic agus gan moran do legin di mar ata coimed na slainti oir adeir avicenna curub ferr na huaire d'imdugad na in med agus is maith uair and moran do legin dico handum mar ata eslainti a mbi teindes laidir amail ata squinancia agus neithi is cosmuil riu oir is maith gan moran do legin agus gan a legin co minic acht becan agus co handum san atcomull et dena ainnsein cerin arin gaili dona luibennidh so i minntus agus mormont agus maisdix agus blath camamil cuimin arna cur a naiget bitone prem lili rois aran goirt agus na curtur cerin ris arna marach acht denadh se an toipriugad so mocrach re nergidh dho i bidh se faon agus impoigid co minic on taobh co ceile agus coimled a lamha co minic de agus eirgid selad ar ech imurcas co min e agus in trath toirrlinges denad siubal a ninadh reigh gainmech agus da cuire allus de tirmuig ainnsein agus cuir a ninad a mbia tes greine agus foilidter a cenn co maith no do fetur a cur a ngainim te agus na curtur a nuamuin te e amail ata donit na daine oir do beith a naicid co muchfaide he mina beith a cenn let amuich di aindsein cuir cerin arin medon dibh so i ruibh pairitair uolubard cuimin cac bo sligein oisrida bruiter co maith iad ar aonsligi agus curtur is iad te ar lecc breid tanuidi agus cuir mon imlican co roich an fordronn agus mar fuaras teigter aris agus cuirter uime agus is ferr sin ar cedlongadh na deis bidh ainsein dentur fotracadh doib dib so agus bid a cend leth amuich i ruib agus pairitair uolubard calimint camamil puiliol ruigel mormont orofunt feinel eiginn talman eiginn crand com mor de gach ni agus berbtur hi a corcan arna iadadh co maith agus bid fedan on corcan cum na daighfe arna dunadh a negmuis an inaidh a racha an cend amach agus suigid an tothar ar cercaill arna linad co maith do bran no do cotun no doluind gan nighi co cuire allus de agus coimilter edach lin de agus na caithid biadh and sin na deoch agus in trath moitheocuir an puls arna anmainniugad curtur na leabaid fein e agus in trath tinnscnus fuacht tobuir ni don lictubairi adubrumar romuind do agus da maire ni don at and arna mairech tabuir clister do agus dena in la tar a eisi sin urbruithe rannuighti do cum a cos agus cum a uirgid agus da mbia att inntu dentur urbruith dona luibib so do i pairitair agus lubaitse persille elestront bilur uolubard airgid luachra agus tirmuig iad da nderrna an tuisgi eirgis amail ceo on urbruith lenmuin dib oir ni du do lucht na hidropise a nighi a huisgi agus adeir avicenna nach du doib uisgi dfechuin masedh as lugha na sin is du doib a ol et mad egin dentur cerin umna balluib sin do cac bo agus do croch agus do cuimin agus leigisid sin iad agus ni du aoncinel leigis do tobairt doib sa cas so agus is mor do dainibh do leighisisa le deochuib agus le clisteribh dilegtha isin cas so tar eis a ceile agus re huirbruitibh rannuighte na cos agus le huisgi na roisi no andivia do coimilt dona ballaib agus dona haoibh gan ni bud mo agus is fada do badas aga denum sin oir ni fetur an eslainti so do leighes re becan d'aimsir item raod arna derbad isin cas so is i te i gab sugh na cruaiche padruig agus na hao aba agus cuir i fogas lan i crocan criadh dib agus duntur le croicind tanuidhi agus cenguilter co laidir agus curtur luaith arin croicind agus curtur a nuamuin ar mbuain a harain aisti agus dentur tene anmund fo slesaibh an crocain do connuim a tesa san uamuin agus osgailter tar a esi sin an uair bis berbti agus sgactur do buain a sugha as agus curtur siucra trit agus tobuir da ol mocrach agus re loighi agus foirid agus mar do derbas ar duine da nar foguin leiges ele agus ar tobairt becain do spica nardi leis do tuc se galun fuail an cetla agus in la galun ele agus galun ele an la agus nir leiges do deoch dol ris in fedh sin acht candi na bel et tuic nach du na neithi fuara so dol an gach uile idropis re nabur alsites na neithi te do tobairt in gach idropis re nabur yposarca gan neithi fuara tritu mar adeir avicenna in trath labras don idropis co fuilid gneithi dyposarca agus ag timpanites agus ag alsites oir adeir se co fuil yposarca and o cuis te agus o cuis fuar agus co fuil alsites agus timpanites mar sin et is edh is alsites and in trath bis na boill ichtaracha agus gan na boill uachtaracha do beith maille fogur uisgiamail sa medhon is edh is yposarca ann i in trath bis att uilide ann is edh is timpanites and i in trath arduiges an meodhon agus in timlican amach agus fogruid an gaile amail timpan cibe cuis on dentur e agus is ime sin is eigin a ndul cum comartha ele a ndignuis in atta mar ata in puls agus in fual agus bruiderrnach agus teinnes agus tromdacht agus a fechuin an e donit neithi fuara urcoid doib agus neithi te comfurtachtaighes as fuar an cuis agus orduigid na hughduir an trath nach bi a fis cad hi cuis na heslainti masedh tabuir neithi anmanda doib ar tus na dingna a bec na hurcoidi mina haithinter an cuis agus in uair nach aithinter ar tus hi tobuir neithi coitcinda noch fognus in gac cuis doib mar adubrumar romaind fetur an leiges so do denum an gac uile idropis ge mad te no ge mad fuar mad idropis uisgiamail hi i gab prem feineil agus glinam becan de gach ni andivia dubcosach ao aba emer sleibi lan duirn de gach ni sanduili albi agus rubia da de gach ni dib so i do canel agus do spica nardi becan do duilleogaib mormoint oir is serb e ainis sil andivia tri de gach ni co leith do siucra agus dena punt dib agus mad ailt a denum ni is laidiri cuir na mball ar son a tolltanuidhi parva uarioli sunt opostema i is edh is uarioli and i nescoidi beca no baindidabeca r a dociter isin lettur ara mbi co minic dath derg noch bis aga ndoimniugad fein cum na feola noch tic o truaillneadh na fola mista roim a tic co minic fiabras continoidec fola deirge is cuis don eslainti so mar adeir hali an trath innarbus an naduir imurcach fola deirge no fiabrais continoidigh tic o cin lenna isin duine a mbi ni don fuil mista no fuil truaillnidhe doni fiuchad cum imil an cuirp agus is as sin doniter an eslainti re nabur uaroili i in bolgach agus is on fuil mista doniter hi et adeir aueroes nach bind duine nach gabunn bolgach agus is iad a briatra o ta brig indarbtach uile ball noch cuires a imurcach uada cum boill ele is as sin doniter in bolgach agus in bruitinech agus trit sin ni teid duine uaiti gan gabail agus da ngeinter duine a naimsir na fola mista is andum teid se as gan lubra no galar grainamail et doni sechna oiprighti gnaith uair and co ngabund an bolgach co ma do nech an uair nach innurbunn co ma dho co leir in cetuair tar a eissi sin aris caithed duine figeda co minic oir indurbid siad an tadbur imach agus is minca tic a coimplex te fliuch na i coimplex te tirim agus is minca tic si isna lenbuidh beca agus isna macamuibh na san oigentus agus isan arrsaidecht oir ni dentur san arrsaidecht hi acht o laidirecht agus a tir te fliuch et adeir isac nach gabund si na senoiri co brath agus is mo ticc si isin errach na isin geimred agus is mo tic si isin gaoith andes na isin gaoith atuaigh agus ullmuige cum na bolguighi nec do beith fada fa grein na comnuighi et tuic nach gabunn si in lenm i mbroind a matar oir ni ger an tes and agus trit sin ni dein se fiuchad cuis ele oir dobeir an naduir a haire don raod bis aici aga denum i do crutugad na mball cuis ele oir coimedtar fuil mista o tes na breithe agus trit sin nach gabund truaillneadh na fiuchad et tuigid nach egean co ngaband an bolgach gach huili duine ge deir isag corob egean acht mair so as coir a tuigsin corub ullum gach neach da gabail ar son na folo mista bis isin leaneam ga breith agus munu hindarbtar hi le fual no le fearud no le hullus no le cuislaind co ngeba si e no corub amairseach e cuice no cug na luibre muna bia se mair so corub bean glan rug an leanam agus si slan tar eis na folo mista agus co mbia in taithair as e slan agus coimplex maith eig ean leanam agus e co measardha agus gan beith cogmach na biad do caitheam co inordaite agus is beig dib doni sin oir adeir galen ni smuaintidhid siad ni acht biad do caitheam masedh tuicmit co fuilid da bolguig and i bolgach dilis agus bolgach aindilis agus doniter in bolgach dilis on fuil doni fiuchad agus doniter sin co hairighti isna lenbuibh agus isna macamuibh an bolgach ainndilis doniter sin o biadhuibh tairrngis an tes laidir let amuich dona baliuibh inmedonacha cum na mball imellach agus fetuid sin beith in gach uile aois agus is trit sin adeir avicenna co ngabunn an bolgach fa do duine i bolgach dilis agus bolgach aindilis madh o fuil deirg doniter an bolgach bit na baindida co ger tuas agus lethan tis agus aipigi a cetoir agus teid as cum silid agus is comartha sin ar slainti oir is i fuil derg is adbur doibh agus is umul sin do dilegad agus is cara don naduir hi agus da mbia in coimplex te fliuch agus in gaoth andes agus a techt san errach is deimin curub o fuil deirg ata mad o linn ruad atait na baindida ar dath ruad ag impogh cum buidechta agus is iad bec cruind agus cind gera orro mar do beith snathad ag bruidernuigh ar son geri an adbuir agus da mbia comarthai dilegtha isin fual la in faothaigthe maille miniugad an teindis agus in fiabris agus na hitan agus co foillseochaid na baindida agus co tiucfa fliuchaidacht astu is maith an comartha sin agus mad contrarda is olc mod o linn fuar bes biaid siad gel lethan agus is cruaid iad rena ndilegad agus biaid in adbur ar lobadh fao in lethtar agus donit sin bruth mor agus co hairighi modh o linn fuar saillti bes madh maille bruth tindsgnuid siled ar dath salcuir an umha agus in fual is e omh signidi sin in bas mad o linn dub bias bi ar tus ar dath in luaidhi agus aindsein fodubh agus na diaigh co dub agus ni tinoilend fliuchaidacht inntu ina fetfadis athimpodh do denum agus trit sin tirmuigid siad agus sgoiltid agus donit anmuinde craidi agus esbaid ceille agus brige agus in trath tiaguid sin fetuid an liaigh a rada co mbi in tecc a ngar et uair and tiaguid da baindida mora amach indus co mbi baindi dib ar lar in baindi ele agus is olc sin oir signidi sin imad in adbuir agus a righnecht masedh mad anmand in brig is comartha bais taiscelta anti ara mbi an bolgach fetur a radh curub iad na baindida bana is ferr and in uair bit siad co terc agus co mor oir is iad tic amach co hurusa agus is anmand in fiabras tic leo agus laigdigi se lena foslucadh mad gel iad agus a mbeith co mor agus co dluith agus gan a mbeith a lenmuin da ceile is lugha is olc sin na da mbedis a ndiaigh a ceile mad gel bec cruaid iad agus a mbeith i comgar da ceile agus comad decuir leo techt amach is olc so oir is o adbur remur doniter iad agus marbuid co minic ni is taosca na fetur a naipiugad da ticid na baindida amach anois agus i ndol istech ariss mad glas iad maille hanmuinne na brigi signidi sin in bas agus mad laidir in brig is dochus a terno agus is ferr an fiabras do techt roimpe na issi do techt ar tus agus in fiabras na diaigh item da mbia in anal maith agus in fiabras detrumugad is maith in comartha agus da mbia in fiabras agus an ita co laidir agus cumga anala air is comartha bais item da ti anmuinne craidi and is comartha bais oir signidi an tadbur do dul cum in craidi item da ndec an tadbur cum na sgaman is comartha bais no ticis do techt agus da ndeach cum na sul benuidh a radurc o nec no faguid brat orro agus mad olc leigister iad faguid clasacha granna sa corp item tiaguid baindida na bolguigi tar eis a ceile amach co mall agus tiaguid baindida na bruitinighi co hobond agus da mbeith siad uaine no glas tic an anmuindi craidi item in trath bis an anal co holc isin cas so is minic nescoid cleib na diaigh item doni an taor fuar agus neithi fuara do cur ris let amuich in tadbur d'impogh cum na nindid agus an flux re nabur disinteria et is mor do neithibh iartur cum a leighis so agus is eigin ar tus in tadbur dfolmugad le cuisle agus re becan lagaidh noch bogas agus ni le lagadh tairrngis na diansgailis agus is eigin an huair an tadbur do tacmucc agus d'aiterreach let istigh le neithibh goirti acht mina baca cumga ochta e is du an uair neithi do tobairt dobeir comfurtacht arin othar da ninnarbad amach i in adbuir cintaigh agus is du in huair neithi do cur orro aga tirmugad ni is taosca na is abuidh co huilidi iad agus modh on cetni adubrumar bid a fis aguibh da mbia in corp lan do lennuibh no fuil derg co himurcach no in brig is i laidir agus in aois agus na neithi rannuighte ele do tiacht le ceile curub coir i tosach an adbuir cuisle do legon i in cuisle medhonach agus cuisle mullaig na srona ainnsein agus co hairighi isna macamuibh oir coimetuid siad na boill uachtaracha o mailis na mbaindida agus ni fuil baogal ina leigin do lenbib agus da ti si o linad fola do fetur cuisle do leigin do in la no co roich in uii la et dentur ainnsein a bru do bogad ie casia fistola agus le sail chuach maille siucra rosicda agus le sugh rosicda agus na tobuir lagadh indti noch bes laidir oir is urusa lesin cuis sin indtog cum fluxa ar son an ni adubrumar romaind i bid a fis aguibh curub maith sa cas sin neithi fuara sdipdeca agus neithi goirti a tosac a techt amach agus is maith ara son sin sugh samuidh agus sugh gairleogi agus sugh ubhall agus sugh airnida ngoirt agus na tobuir neithi rofuar let istigh agus ni fognand neithi rofuar do tobairt an la deis a techt amach et bid diet lucht na heslainti so ac dul cum fuachta arna ndenumh d'eorna agus do coirci agus caithid baindi almont agus da mbia in fiabras laidir dentur potaitse ina cuirfidter ao aba agus lactuca agus scariole agus da mbeith in bru lac curtur becan do cruaich padruig tritu agus fetur and sin boglosa do cur na potaitse agus glanuid sin an fuil co maith agus fetuid figidh agus almont ar mbuain a croicind dibh do caithim mod o fuil deirg bes dentar siroip na uiola agus ni is mo do siroip in fuimitir mod o linn ruad doniter hi i cuir ni is mo do siroip na uiola ann agus ni is lugha do siroip in fuimetir oir is coitcenna siroip in fuimetir indtu ar aon agus uair and is tiugh na siroipi sin agus is decuir a nol masedh dentur in deoch so da ndilegad i gab sugh samhaid ae abha agus simsoga lan duirn de gach ni agus r puint do sugh fuimetir agus blath borraitse agus sal cuach ros de gach ni agus ceathruma co leit do siucra agus dfigeduibh tirma agus dentur siroip dibh agus gnathaig agus dilegid au tadbur ce mad o fuil deirg no linn ruad bes mad o linn fuar bes tic dilegid an tadbur le siroip in fuimetir agus le oiximel sacra agus is mar so doniter e i gab do siucra agus puint do sugh uboll ngoirt agus tri d'aiget agus cuir i soightech sdain ar teinidh agus mesgar co maith co tisid siad co meid an tsiucra agus curtur i soigthech iad ainnsein agus bid se mar lictubairi agus is maith e i fiabras cotidiana agus quartana agus terciana agus ar crith nger agus glanuid linn ruad noch bis isin gaili agus a tobuirt mochrach le fin le huisgi te cum an ni adubrumar i bid a fis agut co fulairind in deoch so a nindurbad imach agus co leit dfigedhuibh tirma agus da do sil feineil agus do croch da mbia eccla anmuindi craidhi ort agus berbtar iad i nda punt d'uisgi co roich a leth agus millsigter le mil agus gnatuighter agus adeir avicenna co ninnurbund sin an tes minadartha on craidi item innurbuid na neithi so in tadbur cum imill in cuirp i feinel mersi siucra agus a sugh sin agus a prema agus a sil maille balad croich agus lem ara mberbtur figeda tirma agus gabtur aindsein sgarloid no edach derg ele agus curtur timcili na mbaindidedh e amail dorindis do mac righ saxan an uair dogab an eslainti so e agus nir leigis timcill a lepta acht neithi derga agus do leigisis leis na neithib so e gan slicht na mbaindidedh on bolguig air item is eigin a coimed co maith gan uindimint do cur futhu oir do dunfad na poire agus gan aor fuar do buain riu mina roibh in aimsir te agus da mbia mesruidter istigh e le duilleogib sailech agus le huisgi do crothad ar fud in tighi et cenguil lamha in othuir fein no bid lamanda umpu do gnath agus na tochuisidh e agus na benadh a ingne ris oir do denad an croicind granda et gabtur ainnsein feinel agus mersi agus dentur a mbogad re teine agus tumtur edach lin and agus cuir timcill in cuirp co leir oir tairrngid sin amach an tadbur co leir agus comcnaiig ni de no berbtar feinel agus mersi a nuisgi maille figedhuibh tirma mad o linn dub bias an tadbur dilegtur e le hoiximel diureticum agus le siroip in fuimetir agus le borraitse he artetica pacio adhon is edh is artetica and i teindes cenguil na mball agus aderit na tuatada idhgha risin eslainti so oir is amlaid silis si cum cenguil na mball mar toitis in rema oir is cumung in tsligi cum a teid in tadbur cum na mball acht ce ta cinel osguilti innti et atait tri gneithi arin eslainti so re nabur artetica fuiti fein i sietica agus potogra agus sirecra et is edh is sietica and i teindes bis isin leis agus is ime aderur sietica ria oir is inand sia tri laidin ainm na feithi sin agus is inand eisein agus in loinidha on loinidha feith agus connmuid an eslainti sin in feith sin co teand no co teinn et is uime aderur sietica ria i loinidhga agus gluaisidh si cenn uachtarach na leisi a folmuigecht na leisi agus in cnamha uachtaruigh et is edh is ainm don cnaim sin tri laidin i hangc agus uertibrum an tainm ele agus on impodh doni an cnaim uachtarach agus is i in feith adubrumar cenglus an da cnaim sin re ceile agus ce aderit na doctuiri gurub anmothuighach in feith sin risin teinnes sgailid se cum na nindidh folam as nesa do agus doniter teinnes indtu agus is risin teindes sin aderur an eslainti re nabur sietica et minab anmothuightach teinnes na feithi sin do biadh teinnes do gnath isin inadh sin onn coimilt continoidigh na rand sin re ceile da reir sin an duine is slanidi ar domhun an trath gluaisfidh se do biadh teindes isin ball sin agus is breg sin oir in tinad a mbi an teindes is and indisis an eslainti do reir an ugduir et is edh is potogra and i teinnes bis a cengul na cos agus isna bonnuibh agus on cois aderur potogra oir is arin cois imighis se agus bi atmuirecht isin ball a mbi agus ni mar sin don ball a mbi an loinidha acht truagaidhi se et is edh is siregra and i teindis bis a cengul na lamh agus na mer maille hatmuirecht o luaimhnighi in adbuir agus ona sgailtighi agus o gluasacht na lamh agus is ime sin aderur siregra risin eslainti so oir is inund siros tri greig agus lam oir is arna lamuibh imigis et da mbia teinnes i mball ele isin corp no a nalt ina ecmuis sin i isin muinel no isin druim ni fuil ainm dilis aigi acht idhgha in baill sin et is i so tuaruscbail a heslainti sin re nabur sietica on ughdur i teindes tinsgnus on da cnaim cenguil adubrumar agus toitis don leith siar cum na mas agus baccus in gluasacht dlestinach noch tic o adbur toitis na boindhidha et in trath arrsaidis toitid cum na nglun agus cum na cos agus cum na nalt agus truagaidhe an ball co mar ni is mo na mar do gnathaig agus doni teindes is mo ann na teinnes gach ailt ele tuaruscbail na heslainti so re nabur potogra i teinnes na nalt ichtarach agus na cos agus na nordocc agus letuidis cum na mbond agus linus suas cum na mas agus cuiris atmuirecht isna troighthib agus baccus siubal agus sesam agus robogus na buind agus beris nech cum atcomuill tuaruscbail na heslainti re nabur siregra i teinnes a naltuibh na lamh agus teinnes ona meruibh andsa mudornuib agus lethnuidis co roich an uillind maille hatmuirecht agus re decracht na mer dfillidh et do reir mo brethemhnuis is do gneithib na lubra re nabur elefanncia siregra agus potogra masedh is coroidi decracht rena leiges oir is on rema is mo doniter iad uile et atait da cuis agin esiainti so i cuis let istigh agus cuis let amuich agus is i is cuis fuilngtech don eslainti i an ball gabus cuigi in eslainti ar son a anmuindi fein no ar son mailisi drochcoimplexa fuair no ar son imurcaigh tesa o ndentur in gluasacht et o cuis let amuich teigis in ball mar adeir galen isin lebur do pronostik gurub urusa leis na lennuibh gluasacht agus dortadh cum na mball gluaister o tes cuis ele di i an ball gabus in eslainti cuigi do beit arna suighugad fona balluibh ele agus is trit sin imduighis in tadbur isna lesaibh agus isna cosaibh cuis ele di i anmuinne an boill ona tuismidh anuas agus ni a leith a coimplexa sin acht a leit a comsuighti anmuinn edluith cuis ele ledhthi agus edlus na sligthidh is si cuis ima rithann an tadbur cum nalt i ara fairsingi agus ara folmuigecht co ngabuid in tadbur cucu trit sin et doniter in eslainti and sin o fuil deirg no o linn ruad no o linn dub agus is o linn fuar is minca doniter hi arna cumusc o linn ruad oir ni tollfad se co maith roime indus ele et doniter ainnsein o lennuib omha agus ainnsein o linn ruad agus is andum doniter o linn dub i ata da tercacht sech na lennuibh ele agus nach fetunn tollad cum na nalt lena cruaidhi agus lena reime cum na slighidh da ninnsaighi et is i is cuis oirida doib i biadha righne do caithimh amail atait escomuin oir furailidh arna meruibh lenmuin da ceile in trath glactur iad agus neithi gaotmura amail ata pis agus ponuir oir tairrngid an gaotmuirecht an tadbur cum na cuislenn cuis ele figeda biadha arna prigailmar atait raisine agus cruitnecht arna berbad agus neithi doni detaighe amail ata lus agus uindemuin agus gairleog agus gac uile biadh remur dodilegtha amail ata feoil mairt agus uighe cruaid agus indida na nainmindti agus gach uile en uisgi aca mbid cosa dunta agus neithi doni bruchtach mar ata linn ur agus tortha agus neithi uisgiamla agus esbaid innurbta rolinadh bidh agus co hairighi arin suiper agus deoch dol co deiginech ag caithemh is mor in cuis don eslainti so anordugad an caithimh i biad remur do caithimh agus biad seimh ainnsein agus biadh remur fa deoigh oir urcoidigh doibh aiterrach na mbiadh agus an imurcach do caithimh et is cuis di moran comhnuidhi agus sechna oiprighti gnaith agus coimriachtain tar eis morain bidh do caithimh agus is trit sin adeir galen nach gabonn in potogra an drong asa mbentur agus nach maoluid siad agus da derbad curub mor is cuis don eslainti sin do denum oir ni gabond in potogra na macaim no co ti a aois doib coimriachtain do denum et is cuis di fostog na nimurcach do gnathaig do legin uada mar ata fuil mista ac mnaimh agus flux agus sechna na cuislenn tar eis an gnathuighte et is da cuisibh raoth no leimnech no imurcach marcaighechta no siubul laidir tar eis linta agus moran fina dol ar cetlongadh oir adeir avicenna co ngortuighand sin na feithid cuis ele di i in trath bid lenna omha isin corp agus na hinnarbtur iad le fual na le feradh na le heladain ele le ninnurbtur a imurcach on corp agus da ninnurbtur cum na nalt iad agus comhnuidhi do denumh doibh indtu agus da morgit siad indtu da ninnurbuidti lesin fual iad do biadh a seidimin remur omh aigi agus ni gebund an eslainti an duine aca mbi so oir adeir avicenna agus galen an lucht agar doich nescoid do beit na naltuib da tucuid siad moran dfual tiugh omh co saorann iad ar nescoid is iad so a cuise leth amuich i gluasacht saothrach agus tuitim agus bualad agus suighi fada a ninadh rofuar agus combrudh arrsaidh agus gnathugad eiridh romor agus neithi ele is cosmuil riu cuiris an brig a nanmuinne amail ata ferg agus esbaid collata is cuis di an trath anus imurcach an dileghta tanaiste no an dileghta isin corp co ninnurbtur furtachtuighi an aois cum tuismighti na heslainti so oir is ullum na seandaine cucu naid na daine oga is cuis di anmuindi in dilegtha oir in trath eirgid na daine a heslainti fada donit in secran ar follamnugad agus in uair coiscis in eslainti gan a lor dfolmugad dfagbail oir an lucht aga mbinn briga anmanna ar son eslainti rofada gnathuigid toitim isin eslainti so item furtachtuighi aimsira na bliadna cum tuismighti na heslainti so oir teguid siad co minic isin fogmur o mailis an dilegtha agus na lennand ar son osluicti na poiridh isin tshamhradh roime sin ar tresi an tesa ar lar an tsamhraidh agus a medhon lao agus tresi na fuaraidhechta na tosach agus ina derigh agus teguid siad isin tsamhradh ar son diansgailti na lennand agus isin geimred ar son tresi na lennand fuar ag condmail in adbuir istig agus ar son a loighid innurbtur na himurcacha and sin on corp et is follus co teguid na heslainti so o aitherrach na sine agus fetuid lucht na hidhan a radh and sin co tiucfa fertain agus doineand ni is taosca na tic si agus fiarfuigid sin co coitcind do leghuibh an cuis sin is i so iu fregra i adeir piloretus bail a mbi raod co claocluighenn an raod bhis and cum coimplexa an inaidh a mbind se masedh an uair bis in aimsir co fliuch buaiderta ag techt bid an taor ann sin arna claoclod cum fliuchaidhechta agus arna remrugad agus arna fuaradh agus arna buaidirt on cuis uachtaruigh et is comartha curub fir sin oir bit na ballada agus na clocha ar siled mar do bedis ag cur alluis dibh agus nib uatha fein sin acht on aor arna remrugadh agus teid isin mbel agus isin sroin agus tri poiribh an cuirp mar adeir galen co claocluighind se in corp cum na sdaidi ina mbind an taor oir is edh doni in raod gnimhach in raod fuilngech do coimecniugad ris fein agus is follus sin isna haltaibh oir is usa leisin naor dul inntu ar son a foilme agus a nosluicti agus a nedluis na a ninaduib ele agus is i sin cuis mana taosca is teind iad item is do cuisibh na heslainti so teinnes do beith a ninad ele isin corp i mar ata teinnes breithi agus na fola mista agus clocha na narand agus ledurtach agus gontach agus daorgalar oir in trath diansgailis an tadbur agus curtur neithi diansgailteca riu sin cnaiigh blodh don adbur agus seimighi blodh ele agus comgluaisidh agus in trath nach legar don teinnes beith isin inadh sin teid se cum an inaid foluimh is nesa dib do i teit se cum na nalt item is cuis don rema ac siled anuas agus drochmainer laighi do gnathugad i blod co isil de agus blod ele co hard agus laighi a ninadh ro cruaidh labrum anois do signibh na heslainti so agus adeir avicenna curub eigin a fechuint bail a mbia an eslainti an drochcoimplex maille hadbur no gan adhbur agus is andum doniter gan adbur hi agus gan linn cintach et da ndentur gan adhbur hi bid si maille teindes gan tromdacht agus gan att na aitherrach arin lethtur agus da nderrntur maille hadbur is eigin a fechuin in adbur diuid no comsuigighti e mad o adbur diuid e doniter is eigin a fecuin in o linn fuar no o linn ruad no o linn dub no o fuil deirg doniter no o gaothmuirecht mad o fuil deirg doniter bid teinnes mor isin cenn agus tromdacht do reir meidi in adbuir agus in lettur derg acht mina roibh an teinnes co domhuin istech agus is trit sin adeir galen co taispenann teinnes in cuirp imurcach na lennand acht mina roib co rodomhuin isteach agus bid in fual is e tiugh derg agus in puls luath lan agus is mo an teinnes a naimsir fola deirge na isna haimsiribh ele et mad errach and is deimnighi na sin agus da ngnathuigi an teslan biada imduigis fuil derg agus ma do gnathuighi beith subach no failid gairechtach agus corp remur aigi gan beith meith agus co faicfe neithi derga a naislingtibh agus co naontuighann an aois re fuil deirg is comartha ass sin curob o fuil deirg tic an tadbur et in loinidha doniter o fuil deirg doni si teinnes co roich an glun agus uair ele co bonnuib na cos agus foirid cuisle sin agus a legan a cetoir mad o linn ruad doniter an tadbur bi tes mor and agus teinnes ger bruiderrnach agus gan a beith rosintech agus ni bid tromdacht mor ann oir is etrum an linn on dentur e agus teid dath in lettuir cum buidechta no com soluis deirgi oir is andsa teinnes doniter o fuil deirg is mo bis dath dub derg arin lethtur na dath in cuirp roime agus etrumuighe re neithibh fuara do cur ris agus tromuighi re neithibh te et da mbia in fual co hard tanuidhi agus in puls luath agus in ferad buidhe agus in aimsir samhradh agus in teslan co hocc maille coimplex coilirda i a beith truagh is e dond etrum agus gur gnathaig in teslan biada imduighis linn ruad i biada coilirda do caithimh agus gurub mo cuiris a eslainti air a naimsir lenna ruaid na in gach aimsir ele is cosmail corob linn ruad doniter